1. މޯލްޑިވްސް ރިޓަޔަރމަންޓް ޕެންޝަން ސްކީމް(އެމް.އާރު.ޕީ.އެސް) އަކީ ކޮބާ؟\nމޯލްޑިވްސް ރިޓަޔަރމަންޓް ޕެންޝަން ސްކީމް (އެމް.އާރު.ޕީ.އެސް) އަކީ ދިވެހިރާއްޖޭގެ ޕެންޝަނާ ބެހޭ ޤާނޫނުގައި ވާ ގޮތުގެ މަތިން، ދިވެހިރާއްޖޭގައި ވަޒީފާ އަދާކުރާ މީހުންނާއި، އަމިއްލަ މަސައްކަތް ކުރާ މީހުންނަށް، ވަޒީފާއިން މުސްކުޅި ކުރުމަށްފަހު ޕެންޝަން ލިބިދިނުމަށްޓަކައި ގާއިމް ކުރެވޭ ޑިފައިން ކޮންޓްރިބިއުޝަން ޕެންޝަން ސްކީމެކެވެ.\n2. ޑިފައިން ކޮންޓްރިބިއުޝަން ސިސްޓަމަކީ ކޮބާ؟\nޑިފައިން ކޮންޓްރިބިއުޝަން ސިސްޓަމަކީ ވަޒީފާދޭ ފަރާތާއި ވަޒީފާއަދާކުރާ މީހުންގެ ފަރާތުން ކަނޑައެޅިފައިވާ ވަކި ޢަދަދަކަށް ފައިސާނަގައިގެން އެފައިސާ އިންވެސްޓްކޮށްގެން ލިބޭ ފައިދާއިން ހިންގޭ ޕެންޝަން ސްކީމަކަށް ކިޔާނަމެކެވެ.\n3. މޯލްޑިވްސް ރިޓަޔަރމަންޓް ޕެންޝަން ސްކީމް (އެމް.އާރު.ޕީ.އެސް) އަށް ކޮންޓރިބިއުޝަންގެ ގޮތުގައި ދައްކަން ޖެހެނީ ކިހާވަރެއް؟\nއެމް.އާރް.ޕީ.އެސް އަށް ކޮންޓްރިބިއުޝަން ގެ ގޮތުގައި ދައްކަން ޖެހޭ ޢަދަދަކީ މަދުވެގެން ކޮންމެ މަހަކުވެސް އެ މުވައްޒަފެއްގެ އަސާސީ މުސާރައިގެ %14 ( އެއީ ވަޒީފާދޭފަރާތުން ދައްކަންޖެހޭ %7 އާއި ވަޒީފާ އަދާކުރާ މީހާ ދައްކަން ޖެހޭ %7 ) އެވެ.\n4. މޯލްޑިވްސް ރިޓަޔަރމަންޓް ޕެންޝަން ސްކީމުގެ ދަށުން ޕެންޝަނުގެ ގޮތުގައި ލިބޭ މިންވަރު ކަނޑައަޅާނީ ކިހިނެތް؟\nމިސްކީމުގެ ދަށުން ޕެންޝަނުގެ ގޮތުގައި ލިބޭ މިންވަރު ކަނޑައަޅާނީ ޕެންޝަނަށް ބަލާ ޢުމުރުކަމުގައިވާ 65 އަހަރު ހަމަވާއިރު އެމީހެއްގެ ރިޔަޓަޔަރމަންޓް ސޭވިންގްސް އެކައުންޓުގައި ހުރި ފައިސާއެއްގެ މައްޗަށް ބިނާކޮށެވެ.\n5. ޕެންޝަން ސްކީމަށް ދައްކަންޖެހޭ ފައިސާގެ މިންވަރު ކަނޑައެޅުމަށް ބަލާ މުސާރަ (ޕެންޝަނަށް ބަލާ މުސާރަ ) އަކީ ކޮބާ؟\n4. ޕެންޝަން ސްކީމުގައި ބައިވެރިވާންޖެހެނީ ކޮން ބައެއްތޯ؟\nޕެންޝަނާބެހޭ ޤާނޫނުގެ ދަށުން، ރާއްޖޭގައި ވަޒީފާ އަދާކުރާ ހުރިހާ ދިވެހިން މިސްކީމުގައި ބައިވެރިވުމަކީ ލާޒިމް ކަމެކެވެ.\n5. މުވައްޒަފެއް ނުވަތަ ވަޒީފާ އަދާކުރާ މީހެއް ކަމުގައި ބެލެވެނީ ކޮން ފަރާތްތަކެއް؟\n"ވަޒީފާ އަދާކުރާ ފަރާތް" ނުވަތަ "މުވައްޒަފު" ކަމަށް މާނަ ކުރެވެނީ، ވަޒީފާދޭ ފަރާތުން އުޖޫރަދޭ، އަދި ވަޒީފާދޭ ފަރާތަށް ޖަވާބުދާރީވާން ޖެހޭގޮތަށް މަސައްކަތްކުރާ ނުވަތަ އިދާރީ އޮނިގަނޑުގެ ތެރޭގައި ހިމެނިގެން މަސައްކަތްކުރާ ކޮންމެ ފަރުދަކަށެވެ. މި މާނަކުރުމުގައި ވަގުތީ މުވައްޒަފުންނާއި ކޮންޓްރެކްޓް މުވައްޒަފުންވެސް ހިމެނެއެވެ.\n6. އެމް.އާރް.ޕީ.އެސް ގައި ބައިވެރި ވުމަށްޓަކައި މުވައްޒަފަކު އިދާރީ ގޮތުން ކުރަންޖެހޭ ކަންތައްތަކަކީ ކޮބާ؟\nއެމް.އާރް.ޕީ.އެސްގައި ބައިވެރިވުމަށްޓަކައި އިދާރީގޮތުން ކުރަންޖެހޭ ހުރިހާ ކަމެއްވެސް ކުރާނީ ވަޒީފާދޭފަރާތުންނެވެ.\n7. އެމް.އާރް.ޕީ.އެސް ގައި މުވައްޒަފުން ބައިވެރިކޮށް، ކޮންޓރިބިއުޝަން ދެއްކުމަށްޓަކައި ވަޒީފާދޭ ފަރާތުން ކުރަންޖެހޭ ކަންތައްތަކަކީ ކޮބާ؟\nއެމް.އާރް.ޕީ.އެސް ގައި މުވައްޒަފުން ބައިވެރިކޮށް، މަހުން މަހަށް ފޮނުވަންޖެހޭ ސްޓޭޓްމަންޓްތައް ފޮނުވައި، ސްކީމަށް ދައްކަންޖެހޭ ފައިސާ ދައްކަމުން ގެންދިއުމަކީ ވަޒީފާދޭ ފަރާތުގެ ޒިންމާ އެކެވެ.\n8. އެމް.އާރް.ޕީ.އެސްގައި ރަޖިސްޓަރީވެ، ސްކީމުގައި މުވައްޒަފުން ބައިވެރިކޮށް، މަހުން މަހަށް ފޮނުވަންޖެހޭ ސްޓޭޓްމަންޓްތައް ފޮނުވައި، ސްކީމަށް ފައިސާ ދެއްކުމަށްޓަކައި އެންމެ ފުރަތަމަ ކުރަން ޖެހެނީ ކޮން ކަމެއް؟\nއެމް.އާރް.ޕީ.އެސްގައި ރަޖިސްޓްރީވުމަށް އެދޭ ފޯމް ފުރިހަމަ ކުރުމަށްފަހު ޕެންޝަން އޮފީހަށް ހުށަހެޅުން. މިފޯމް ހުށަހެޅުމުން، ޕެންޝަން އޮފީހުގެ ޕޯޓަލްއަށް ވަނުމަށް ވަޒީފާދޭ ފަރާތަށް އެމްޕްލޯޔަރ އައިޑީއަކާއި ޕާސްކޯޑެއް ދެވޭނެއެވެ.\n9. މުވައްޒަފުން މޯލްޑިވްސް ރިޓަޔަރމަންޓް ޕެންޝަން ސްކީމުގައި ބައިވެރި ކުރާނީ ކިހިނެތް؟\nއެމް.އާރް.ޕީ.އެސްގައި ރަޖިސްޓްރީވުމަށް އެދޭ ފޯމް ހުށަހެޅުމުން، ލިބިލެއްވި އެމްޕްލޯޔަރ އައިޑީއާއި ޕާސްކޯޑްގެ އެހީގައި ޕެންޝަން އޮފީހު ގެ ޕޯޓަލް މެދުވެރިކޮށް މުވައްޒަފުންނާއި ބެހޭ މަޢުލޫމާތު (އެސް.ޕީ ސީ 300) ފޮނުވައި އެފަރާތްތައް ސްކީމްގައި ބައިވެރި ކުރުން.\n10. މޯލްޑިވްސް ރިޓަޔަރމަންޓް ޕެންޝަން ސްކީމަށް ކޮންޓްރިބިއުޓް ކުރާނީ ކިހިނެތް؟\nކޮންމެ މަހަކު އެއްފަހަރު ސްޓޭޓަމަންޓް އޮފް ޕެންޝަން ކޮންޓްރިބިއުޝަންސް (އެސް.ޕީ.ސީ 101) އަޕްލޯޑް ކޮށް، އެ އަޕްލޯޑް ކުރުމުން ލިބޭ ރިސިޕްޓް ނޯޓިސް ހިފައިގެން ބޭންކަށް ގޮސް އެމަހަކަށް ދައްކަން ޖެހޭފައިސާ ދެއްކުން. އިންޓަރނެޓް ބޭންކިންގ މެދުވެރިކޮށްވެސް ޕެންޝަނަށް ފައިސާ ދެއްކޭނެއެވެ.\n11. ކޮންމެ މަހަކު މޯލްޑިވްސް ރިޓަޔަރމަންޓް ޕެންޝަން ސްކީމަށް ދައްކާ ކޮންޓްރިބިއުޝަން ދެއްކުމުގެ ފަހު ތާރީޚަކީ ކޮބާ؟\nމޯލްޑިވްސް ރިޓަޔަރމަންޓް ޕެންޝަން ސްކީމަށް ދައްކާ ކޮންޓްރިބިއުޝަން ދައްކާނީ ޖެހިގެންއަންނަ މަހުގެ 15 ވަނަ ދުވަހުގެ ކުރިން ބޭންކް އޮފް މޯލްޑިވްސް ގެ ބްރާންޗަކަށެވެ.\n12. ކަނޑައެޅިފައިވާ މުއްދަތުގައި އެސް.ޕީ.ސީ ހުށަނާޅާ، ޕެންޝަން ކޮންޓްރިބިއުޝަން ނުދައްކާނަމަ އަޅާނީ ކޮން ފިޔަވަޅެއް؟\nކަނޑައެޅިފައިވާ މުއްދަތުގައި އެސް.ޕީ.ސީ ހުށަނާޅާ، ޕެންޝަން ކޮންޓްރިބިއުޝަން ނުދައްކާ ފަރާތްތައް ޖޫރިމަނާ ކުރެވޭނެއެވެ.\n13. ޕެންޝަނަން ކޮންޓްރިބިއުޝަންގެ ގޮތުގައި ދައްކަންޖެހޭ މުޅި ޖުމްލަ ޢަދަދު (އަސާސީ މުސާރައިގެ %14) ވަޒީފާދޭފަރާތަށް ދެއްކިދާނެތަ ؟\nއާނއެކެވެ ! ވަޒީފާދޭފަރާތުން އެއްބަސްވާނަމަ މުވައްޒަފުގެ އަތުން ސްކީމަށް ފައިސާނުނަގާ ގޮތަށް، ހަމައެކަނި ވަޒީފާދޭފަރާތުން މުވައްޒަފުގެ ޕެންޝަނަށްބަލާ މުސާރައިގެ %14 އަށް ވުރެ މަދުނޫން ޢަދަދަކަށް ސްކީމަށް ފައިސާ ދައްކާގޮތަށް ހަމަޖެއްސުމަކަށް ޕެންޝަނާބެހޭ ޤާނޫނު ހުރަހެއްނާޅައެވެ.\n14. މުވައްޒަފަކު ނެތް ކުންފުނި/ ފިހާރަ ފަދަތަންތަން މިސްކީމުގައި ރަޖިސަޓްރީކުރަންޖެހޭނެތަ؟\nމުވައްޒަފަކު ނެތް ކުންފުނި/ ފިހާރަ ފަދަ ތަންތަން ޕެންޝަން ސްކީމުގައި ރަޖިސްޓްރީކުރުން ލާޒިމެއް ނޫނެވެ. އެހެންނަމަވެސް، މިފަދަ ކުންފުންޏެއް /ފިހާރަ ނުވަތަ ވަޒީފާގެ ފުރުސަތު އޮތް ކޮންމެ ތަނަކުން މީހަކަށް ވަޒީފާދީފިނަމަ ވީ އެންމެއަވަސް މުއްދަތެއްގައި ސްކީމުގައި ރަޖިސްޓްރީކޮށް އެމުވައްޒަފަކު ނުވަތަ މުވައްޒަފުން ސްކީމުގައި ބައިވެރިކުރަންވާނެއެވެ.\n15. އެމް އާރް ޕީ އެސް ގައި ބިދޭސީން ބައިވެރި ކުރުމަކީ މަޖްބޫރު ކަމެއްތަ ؟\n16. ސްކީމުގެ ބައިވެރިއަކު މަރުވެއްޖެ ނަމަ، އެމީހެއްގެ ރިޓަޔަރމަންޓް ސޭވިންގްސް އެކައުންޓަގައި ހުރި ފައިސާ އަށް ވާނީ ކިހިނެތް؟\n17. އެއްވަޒީފާއިން އަނެއް ވަޒީފާ އަށް ބަދަލުވުމުން ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ އަށް ވާނީ ކިހިނެތް؟\n18. ބަލިވެއްޖެ ހިނދެއްގައި ނުވަތަ ނުކުޅެދުންތެރިވެއްޖެ ޙާލަތެއްގައި ބޭސްފަރުވާ ކުރުމަށްޓަކައި ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ ނެގިދާނެ ތޯ؟\nބޭސްފަރުވާ ކުރުމަށްޓަކައި ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ ނެގޭނެ އުޞޫލެއް އަދި ނެތެވެ.\n19. ރިޓަޔަރމަންޓް ސޭވިންގްސް އެކައުންޓްގައި ހުރި ފައިސާގެ ތަފްސީލް އެނގޭނީ ކިހިނެތް؟\n-މިހާރުވަނީ ޕެންޝަން އޮފީހުގެ ޕޯޓަލް މެދުވެރިކޮށް ރިޓަޔަރމަންޓް ސޭވިންގްސް އެކައުންޓް ގެ ތަފްސީލް ބެލޭނެއިންތިޒާމް ހަމަޖެހިފައެވެ.\n-އަދި ރިޓަޔަރމަންޓް ސޭވިންގްސް އެކައުންޓް ގެ ތަފްސީލް ޗާޕްކޮށްފައިވާ ކަރުދާހެއްގެ ގޮތުގައި ބޭނުންފުޅުވާނަމަ، ޕެންޝަން އޮފީހަށް އައިޑީކާޑް ހިއްޕަވައިގެން ވަޑައިގެންނެވުމުން، އެޚިދުމަތް ދެވޭނެ އިންތިޒާމްވަނީ ހަމަޖެހިފައެވެ.\n-އަމިއްލަ ފުޅަށް ވަޑައި ނުގެންނެވޭނެނަމަ އައިޑީ ކާޑް ދެއްވާފައި އެހެންބޭފުޅެއް ފޮނުއްވިނަމަވެަސް އެޚިދުމަތް ލިބޭނެއެވެ.\n20. ޕެންޝަން އެސެޓް އިންވެސްޓް ކުރުމުގެ ޒިންމާ އަދާ ކުރަނީ ކޮން ފަރާތަކުން؟\nމިވަގުތު ޕެންޝަން އެސެޓް އިންވެސްޓް ކުރުމުގެ ޒިންމާ އަދާކުރާ ފަރާތަކީ ޕެންޝަން އެޑްމިނިސްޓްރޭޝަން އޮފީހެވެ. މިކަމަށްޓަކައި އެސެޓް މެނޭޖަރުން އައްޔަން ކުރުމުގެ އިޚްތިޔާރުވެސް ޕެންޝަން އޮފީހަށް ލިބިގެންވެއެވެ.\n21. ޕެންޝަން އެސެޓް އިންވެސްޓް ކުރެވޭ ގޮތް ބެލުމަކީ ކޮން ފަރާތެއްގެ މަސްއޫލިއްޔަތެއް؟\nޕެންޝަން އެސެޓް އިންވެސްޓް ކުރެވޭ ގޮތް ބެލުމަކީ ޕެންޝަން އޮފީހުގެ ޑިރެކްޓަރުންގެ ބޯޑުގެ މަސްއޫލިއްޔަތެކެވެ.\n22. ޕެންޝަން އެސެޓް އިންވެސްޓް ކުރެވެނީ ކޮން ގޮތަކަށް؟\nޕެންޝަން އެސެޓް އިންވެސްޓް ކުރެވެނީ ޕެންޝަނާބެހޭ ޤާނޫނުގައި ވާ ގޮތުގެ މަތިން، މިސްކީމުގެ ބައިވެރިންނަށާއި ބެނެފިޝަރީންނަށް އެންމެ ބޮޑު ފައިދާއެއް ލިބޭނޭ ގޮތުގެ މަތިންނެވެ.\n23. ޕެންޝަން އެސެޓް އިންވެސްޓް ކުރެވެނީކޮންކޮން ތަންތަނެއްގައި؟\nޕެންޝަން އެސެޓް އިންވެސްޓް ކުރެވެނީ ވިޔަފާރިކުރާ ތަންތަނުން ދޫކުރާ ސެކިއުރިޓީސްތަކުގެ ތެރެއިން ރާއްޖޭގައި ހުންނަ ލައިސަންސް އޮންނަ ސްޓޮކް އެކްސްޗޭންޖެއްގައި ލިސްޓް ކުރެވިފައިވާ ސެކިއުރިޓީސް ތަކުގައާއި ، ކަމާ ބެހޭ ފަރާތްތަކުން ލައިސަންސް ދީފައިވާ ބޭންކްތަކުގެ ސެކިއުރޓީސް ތަކުގެ އިތުރުން ސަރުކާރުން ދޫކުރާ ސެކިއުރިޓީސް ތަކުގައެވެ.\n24. ޕެންޝަން އެސެޓްތައް އިންވެސްޓް ކުރުމުގައި ޕެންޝަން އޮފީހުގެ ޑިރެކްޓަރުންގެ ބޯޑުން ބަލަންޖެހޭ މައިގަނޑު ކަންކަމަކީ ކޮބާ؟\nޕެންޝަން އެސެޓްތައް އިންވެސްޓް ކުރުމުގައި ޕެންޝަން އޮފީހުގެ ޑިރެކްޓަރުންގެ ބޯޑުން އަންނަނިވި ކަންތައްތަކަށް ބަލަންޖެހެއެވެ.\nއެސެޓް ގެ ރައްކާތެރިކަމަށް ބަލާއިރު އެންމެ ފައިދާބޮޑު އެސެޓްސް ތަކުގައި އިންވެސްޓް ކުރުން.\nއެކަށީގެންވާ މިންވަރަކަށް ލިކުއިޑިޓީ ދެމެހެއްޓުން\n25. ޕެންޝަން ކޮންޓްރިބިއުޝަން ގެ ގޮތުގައި ދައްކާ ފައިސާގެ ރައްކާތެރިކަމާ މެދު އޮތީ ކިހާވަރެއްގެ ޔަގީން ކަމެއް ތޯ؟\nޕެންޝާނާބެހޭ ޤާނޫނުން މި ފައިސާގެ ރައްކާތެރިކަމަށްޓަކައި އެތަކެއް ކަންތައްތަކެއް ބެލުމަށް ލާޒިމް ކޮށްފައިވެއެވެ. މިގޮތުން\nޕެންޝަން އޮފީހުގެ ބޯޑުގެ އިތުރުން ސްކީމް ހިންގުމުގެ ނުވަތަ ޕެންޝަން އެސެޓް މެނޭޖް ކުރުމާއި ތަސައްވަރުކުރުމުގެ އިޚްތިޔާރުލިބިފައިވާ ކޮންމެފަރާތަކީ މިޤާނޫނުގެ ދަށުން ސްކީމް ގެ ބެނެފިޝަރީންގެ ކުރިމަތީގައި ފައިޑިއުޝަރީންކަމުގައި ބެލެވޭނެ އެވެ.\nއަދި ޕެންޝަން އެސެޓް ރައްކާތެރިކޮށް ބެލެހެއްޓުމަށްޓަކައި ކަސްޓޯޑިއަނުން އައްޔަން ކުރުމުގެ އިތުރަށް ޕެންޝަން އެސެޓް އިންވެސްޓް ކުރެވެމުން ދަނީ ޕެންޝަން ގާނޫނާއި، ސްޓޭޓްމަންޓް އޮފް އިންވެސްޓްމަންޓް ޕްރިންސިޕަލްސް އާ އެއްގޮތައްތޯ ކެޕިޓަލް މާރކެޓް ޑިވެލޮޕްމަންޓް އޮތޯރިޓީ އިން ބަލަމުންގެންދާނެއެވެ.\nމިގޮތުން ޕެންޝަން އޮފީހާއި ޕެންޝަން އެސެޓް ގެ ކަސްޓޯޑިއަނުން ގެ މަސައްކަތްތައް ދާ ގޮތް ބެލުމުގެ އިޚްތިޔާރު ކެޕިޓަލް މާރކެޓް ޑިވެލޮޕްމަންޓް އޮތޯރިޓީއަށް ލިބިގެން ވެ އެވެ.\nމީގެ އިތުރުން އަހަރަކު އެއްފަހަރު އޮޑިޓް ކޮށްފައިވާ އަހަރީ ހިސާބު ޕެންޝަން އޮފީހުން ޢާންމުކޮށް ޝާއިއު ކުރަންޖެހެއެވެ.\n26. ރިޓަޔަރމަންޓް ޕެނަޝަން ސްކީމުގެ ދަށުން އެސްކީމުގެ ބައިވެރިއަކަށް ލިބޭނެ ފައިސާގެ މިންވަރު ކަނޑައަޅާނީ ކިހިނެތް؟\nމިގޮތުން އިންތިގާލީ މަރުހަލާގައި ސްކީމް ގެ ބައިވެރި އަކަށް މަހެއްގެ މައްޗަށް ލިބޭނެ ޢަދަދަކީ އެމީހެއްގެ އުމުރުން 65 އަހަރު ވާއިރު އޭނާގެ ރިޓަރަޔަރމަންޓް ސޭވިންގްސް އެކައުންޓްގައި ހުރި ފައިސާ، ދިވެހިރާއްޖޭގައި އެއިރެއްގެ ލައިފް އެކްސްޕެކްޓެންސީ (ދިރިހުންނާނެ ކަމަށް ލަފާކުރެވޭ އުމުރު) އިން 65 ކެނޑުމުން އަންނަ މުއްދަތުގެ މައްޗަށް ބަހާލުމުން އަންނަ ޢަދަދެކެވެ.\nމިވަގުތު ރާއްޖޭގައި 65 އަހަރު ފުރިފައިވާ މީހަކު ދުނިޔޭގައި ހުންނާނެކަމަށް ލަފާކުރެވެނީ އެމީހެއްގެ އުމުރުން 79 އަހަރު ވަންދެނެވެ. އެހެންކަމުން މިވަގުތު ޕެންޝަން ސްކީމުގެ ބައިވެރިއަކަށް މަހަކު ލިބޭނެ އަދަދަކީ އެމީހެއްގެ ރިޓަޔަރމަންޓް ސޭވިންގ އެކައުންޓުގައި ހުރި ފައިސާ 14 އަހަރަށް ބަހާލުމުން މަހަކަށް ޖެހޭ ޢަދަދެކެވެ.\n27. ރިޓަޔަރމަންޓް ސޭވިންގްސް އެކައުންޓްގައި ވާ ފައިސާ ލިބޭނީ ކިހިނެތް؟\nއުމުރުން 65 އަހަރު ވުމުން، ނުވަތަ އަރލީ ޕެންޝަން ވިތްޑްރޯވަލް އަށް ޝަރުތު ހަމަވުމުން، "ޕެންޝަނަށް އެދޭ ފަރާތުގެ މަޢުލޫމާތު ފޯމުު" ފުރިހަމަ ކުރުމަށްފަހު ޕެންޝަން އޮފީހަށް ހުށަހެޅުމުން.\n28. ރިޓަޔަރމަންޓް ސޭވިންގްސް އެކައުންޓްގައި ވާ ފައިސާ ނެގޭނީ ކޮންއިރަކުންތޯ؟\n29. ކުޑަ ދުވަސްކޮޅަކަށް ޕެންޝަން ސްކީމަށް ފައިސާ ދެއްކުމަށްފަހު ވަޒީފާއިން ވަކިވެއްޖެނަމަ އެފައިސާ ލިބޭނީ ކޮން ދުވަހަކުތޯ؟\n30. 65 އަހަރަށްވުރެ ކުރިން އެމީހެއްގެ ރިޓަޔަރމަން ސޭވިންގ އެކައުންޓްގައި ހުރި ފައިސާ ލިބިދާނެތޯ؟\n65 އަހަރަށްވުރެ ކުރިން ޕެންޝަންގެ ގޮތުގައި ޖަމާކުރި ފައިސާ ލިބުމަށް އެދެވިދާނެ ހަމައެކަނި ހާލަތަކީ، ރިޓަޔަރމަންޓް ޕެންޝަން ސްކީމްގެ ބައިވެރިއެއްގެ ރިޓަޔަމަންޓް ސޭވިންސް އެކައުންޓުގައި، އެމީހެއްގެ އުމުރުން 55 އަހަރު ހަމަވާއިރު، ޖަމާވެފައިހުރި ފައިސާގެ ނިސްބަތުން، ޕެންޝަން އޮފީހުން ޕެންޝަން ދިނުމަށް ކަނޑައަޅާ ގަވާއިދާ އެއްގޮތަށް ބަހާލުމުން ކޮންމެމަހަކަށް ލިބޭ ޕެންޝަންގެ އަދަދު، އުމުރުން ދުވަސްވީ މީހުންގެ އަސާސީ ޕެންޝަންގެ ގޮތުގައި ލިބޭ އަދަދުގެ ދެގުނައަށްވުރެ ބޮޑު ވާނަމަ، ސްކީމްގެ ދަށުން ބެނިފިޓް ލިބުމަށް އެމީހަކަށް އެދެވިދާނެއެވެ.\n31. ރިޓަޔަރމަންޓް ސޭވިންގްސް އެކައުންޓްގައި ހުރި ފައިސާ އެއްފަހަރާ ގަނޑުކޮށް ލިބޭނެތަ؟\nއެއްފަހަރާ ހުރިހާ ފައިސާއެއް ނުލިބޭނެއެވެ. ފައިސާ ލިބޭނީ ކޮންމެ މަހަކު ކަނޑައެޅޭ ވަކި މިންވަރަކަށެވެ.\n32. ވަޒީފާގައި އުޅޭތާ 18 އަހަރު ވެފައިވާ މުވައްޒަފެއް، އޭގެ2އަހަރު ފަހުން، ކުރިން ޕެންޝަން ދެއްވަމުން ގެންދެވި އުސޫލުން 20 އަހަރުވުމުން ލިބޭ ޕެންޝަން ލިބޭނެތޯ؟\nސަރުކާރު ވަޒީފާ އަދާކުރާތާ 20 އަހަރު ވުމުން ކުރިން ދެއްވަމުން ގެންދެވި ޕެންޝަން، 1 މޭ 2010 ން ފެށިގެން ވަނީ ދިނުން ހުއްޓާލާފައެވެ.\n33. ޕެންޝަން ގާނޫނު އައުމުގެ ކުރިން ދައުލަތަށް ޚިދުމަތް ކުރި މުއްދަތުގެ ޕެންޝަނާ ގުޅޭ ގޮތުން ޢަމަލު ކުރުމަށް ހަމަޖެހިފައިވާ ގޮތަކީ ކޮބައިތޯ؟\nޤާނޫނަށް ޢަމަލުކުރަން ފަށިއިރު (13 މެއި 2009) އުމުރުން 65 އަހަރުނުވާ ދައުލަތުގެ މުވައްޒަފުންނަށް ލިބެންޖެހޭ އެކްރޫޑް ޕެންޝަން ޙައްޤުތައް ސަރުކާރުގެ ރިކޮގްނިޝަން ބޮންޑްސް ގެ ގޮތުގައި އެމީހުންގެ ރިޓަޔަރމަންޓް ސޭވިންސް އެކައުންޓަށް ޖަމާކުރެވޭނެއެވެ.\n34. ރިޓަޔަރމަންޓް ޕެންޝަން ގެ ފައިސާ ޖަމާ ކުރެވޭނީ ކޮންގޮތަކަށް؟\nރިޓަޔަރމަން ޕެންޝަނުގެ ގޮތުގައި ދޫކުރެވޭ ފައިސާ ޖަމާކުރެވޭނީ ޕެންޝަން ލިބޭ މީހާގެ ނަންހިމެނޭ ގޮތަށް ހުޅުވާފައިވާ ސިންގަލް ނުވަތަ ޖޮއިންޓް ބޭންކު އެކައުންޓަކަށެވެ. އަދި މިއެކައުންޓަކީ ދިވެހިރާއްޖޭގައި އޮޕަރޭޓްކުރާ ބެންކެއްގައި ހުޅުވިފައިވާ ދިވެހި ރުފިޔާ އެކައުންޓަކަށް ވާންޖެހޭނެ އެވެ.\n35. ތަފާތު ޕެންޝަން ސްކީމް ތަކުން ޕެންޝަންގެ ގޮތުގައި ލިބޭފައިސާ،އެކިއެކައުންޓް ތަކަށް ޖަމާކުރަން ބޭނުންވާ މީހުންނަށް އެފުރުސަތު އޮންނާނެ ތޯ؟\n36. އަރލީ ޕެންޝަން ވިތްޑްރޯވަލް ނުވަތަ 55 އަހަރުގައި ޕެންޝަނަށް އެދެވިދާނެ ހާލަތްތަކަކީ ކޮބާ؟\nއަރލީ ޕެންޝަން ވިތްޑްރޯވަލް ނުވަތަ 55 އަހަރުގައި ޕެންޝަނަށް އެދެވޭނީ އުމުރުން 55 އަހަރު ފުރުމަށް ފަހު އެމީހެއްގެ ރިޓަޔަރމަންޓް ސޭވިންގްސް އެކައުންޓް ގައި ހުރި ޖުމްލަ ޢަދަދު އެއިރެއްގެ ލައިފް އެކްސްޕެކްޓަންސީ އަށް ބިނާ ކޮށް ބަހާލުމުން މަހެއްގެ މައްޗަށް ޖެހޭ ޢަދަދަކީ އެއިރެއްގައި ދެވޭ އަސާސީ ޕެންޝަން ގެ ދެގުނަ އަށް ވުރެ ބޮޑު ޢަދަދަކަށް ވާނަމަ އެވެ.


Roadha mahaa roajjaa: Bappa fihedhin mahaai Mamma giri fani koba?\nބައްޕަ ފިހެދިން މަހާއި މަންމަ ގިރި ފަނި ކޮބާ؟\nރަށެއްގެ ހިތްގައިމު މާހަައުލުގަައި އެކުވެރިންތަކެއް ބައިސިކަލް ދުއްވަނީ: ރޯދަ މަހުގެ މި ދުވަސްތައް ވަނީ މާޒީގެ ތެރެއަށް ގެއްލިފައި -- ފޮޓޯ: އަބްދުﷲ އަބީދު\nނާށި އަނގުރުގައި ބައްޕަ ފިހެލައިދޭ ކުޅި ރަހަ މީރު ފަރު މަހެވެ. މަންމަ ގިރާލައިދޭ މީރު ފަންޏާއި ސިދާ ގަޑިއަށް ދައްތަ ތައްޔާރުކޮށްލާ މީރު ހެދިކާތަކެވެ. ކޮއްކޮމެނާ އެކުގައި ޖަހާލައި އުޅުނު ފިނި ބުރުތަކެވެ. މިއީ ހަމަ ކޮންމެ މީހެއްގެ ވެސް ރޯދަ މަހުގެ ހަނދާންތަކެވެ. އަމިއްލަ ރަށުގައި އުފަން ފަސްގަނޑުގައި ރޯދަ މަހަކީ އާއިލީ ބޮޑު އީދެކެވެ. އެއްބައިވަންތަކަމުގެ މަހެވެ. އެކަމަކު، މިހާރު އެއީ މުޅީން ވެސް ހަނދާންތަކެވެ. މިހާރު ރޯދަ އައިސްފައި ދާއިރު ވެސް ހުންނަން މަޖުބޫރު ވަނީ ރަށާއި ދުރުގަ އެވެ.\nދިވެހިންގެ ވަޒީފާ އާއި ކަންކަން މިހާރު އޮތް ގޮތުން ގިނަ ޒުވާނުންނަކީ މިހާރު މަންމަ އާއި ބައްޕައާ ވަކިން އަނބިދަރީންނާ ވެސް ވަކިން އުޅޭ މީހުންނެވެ. މާލެއަށް ގިނަ ބަޔަކު ޖަމާވެފައިވާއިރު އަނެއް ބައެއްގެ ހަޔާތް އޮތީ ރިސޯޓްތަކުގަ އެވެ. ރިސޯޓްތަކުގައި އެކުގައި މަސައްކަތް ކުރާ އެކުވެރިންކޮޅެއް ނޫނީ ނެތެވެ. މާލޭގައި ވެސް އެކުވެރިންނެވެ. ގިނަ ފަހަރަށް އެކަންޏެވެ. ރޯދަ ވިއްލައި ހާރުކާ ގަޑީގައި އެ އޮތް އާއިލީ އެކުވެރިކަމުން އެމީހުން ވަނީ މަހުރޫމްކޮށްފަ އެވެ.\nމެންދަމުން އަލިވުމުން މަންމަ، ފަހަރަކު ކޮޓަރިއަކަށް ވަދެ، އެންމެން ކޮޅަށް ޖަހަ އެވެ. "ހާރުކާން ތެދުވޭ!" ގޮވާ ގޮވާ މަންމަ ހުންނަނީ ވަރުބަލިވެފަ އެވެ. އެއީ ކުރަން ޖެހޭ ކަމެއްކަން އެނގޭއިރު ވެސް މަންމަ ގޮވުމުން ނޫނީ ތެދުވެވޭ ކަމަކަށް ނުވެ އެވެ. މިހާރު އެ ގޮވައި ދެނީ ފޯނެވެ. ނޫނީ ނިދުމުގެ ކުރިން ކާލަނީ އެވެ. ނޫނީ ނުކަނީ އެވެ. އަސްލުގައި މިހާރު ހާރު ކެއުމެއް ނޯވެ އެވެ. ތަރާވީސް ދަމެއް ނޯވެ އެވެ. ކުޅި މަހާއި ބަތްޕެނެއް ނެތެވެ. ބަތާއި ދޮންކެޔޮ މޮޑެލާފައި ކާކަށް މަންމައެއް ނުގޮވަ އެވެ.\nރޯދަ މަހުގެ ދުވަސްތަކުގެ ހަވީރު އަތަށް އަޅާލުމުން ބޭއިހުތިޔާރުގައި މިސްރާބު ޖެހެނީ ބަދިގެއަށެވެ. މަންމަ އަވަދި ނެތި އުޅޭނީ މީރު ކާ އެއްޗެއް ހެދޭތޯ އެވެ. އަންހެން ކޮއްކޮމެންނާއި ދައްތަމެން ވަށާލައިގެން އުޅޭނެ އެވެ. ކޮންމެ ދުވަހަކު ހާއްސަ އެއްޗެއް ހެދުމަކީ އެމީހުންގެ އަމާޒެވެ.\nބަދިގެއަށް ވަދެ، އެ މީހުނަށް އެހީވުމަކީ ރޯދަ ކުރުކޮށްލެވޭ ކަމެކެވެ. ފަނި ގިރާލައިދީ ފުށްގަނޑު މޮޑެދިނުމަކީ ކުރެވޭ، ކުރިން ކޮށް އުޅުނު ކަންކަމެވެ. އެކަމަކު، މިހާރު އޮފީސް ނިންމާލެވޭއިރު ހުންނަނީ ރޯދަ ވީއްލަންވެފަ އެވެ. މިހާރު އެ ދުވަސްތަކަކީ މާޒީއެވެ. ހިތުގައި އޮން ހަނދާނެކެވެ.\nރޯދައަށް ނެރެފައި ހުންނަ ރީތި މާޖެހި ތަށި ސެޓްތަކުގެ އަތުރާލައި ފަނި އަޅައި، ކާ އެއްޗެހިތައް މޭޒުމަތީ އަތުރާލުމުން އެހެރީ ވެފަ އެވެ. ހަވީރު ފިންޏަށް ބުރެއް ޖަހާފައި އަންނައިރު ސުފުރާ އޮންނާނީ ދަމާލާފަ އެވެ. ކޮންމެ މީހަކު ވެސް ދެން ބަލާނީ އެންމެ ރަނގަޅު ދިމާލެއްގައި އަވަހަށް އިށީންދެވޭތޯ އެވެ. ބައެއް ފަހަރު ދޮރުމަތީ ބަންގި ގޮވާތޯ ސަމާލުވެގެން ތިބެވެ އެވެ. ބަންގީގެ އަޑާއެކު، ގޭގޭގެ ދޮރާށި ލެއްޕޭނެ އެވެ. މަގުމަތި ފަޅުވާނެ އެވެ. އެންމެން ސުފުރާ ވަށާލާނެ އެވެ. މަޖާ ވާހަކަތަކާއެކު ރޯދަ ވިއްލަނީ އެވެ. ކޮއްކޮ، އެ ދުވަހުގެ ރޯދަ ހިފަން ކުރި މަސައްކަތުގެ ވާހަކަތަކާއެކު ހީނ ސަމާސަ ކުރަމުންނެވެ. މިހާާރު ކިހިނެއް ހެއްޔެވެ؟\nރޯދަ ވިއްލަން އެއްޗެއް އަރު ތެރެއަށްލުމުން ނިނުނީ އެވެ. އެ އާއިލާއެއް ނެތެވެ. ބަލަހައްޓައިގެން އިނދެވެނީ ފޯނަށެވެ. މަންމަ ނޫނީ އާއިލާ އެހެން މީހުން، އާއިލާ ވައިބާ ގުރޫޕަށް އަޅާ ފޮޓޯގަނޑެއް ފެނިދާނެ އެވެ. އެއީ އެ ދުވަހު ރޯދަ ވީއްލުމަށް މަންމަ ހެދި ތަކެތީގެ ފޮޓޯތަކެވެ. ކޮއްކޮ ރޯދަ ވީއްލާ ތަނެވެ. މަންމަގެ އުފާވެރި މަންޒަރުތަކެވެ. ފޮޓޯތަކުންނެވެ. އަސްލަށް އެ މަންޒަރުގެ ހިއްސާއަކަށްވުމުގެ ނަސީބެއް މިއަދު ނެތެވެ.\nމިއަދު އެ ފޮޓޯތަކަށް ބަލާލައިގެން ހިތް ފުރާލާއި، މާލޭގެ ތޮއްޖެހިފައިވާ މާހައުލާމެދު ވިސްނާލެވެ އެވެ. އަދި ހިތަށް އަރަނީ ހަމަ ސުވާލުތަކެވެ. މި ނޫން ގޮތެއް ހަމަ ނެތީބާވާ އެވެ؟ އަހަރެންމެންނަށް އާއިލާއާއެކު ނޫޅެވޭނެ ހެއްޔެވެ؟\nރޯދަމަހުގެ ތަޖުރިބާއިން އަލުން ފަށާ!\nކޮންމެ ދުވަހެއްގެ ކެއުމުގައި ކަދުރު ހިމަނަމާ!\nކުޅުދުއްފުށީ ދަޅު ބަންދާއި ވައްލެ ނޫޑެ!


ހުވަފެނުގެ ރާނީ 17 | Esfiya - Dhivehi Vaahaka Site\nލޯބި December 24, 2018\nހުވަފެނުގެ ރާނީ 17\nސާރާ ދުވެފައި އައީ ޑްރައިވަރ ނިކަތު ރޯ ވާހަކަ ބުނުމުންނެވެ. މީހަކު ނިކަތު ގެންދިޔައީ ކަމުގައި ބުނުމުން އޭނާ ބިރުގަތީއެވެ. ޝައްމޫން ބަލަމުން ދިޔައީ ނިކަތު އެހެން އިނދެ ރޯތީއެވެ. ނަމަވެސް ނިކަތު ނޫންކަން އޭނާއަށް ޔަޤީން ވެއްޖެއެވެ. އޭނާ ބަލަން ބޭނުންވީ އެއެކެވެ. އޭނާހެ ނިކަތުއަކީ އެހައި ވަރަށް މަޑުން އިންނަ ކުއްޖެވެ. ނަމަވެސް ރުކާޔަތަކީ އަބަދުވެސް ބުނަން ބޭނުންވާ އެއްޗެއް މީހުނާއި ދިމާލަށް ބުނާ ކުއްޖެކެވެ. ސާރާއައިސް ނިކަތުގެ ކޮނޑުގައި އަތް އަޅުވާލަމުން ނިކަތު ކޮޅަށް ނެގިއެވެ. އޭރު ކައިރިން ދިޔަ މީހުންވެސް ނިކަތުއަށް ބަލަމުން ދިޔައެވެ. އެއްވެސް މީހަކަށް ވާނުވާ ނޭނގުނު ނަމަވެސް ނިކަތު އަޑުން އަޑު ނަގައި ރޮމުން އެގެންދަނީ ކޮންމެވެސް ތަނަކަށް ތަދުވާތީކަން އެނގޭ ކަހަލައެވެ. ޑްރައިވަރ ނިކަތު ކާރަށް ލުމުން ސާރާއައިސް ހުއްޓުނީ ޝައްމޫން ކުރިމަތީގައެވެ. އަދި އަތް ދަމާލާފައި ޝައްމޫންގެ މޫނުގައި ޖަހާލިއެވެ.\nމޫނުގައި އަތް ފިރުމާލި ޝަންމޫނު ބަލާލި ހީވަނީ އެޖެހުމުން އޭނާއަށް އެއްވެސް ތަދެއް ނުވާހެންނެވެ. ސާރާ ލޮލަށް ބަލަހައްޓައިގެން ހުރިއިރު ހީވަނީ ކޮންމެވެސް ކަމެއްގެ ޝަކުވާ ކުރާހެންނެވެ. އެތަނުން ދުރަށް ސާރާ ހިނގައިގަތީ ޝައްމޫން ވާހަކަ ދައްކާނެ ފުރުސަތެއް ނުދީއެވެ. ޝައްމޫނަށް އެގޮތެއް ކަމަކު ނުދިޔައެވެ. އޭނާ ހިނގާފައި އައިސް ކާރު ކައިރީގައި މަޑުކޮއްލުމުން ސާރާ އަތުގެ އިޝާރާތުން ބުނީ ނިކަތު ގެންދިޔުމަށެވެ. ޑްރައިވަރ ކާރު ސްޓާޓް ކޮއްލަމުން އަނެއް މަގަށް އަޅައި ދުއްވައިލިއެވެ.\n“ޝައްމޫން ކިހިނެއް ވެގެން ތިއުޅެނީ….” ރުޅި މަޑުކުރަމުން އެހެން ބުނި ސާރާގެ އަޑި ނިކުތީ ފުދޭ ވަރަކަށް މަޑުންނެވެ.\n“އަހަރެން ހީކުރީ ސާރާމެންނަށް ރުކޫދެކެ ލޯބިވާ ކަމަށް…” ސާރާ ކުއްލިއަކަށް ބަލާލީ ޝައްމޫން ރުކޫއޭ ބުނުމުންނެވެ. މިހާރަކަށް އައިސް ނިކަތު ދޭތެރެއަކުން ރުކާޔަތޭ ބުނެއެވެ.\n“އަހަރެން ނިކަތުދެކެ އަމިއްލަ ފުރާނައަށްވުރެ ބޮޑަށް ލޯބިވޭ… ރުކޫއޭ… ޝައްމޫން ތިއުޅެނީ ކޮންމެވެސް އެއްޗެކޭ ކިޔާފަ އަހަރެންގެ ނިކޫގެ ބޮލަށް އެރެން ދޯ…” ސާރާ ހިިޔާލުތަކުން މިންޖުވަމުން ބުނެލިއެވެ.\n“އެއީ އަހަރެންގެ ރުކޫ… އެންމެ ފުރަތަމަ ދުވަހުވެސް އަހަރެން ބުނިންދޯ އެއީ ރުކޫއޭ..ކީއްވެތަ ސާރާއާއި ނިޝާން ޤަބޫލު ނުކުރެވެނީ…” ޝައްމޫން ކުރިއަށް ޖެހެލަމުން އެހެން ބުނެލިއެބެ. ނަމަވެސް ސާރާ އަތުގެ އިޝާރާތުން މަނާކޮއްލުމުން އިތުރަށް އެއްޗެކޭއެއް ނުބުނެއެވެ.\n“ބުނަން ފުރަތަމަ ދުވަހުވެސް ކުއްޖާ ދޫކޮށްފަ ދިޔައީ ޝައްމޫން.. އެދުވަހު ވަރުހުރި އަވަހަށް ހޮސްޕިޓަލުން ނިކުމެގެން ދާން… މިހާރު ކިހިނެއް ވެގެން ތިއުޅެނީ..” ސާރާ ކުރިއަށް ޖެހިލާފައި މަޑުމަޑުން ބުނެލިއެވެ. ހީވަނީ ދެންމެ ދެންމެ ޝައްމޫންގެ ލޯ ނަގައި ފާނެ ހެންނެވެ.\n“އަހަރެން ދިޔައީ އެތަން ދެކެން ބޭނުން ނުވާތީ.. އަމިއްލަ ނަފްސު ކުއްވެރި ކުރެވުނު ވަރުން… އެހެން ނޫނަސް ރުކޫ ބޭނުމެއް ނުވާނެ އަހަރެންނާއެކު އުޅޭކަށް” ޝައްމޫން އެހެން ބުނެފައި ހިނގައިގަތީ ސާރާއާއި ދުރަށެވެ. ސާރާ އެކުރިންވެސް އިން ފިޔަވަޅު މަތީގައި އިނދެފައި ނިތުގައި އިނގިލިތަށް ޖައްސާލިއެވެ.\nގެއަށް ވަދެވުނު އިރުގައި ނިކަތުގެ ރުއިން ހުއްޓި ނޭވާ ހަމައަކަށް އެޅިއްޖެއެވެ. އަމްރު އެންމެ ފުރަތަމަ ދުވަހުން ފެށިގެން އޭނާދެކެ ރުޅި އަންނަނީ ކީއްވެކަން މިއަދު ނިކަތުއަށް އެނގިއްޖެއެވެ. ޝައްމޫންއާއި ހެދި ޅަ އުމުރުގައި މަންމަގެ ލޯބިން މަހްރޫމު ވުމުން ދެރަ ނުވާނީ ކާކު ހެއްޔެވެ. ނިކަތު ލޮލުގައިވި ކަރުނަތަށް ފުހެލަމުން އީމާނާއަށް ގުޅާލިއެވެ. އީމާނާއަށް ގުޅަން މަސައްކަތް ކުރާތާ އިން ވަރަކަށް ދުވަސް ވެއްޖެއެވެ. ނަމަވެސް އަބަގުވެސް އީމާނާގެ ފޯނު އޮންނާނީ ނިއްވާލާފައެވެ. ލޯ ފުހެލަމުން އަނެއްކާވެސް ނިކަތު ގުޅާލިއެވެ. އޭނާ އީމާނާ ކައިރީގައި އަހަން ބޭނުންވި ބައިވަރު ވާހަކަ އެބަހުރިއެވެ. ފޯނު އެނދު މައްޗަށް ހޫރާލަމުން ނިކަތު ފާހާނައަށް ވަނެވެ.\nނިޝާން އައިސް އެކޮޓަރިއަށް ވަނީ ނިކަތު ވާހަކަ ފޮތެއް ކިޔަން އިންދައެވެ. ނިޝާން ފެނުމާއެކު ނިކަތު ވަގުތުން ކޮޅަށް ތެދުވެއްޖެއެވެ. އަބަދުވެސް ސާރާއަށް ނުހުންނަ ކުލުނަކާއި ލޯތްބެއް، ނިޝާންއާއިމެދު ނިކަތުގެ ހިތުގައި ވެއެވެ. ނަމަވެސް މިއަދު އޭނާގެ ލޮލަށް މިތެތްކަން މި އިހްސާސް ކުރެވުނީ ކީއްވެ ހެއްޔެވެ؟ އޭނާގެ ބައްޕައަކީ އެހެން މީހެއްކަން އެނގުމުން ހެއްޔެވެ؟ މުނި އުމުރު އުޅެ ބޮޑުވި އާއިލާއަކީ އޭނާހެ އަމިއްލަ ބައެއް ނޫންކްނ އެނގުމުން ދެރަ ނުވާނީ ކާކު ހެއްޔެވެ. ނިޝާން ކުރިމައްޗަށް ހުއްޓެމުން ނިކަތުގެ ބޮލުގައި އައްޖައްސާލިއެވެ. އެންމެ ފުރަތަމަ އެބޮލުގައި އަތް ޖައްސާލި ހެންނެވެ. ގިސްލެވުނު ނިކަތު އިސްޖަހާލަމުން ދެލޯ މަރާ ބާރު ކޮއްލިއެވެ. ނިޝާން ހިންދިރުވާލީ ނިކަތުއަށް ކޮންމެވެސް ކަމެއް ހަނދާން ވެއްޖެކަން އެނގުމުންނެވެ. ނިކަތު ނުބުނި ނަމަވެސް ނިކަތުގެ އުޅުމުން ނިޝާންއަށް އެކަން ފާހަގަވާތާ ކިތަންމެ ދުވަހެކެވެ. އަދި ސާރާ ނިކަތު ރުކާޔަތު ނަން ބުންޏޭ ބުނުމުން ނިޝާންއަށް ބޮޑަށް ޔަޤީން ވިއެވެ.\n“ބައްޕާ…” ލޮލުގައިވި ކަރުނަތަށް ފުހެލަމުން ނިކަތު ހިނިތުންވެލިއެވެ. އޭނާ އަހަން ބޭނުންވި ބައިވަރު ވާހަކަ އެބަހުއްޓެވެ. ކުރަން ބޭނުންވި އެތަށް ސުވާލެއް އެބަހުއްޓެވެ. ނަމަވެސް މިއަދު އޭނާއަށް ފައްޓާނެ ކޮޅެއް ނޭނގުނެވެ. ނިކަތުއަށް އިސް ޖަހާލުން ނޫންކަމެއް ނުކުރެވުނެވެ.\n“ބައްޕައަކީ ކާކުހޭ ތަ ސުވާލު ކުރަން ބޭނުމީ؟ ނިކޫ ހަނދާން އެބަހުރިތަ؟…” ނިޝާން އެހެން އަހާލަމުން ނިކަތު ބޯ ޖަހާލިއެވެ. އަދި ފަހަތަށް ޖެހިލަމުން ކައިރީގައި ހުރި ސޯފާގައި އިށީނެވެ. ނިޝާންގެ މޫނަށް ބަލާލަމުން ނިކަތު ހިނިތުން ވެލިއެވެ. އެ ހިނިތުން ވުމުގައިވި ވޭނާއި ކެކުޅުން ނިޝާންއަށް އެނގުނެވެ.\n“ޝައްމޫން.. އެއީ ދޯ އަޅުގަނޑުގެ ބައްޕައަކީ…” ނިކަތު އެހެން ބުނެލީ ލަދުން ހުރެއެވެ. ތިރިއަށް ބަލަންއިން ނިކަތުގެ ލޯމަތިން އަދިވެސް ޝައްމޫންއާއި އީމާނާ އެކުގައި ފެންނަ ފަދައެވެ.\n“ނިކޫ.. ނިކޫއަށް އަށްހއަހަރުގައި ބައްޕަ ނިކޫ އެޑޮޕްޓް ކުރީ… ނިކޫގެ ބއަސްލު ބައްޕަގެވެސް ރުހުމުގަ..” ނިޝާން ވާހަކަ ދައްކަން އުނދަގޫ ވެގެން ދުރަށް ބަލާލިއެވެ. މިހުރިހާ އަހަރު އޭނާ ތައްޔާރު ވަމުންއައީ މިވާހަކަ ނިކަތުއާއި ދައްކާށެވެ. ނަމަވެސް މިއަދު އޭނާގެ ދުލަކަށް ބަހެއްވެސް ނައެވެ.\n“ތަޝްކީލް… އެނގޭތަ ކާކުކަން ތަޝްކީލްއާއި ރުކާޔަތު މަ..”\n“ކޮން ތަޝްކީލްއެއް ބައްޕާ…” ބުމަކައިރިވެގެން ދިޔަ ނިޝާންއަށް ބުނާނެ އެއްޗެއް ނޭނގުނެވެ. ނިޝާން ހީކުރީ ނިކަތުއަށް ހުރިހާ އެއްޗެއް ހަނދާން ހުންނާނެ ކަމަށެވެ.\n“ތަޝްކީލްގެ ނަމެއް ހަނދާން ހުރޭ އަޅުގަނޑު އެކަމަކު ސީދާއެއީ ކާކުކަމެއް ނޭނގެ…” ނިކަތު ވިސްނަމުން ބުނެލިއެވެ. އެކަން ހަނދާން ކުރާ ކޮންމެފަހަރަކު ބޮލަށް ތަދުވާކަމަށް ބުނެލުމުން ނިޝާން ބާރެއް ނޭޅިއެވެ.\n“ތަޝްކީލްއެއީ ކުރިން ބައްޕަ މެރީ ކުރަން ހަމަ ޖެހިފައި އޮތް އަންހެނެއް.. ވަރަށް ރީތިވާނެ.. އޭނާއަށް ލިބުނީ އެއްމާބަނޑު ދެ އަންހެންކުދިން.. ހަމަ އެހައިރީތި ދެކުދިން… ހަމަ ނިކޫ ކަހަލަގެ މާޝާ ﷲ…” ތަޝްކީލް މަތިން ހަނދާންވުމުން ނިޝާން ބުނެލިއެވެ.\nނިކަތު އެއްޗެކޭއެއް ނުބުނެއެވެ. ނިޝާން ވާހަކަ ދައްކަން ހުރެފައި އެތަނުން ނިކުތީ އަމްރު ގުޅަން ފެށުމުންނެވެ. ނިކަތު ކައިރީގައި އަރާމް ކުރަން ބުނެފައި އޭނާ ނިކުމެލީ ބޭރަށެވެ. މިހުރިހާ ދުވަހު އޭނާ މަޑުކޮށްގެން ހުރީ އޭނާއަށް ނުނިންމުނު ކޭސް ނިންމާށެވެ. ނަމަވެސް އަދިވެސް ވަގުތު ނުޖެހެއެވެ. އަމްރު މަތިން ހަނދާންވުމުން ނިޝާން ޖީބަށް ފޯނުލަމުން ބޭރަށް ހިނގައި ގަނެއްޖެއެވެ. ފޯނު ކަންފަތުގައި ޖަހާލަމުން ނިޝާން ހިނގައިގަތީ ޝަހީދު އާދަން ބިލްޑިންއާއި ދިމާލަށެވެ. ނިޝާން އެތެރެއަށް ވަދެގެންއައިސް އަމްރުއަށް ކުރިމަތި ލަމުން އިށީނެވެ. ދެމީހުންވެގެން ހިގައިގަތީ ބޭރަށެވެ.\nގޮނޑުދޮށުގައި އެއްވެފައި ތިބި މީހުން އެމީހުންގެ ފޯނުން ފޮޓޮ ނަގަމުން ދިޔައިރު އަދިވެސް ނިޝާންއަަކަށް މިވެގެން އުޅޭ ގޮތެއް ނޭނގެއެވެ. އަމްރުއޭނާ އެތަނަށް ގެނައި ކީއްވެ ކަމެއްވެސް ނޭނގެއެވެ. އެތަނަށް އެއްވެފައި ތިބިމީހުންގެ މޫނަށް އަރާފައިވާ ކުލަތަކުން ނިޝާން ކުރިއަށް އަވަހަށް ދާންބޭނުންވިއެވެ. އެއީ މީގެ ސޯޅަ އަހަރުކުރިން މީހުންތަކެއްގެ މޫނުން ފެނުނު ބިރުވެރި ކަމާއި ހައިރާން ކަމެވެ. ވިލިގިލީގެ ގޮނޑުދޮށުގައި މޫދަށް އެރެން އައިސް ތިބި މައިންތިބީ އެމީހުންގެ ދަރިން މޫދަށް ފޮނުވަން ބިރުންނެވެ. ބޮޑަށް މޫދާއި ކައިރިވާ ވަރަކަށް ދުވަންފެށި ކުނިވަހުން ނިޝާންއަށް މަޖުބޫރުވީ ނޭފަތުގައި އަތް އަޅާށެވެ. ޖީބުގައި އޮތް ރުމާ ނަގައި ނޭފަތުގައި ޖައްސާލިއެވެ. އެތަށް ދުވަހެއް ފަހުން އަނެއްކާވެސް ނިޝާންގެ ހިތުގައި ބިރުވެރިކަމެއް އުފެދުނެވެ. ދުރުގައި ގޮސް ހުއްޓުނު އަމްރު ދެފިޔަވަޅެއް ފަހަތަށް ޖެހުނުތަން ފެނުމުން ނިޝާން މީހުންގަނޑުގެ ތެރެއިން ނިކުމެގެން އަވަސް އައިސް ހުއްޓިއްޖެއެވެ. އަނގައިން މަޑު އާހެއް ނިކުތް ނިޝާން ބަލާލީ އަމްރުގެ މޫނަށެެވެ.\nދޮންވެލިގަނޑުގެ މަތީގައި އޮތް އަންހެން މީހާގެ ފެނުނު ހިނދު އެހިތުގައި މަޑޫ ރިހުމެއް އުފެދުނެވެ. އޭނާނަށް ސިފަވީ މީގެ އެތަށް އަހަރެން ކުރިން ތަޝްކީލްގެ ހަށިގަނޑެވެ. ތަފާތަކީ މިއަންހެންމީހާގައި އެންމެ އަންނައުނެއްގެ ހިސާބުވެސް ނެތްކަމެވެ. ނިޝާން ވަގުތުން އޭނާ ލައިގެން ހުރި ގަމީހުގެ ގޮށްތައް ނައްޓަށް ފެނުމުން އަމްރުވެސް ބަލާލަމުން އަވަހަށް ލައިގެން ހުރި ޓީޝާޓު ބައިލައިފިއެވެ. އޭރު ޕޮލިހުން އެތަނުން މީހުންގަނޑު ދުރުކުރަނީއެވެ. މަރުވެފައި އޮތް ނަމަވެސް މީހުން ބަލަނީ ފޮޓޯ ނެގޭތޯއެވެ. އެމީހާގެ އޮރިޔާން ހާލު ނިވާ ކުރެވޭތޯއެއް ނޫނެވެ. ނިޝާން ބޭލި ގަމީސް އެއަންހެންމީހާގެ ކަރުން ފަށައިގެން ތިރި ނިވާކޮއްލިއެވެ. އަމްރު ލައިގެން ހުރި ޓީޝާޓް އަޅައިލީ އެމީހާގެ ބަނޑާއި ހިސާބުންނެވެ. ދުރުގައި ތިބި ދެޕޮލިހުން މީހުން އެތަނުން އާދައިގެ ޓީޝާޓެއް ގެނެސް ދިނުމުން ދެމީހުން އެލައިފިއެވެ. ނަމަވެސް އެތަނުން އެއްވެސް މީހަކު ވާހަކައެއް ނުދައްކައެވެ.\nއަމްރު ބަލައިލީ އެއަންހެން މީހާގެ ޗަސްވެފައިވާ މޫނަށެވެ. ނޭނގޭ ވަރަށް ޗަސްވެފައިވާ އެމޫނަށް ބަލަން އިންއިރު ހީވަނީ އޭނާ ދަންނަ މީހެއް ހެންނެވެ. އަމްރު ބަސްމަދުވެފައިވާތަން ފެނުމުން ނިޝާން އައިސް އަމްރުގެ ކޮނޑުގައި ޖަހާލަމުން ހަމަޖެހުމަށް ބުނެލިއެވެ. ކުރިންވެސް އަމްރުއަށް މީހުން މަރާލެވިފައިވާ ތަން ފެނެއެވެ. ނަމަވެސް މިހެނެއް ނޫނެވެ. މިހައި ރަހުމު ކުޑައެއް ނޫން ކަންނޭނގެއެވެ.\n“ކާކު މިކަހަލަ ކަމެއް ކުރާނީ؟..” ފުންކޮށް ނޭވާއެއް ލަމުން އަމްރު ބުނެލިއެެވެ. އަދިވެސް އަމްރު ބަލަހައްޓައިގެން ހުރީ އެމީހާގެ ޗަސްވެފައިވާ މޫނަށެވެ.\n“އިންސާނެއް ނޫންކަން އެނގެނީ…” ނިޝާން އެހެން ބުނުމުން އެންމެވެސް ބޯޖަހާލިއެވެ. އަންގި މަހާލަމުން ދެމީހުންވެސް އިށީނީ ހަށިގަނޑުގެ އެކި ހިސާބު ބަލާލުމަށެވެ.\n“ވަރަށް ބޮޑަށް ހަލާކު ކޮއްލާފައެއްނު މިހިރީ.. ލުކް..” އަމްރު އެއަންހެންމީހާގެ އަތުން ބިނދިގެން ނިކުމެފައިވާ ކަށިގަނޑު ދައްކާލަމުން ބުނެލިއެވެ. މުނި ގަޔަށްހެން މިހާރު އަރާފައިވަނީ ކަޅު ފާޑެއްގެ ކުލައެކެވެ.\n“މިތާކު ނޫން މިމީހާ މަރާލީއެއް.. ލުކް މިސާލަކަށް މިތަނުގައި މަރާލައިފަ އޮތިއްޔާ މާގިނައިން ލޭ ހުންނާނެ… ބުރައިގެންވެސް ގޮސްފަ.. ކައިރީ ގަހެއްގަވެސް ނެތް.. އިޓްސް ސްޓޭޖްޑް…” އަމްރު ކޮޅަށް ތެދުވެ ދުރު ބަލަން ހުރެފައި ނިކަތުއަށް ގުޅާފައި އެތަނަށް އައުމަށް އެދުނެވެ.\n“ކިއްކުރަން ނިކޫއަށް ތިގުޅީ؟…” ނިޝާން އަވަހަކާއި އަހާލިއެވެ.\n“ނިކަތުއަށް ބޮޑަށް ކިޔައިދޭން އިނގޭނެ…” އަމްރުގެ ޖަވާބު ކުރެވެ. މާކަ ގިނަ އިރެއްނުވެ ފެނުނީ އެތަނަށް ނިކަތު އައި ތަނެވެ. ގާތްގަނޑަކަށް ވާނީ ތިރީހަކަށް މިނެޓެވެ. އެންމެން ތެރެއިން އައިސް ކާޑު ދައްކާލުމުން އެތަނަށް ނިކަތު ވައްދައިފިއެވެ. ކުރިއާއި ބަލާފައި މިހާރު އެތަނުން މީހުން ވަރަށް މަދެވެ.\n“ޔެސް…” ބަނޑާއިއެކު އެތަނަށް އައިސް ހުއްޓެމުން ނިކަތު އެމީހާގެ ގައިމަތިން ގަމީސް ނެގުމަށް ބުނެލިއެވެ. އަމްރު ގުދުވެލައފި މަޑުމަޑުން ގަމީސް ހިއްލާލިއެވެ.\n“އަމް..” އެއްޗެކޭ ބުނަން އުޅެފައިވެސް ނިކަތުއަށް ބުނާނެ އެއްޗެއް ނޭނގުނެވެ. މީހުން މިހައި ރަހުމު ކުޑަ ވެދާނެ ހެއްޔެވެ. އުނދަގުލުން ވެލިގަނޑުމަތީގައި ކަކޫ ޖައްސާލަމުން ނިކަތު ގުދުވެލިއެވެ.\n“ބްލީޗް ވަހެއް ނުދުވާތަ…” ނިކަތު އެހެން ބުނުމުން ނިޝާންއާއި އަމްރުވެސް ކުޑަކޮށް ގުދުވީ އެމީހާގެ އިސްތަށިގަނޑާއި ދިމާލަށެވެ. ތެދެކެވެ. އެމީހާގެ އިސްތަށިގަނޑުން ވަރަށް ބްލީޗްވަސް ދުވައެވެ.\n“ޝީ ވޮޒޮންޓް މަރޑަޑް ހިއަރ…” ނިކަތު އެހެން ބުނުމުން އަމްރު ކުޑަކޮށް ހިނިތުން ވެލިއެވެ. އޭނާއަށްވެސް ފުރަތަމަ ހީވީ އެހެންނެވެ.\n“އެއީ ކީއްވެ…” ނިކަތު އާއި ދިމާލަށް ބަލާލަމުން ނިޝާން ލީ ހަނި ކޮއްލި ގޮތުން ނިކަތު ހީލިއެވެ.\n“މިކަންކުރި މީހަކު ބޭނުންވަނީ މިމީހާ މީހުންގެ ކުރިމަތީގައި ފަލީހަތް ކުރަން… ހަޑިކޮށް ބުނަންޏާ އޮރިޔާން ކުރަން.. އެމީހާ ބޭނުންނަމަ ހަމަ މަރާލާފަ މޫދަށްވެސް ދޫކޮށްލަންވީ.. އެކަމަކު ބަލާބަ މީހުންގިނަ ހިސާބަކަށް، ހަމަ ގައިމުވެސް މީހުނަށް ފެންނާނެ ހިސާބަކަށް ގެނެސް ލައިފަ މިއޮތީ…” ނިކަތު އެމީހާގެ ހަށިގަނޑަށް ބަލަންހުރެ ބުނެލިއެވެ. މިމީހާ މިފަދަ ގޮތަކަށް މިމަރާލީ އެއަންހެމް މީހާއަށް ކޮން ގޯސް ކަމެއް ކުރެވިގެން ހެއްޔެވެ؟\n“ލުކް ޝީ ޑަންޓް ހޭވް އެނީ ޖުވެލަރީސް… އެކަމް އަޅާފަ އެބަހުރިނު…” ނިކަތު ދެން އިޝާރާތް ކޮއްލީ އެމީހާގެ ހުރުވެފައިވާ އިނގިލީގެ ބުޑަށެވެ. ގިނަ ދުވަހު އަނގޮއްޓި އެޅުމުން ހުންނަފަދަ ނިޝާނެއް އެމީހާގެ އިނގިޅީގައިވެސް ހުއްޓެވެ.\nވާހަކަ ނުދަައްކައި ހުރި ނިޝާނަށް މދަރިފުޅުގެ މޫނަށް ބެލެމުން ދިޔައީ ފަހުރުވެރިކަމާއި އެކުގައެވެ. ނަމަވެސް މިހެން ކޭސްތައް ނިންމަން އޭނާގެ ދަރިފުޅު ނެރޭކަށް ނިޝާން ބޭނުމެއް ނުވެއެވެ. މާދަމާ ކޮންމެވެސް ގޭންގް އެއް އެދަރިފުޅު މަރަން އިންޒާރު ދީފާނެއެވެ. މިރާއްޖޭގެ ހަލާކަކީ އެއީއެވެ. ކިޔަވައިގެން އަންނަ ކުއްޖާ ތަނުގައި ހުރި ގޯސްކަންތައް ދެއްކުމުން އެކުއްޖާ މަރައިލަނީއެވެ. ހިޔާލު ތަކުން މިންޖުވި ނިޝާން އައިސް ބުނެލީ ނިކަތު ގެއަށް ދިއުމަށެވެ. ނިކަތުވެސް ބައްޕައާއި ދެބަސް ވާކަށް ނޫޅުނެވެ. އަމްރުއަށް ބަލާލުމުން އަމްރު ހިނިތުންވާން މަސައްކަތް ކޮއްލިއެވެ. ނަމަވެސް ނިކަތު ހުރީ ލޯ ބޮޑު ކޮއްލައިގެންނެވެ.\nއަމްރު މާލެއައީ އެމީހުންގެ ޓީމާއިއެކު އެމީހާގެ ހަށިގަނޑު ހިފައިގެންނެވެ. އެދުވަހު ހަމަ އެއްވެސް ވަރަކަށް އަމްރުއަށް ހަމަ ޖެހުމެއް ނުލިބުނެވެ. އަމްރު ބޭނުންވީ މުއާޒް ކައިރިއަށް ދިއުމަށެވެ. އެމީހާގެ ޕޯސްޓްމޮރޓަމް ހެދުމަށް ނިންމީ ޕޮލިހުންނެވެ. މީހާގެ މޫނު ނޭނގުމާއި އަދި އެއްވެސް އައި.ޑީ ކާޑެއްގެ ހިސާބުވެސް ނެތުމުން އެމީހާއަށް އިތުރަށް ވެފައިވާ ގޮތްތައް ޕޮލިހުންނަށް އެނގެން ބޭނުންވިއެވެ. އަމްރުގެ ސިކުނޑި ބަރުވަމުން ދިޔައީ އެންމެ ސުވާލުމުންނެވެ. އެއީ މީގެ ކުރިން ފެނުނު އެތަށް ކަމެއް އެމަރުވެފައިވާ މީހާގެ ހަށިގަނޑުން އަމްރުއަށް ފެނުނެވެ. ނަމަވެސް ދެރައީ ހަނދާނަށް ނައީ ކޮންތަނަކުން ފެނުނު ކަމެވެ. ދެލޮލުގައި އަތް ހާކާލަމުން އަމްރު ގެއަށްވަދެ މިސްރާބު ޖަހާލީ އޭނާގެ ބައްޕަގެ ބަޔާއި ދިމާލަށެވެ. އެޕާރޓްމެންޓް ދޮރާއި ކައިރި ވެލާފައި އަމްރު ދެފަހަރަކު ޓަކި ޖަހާލުމުން އެތެރެއިން ދޮރު ހުޅުވާލިއެވެ. މުއާޒް ހުރީ ކުރު ސޯޓެއް އެކަނި ލައިގެންނެވެ. މުނި ތަނަށް ފެތުރިފައިވަނީ ބްލީޗްވަހެވެ. އެވަހުން އުނދަގޫވި ވަރުން އަމްރު ވަގުތުން ނޭފަތުގައި އަތް އަޅާލިއެވެ.\n“ބައްޕަ ކޮންއެއްޗެއް ތި ދޮންނަނީ…” ހީލަމުން އަމްރު އެހެންބުނެ އެތެރެއަށް ހިނގައި ގަނެއްޖެއެވެ. އަދި ވަށައިގެން ބަލާލިއެވެ.\n“އެ ދޮވެ ނިމިއްޖެ މިހާރު… ދޮވެ ނިމުނުއިރު މުނިގެ ހަޑިވެފައި ހުރީމަ، މިހާރު ގެ މިސާފު ކުރަނީ…” އަތުގައި އޮތް ބްލީޗް ފުޅީގެ މަތި ބާރުކުރަމުން އެހެން ބުނެލި މުއާޒްގެ އަޑު ގައިވީ ސީރިއަސް ކަމެވެ.\n“ހާދަ ބޮޑު އެއްޗެކޭ އެހެންވީއިރު ބައްޕަ ތި ދޮންނަނީ…” އަމްރު ކުރިއަށްވުރއ ބޮޑަށް ހީލަމުން ބުނެލިއެވެ. އޭނާގެ ބައްޕަގެ ސަކަރާތުގައި ބައިވެރިވާން ބޭނުންވީއެވެ.\n“ހަމަ ގޭތެރެ ހަޑި ވެގެން މިއުޅެނީ… މިގަޑީގައި ގޭގަ ހުރީ ބްލީޗް އެހެން ބައްޕަ މިބޭނުން ކުރަނީ..” ބްލީޗްފުޅި ސިންކުގެ ތިރީގެ ކަބަޑަށް ކޮއްޕާލުމުން ހިންދެމިލިއެވެ.\n“ވަރުބަލި ވެއްޖެ… ބައްޕައަށް އެނގޭތަ މިއަދު އެބައޮތެއްނު އަންހެނަކު މަރާލާފަ…” އަމްރު އެހެން ބުނުމުން މުއާޒް އެއްވެސް ސުވާލެއް ނުކުރިއެވެ. އެހެންމީހެއް ނަމަ އަޖައިބުވެގެން އެމީހާއަށް ވީގޮތް ބަލަން އިތުރަށް ސުވާލު ކުރާނެއެވެ. ސޯފާގައި އިށީންނަމުން އަމްރު އަތުން މޫނު ދޮރުވާލިއެވެ.\n“އެހެންތަ…” އިރުގަނޑެއްވީ ފަހުން އެންމެ ފަހުން މުއާޒް ބުނެލިއެވެ.\n“ކޮބާ ބެއްބެ… ނުވެސް ފެނޭ މިހާރު…” އަމްރު ސޯފާގައި އިށީންނަމުން ބުނެލިއެވެ. މުއާޒް ބުނެލީ މިއަދު ގެއަށް ނާންނަ ކަމުގައެވެ.\n“ބައްޕާ… މަންމަގެ ހަބަރެއްވިތަ؟ އަޅުގަނޑު ގުޅާއިރު އަބަދުހެން އޮންނަނީ ފޯނު ނިއްވާލާފަ…” އަމްރު އެހެން ބުނުމުން މުއާޒް ތެޅިގަނެފައި ބަލާލިއެވެ. ސިހުނު ވަރުން އޭނާގެ ތަލިން ކުޅުވެސް ހިކުނު ކަހަލައެވެ.\nalhey vaahaka up vee dho… thanks\nMi muazu imaanaa maraalaigen ulheyhen haadha heeve ey.. Hehe.. vv reethi mi story.. thankolheh avahah up kohdheeba pls\nmuaaz imaanaa maraaly dhw! hehe imaanaa ah hagygai ingunyma\nMuaaz ge kameh dhw.. Eemaanaa hen haadha heeve ey maraalaafa eothy.. This is interesting.. Luv u ninnu\nPls next part avas kolachay\nI love the story?????\nVvvvvvvvvvv reeethi mi part was …..?????\nNext part soooooooooon??????\neemana aa tashkeel ves maraly muaaz dhw btw tashkeel maraaly meeha egijje tha? konmeves kujjaku javaabudhechey bcox varah dhuvas fahun ima hanndhaan ves nei\nVvvvvvvvvvvvvvvvvvvvvvvvvvvvvv obi mipart vas….\nNext part avaskolachay….pls???????????????????????????????????????????????????\nWaiting for next part??????????????????????????\nލޯ މެރޭ ހިނދު ހީވޭ ގާތުގާ ވާހެން (43)\nހިތާމަ އެހެނިހެން ލޯބި June 3, 2017\nހިތާމަ ލޯބި December 20, 2021\nއުފާވެރި ހަޔާތަށް އެޅުނު ހިޔަނި (3 ވަނަ ބައި)\nހިތާމަ އެހެނިހެން ލޯބި November 11, 2017


އެޑްމިން – Page 217 – Liyuntheringe Gulhun\nVisitors online  133:users  0guests  88bots  45The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nހުވަނދާއި ސެންޓާއި އަތަރާއި އޭގެ ޙުކުމް\n2 މޭ 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 5252\nއިބްރާހީމު ރަޝީދު މޫސާ\nހުވަނދާއި ސެންޓާއި އަތަރު (ނުވަތަ މީރުވަސްދުވާ އެއްޗެއްސަކީ) ފަހިކޮށް ނަމަވެސް ނުވަތަ އިދިކޮށް ނަމަވެސް މީސްތަކުންގެ މެދުގައި އޮންނަ ގުޅުންތަކަށް އަސަރުތަކެއް ފޯރުވާ އެއްޗެއްކަމަށް ބުނެވެއެވެ. ސެންޓާއި އަތަރާއި އެހެނިހެންވެސް މީރުވަސްދުވާ އެއްޗެހީގެ ޖަޛްބާތަކީ އޭގެ އަސަރު ހަމައެކަނި އިންސާނުންނަށް ފޯރުވާ އެއްޗެއް ނޫނެވެ. އިންސާނުންގެ އިތުރަށް ޖަނަވާރުންގެ ދުނިޔޭގައްޔާއި ގަސްގަހާ ގެހީގެ ޢާލަމުގައްޔާއި ، ފަނިފަކުސާގެ ކައުނުގައިވެސް ، ވަހަކީ ވަރަށް މުހިންމު ތާސީރުތަކެއް ފޯރުވާ އެއްޗެކެވެ. ޖިންސީ ގުޅުންތަކާއި ބަލިމަޑުކަމާއި، އެހެނިހެން މުޢާމަލާތު ތަކުގައިވެސް، ވަހަކީ މުހިންމު ދައުރެއްކުޅޭ އެއްޗެކެވެ. މިހެންވެ، ވަހުގެ ދުނިޔެއަކީ ވަރަށް ތަނަވަސް ވެށްޓެކެވެ. އެ ވާނީ ހަމަ އެޔަށް\n1 މޭ 20134 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 5501\nޢަބްދުއްރަޝީދު ޙުސައިންނުވާނެ އެހެން ގޮތެއް އެޔަކަށް ކިތަންމެ ނަސޭހަތެއް ދެވުނަސް އެ ވާނީ ހަމަ އެޔަށް ހަތްފެނު ތެރޭލައި ރާހުތުން ދޮވުނަސް\nރަނގަޅު ތެދުވެރިޔަކަށް އޭނާ ނުވާނޭކަން މަށަށް ގައިމޭ ދަގަނޑު އަލިފާނުގައި އޮވެ މަޑުވެ ކުލަޔަށް ބަދަލު އައި ނަމަވެސް\nމޮޅަށް ކިޔަވައިދިނަސް، ޑިގްރީއަކުން ޑިގްރީއަކުން ނަންގައި ދޮޅަސް ތަކުރާރުކޮށް، ޑިގްރީ ނަގާ ވަރު ސައްތައަށް އެރިޔަސް\nކެރުމަކީ ކާމިޔާބީގެ ސަވާރީ\n1 މޭ 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4451\nއަޙްމަދު ނާފިޢު، ބ.ދަރަވަންދޫރޭގަނޑުގެ އަރާމު ނިދީގެ ހުވަފެނުގެ ތެރެއަށް ނިޝާމް (އަސްލު ނަމެއް ނޫން) ގެނބިގެން ދިޔައެވެ. ނިދީގެ ތެރެއިން ކުއްލިއަކަށް އިވެންފެެށީ ބަޔަކު ގިސްލައި ރޮމުން ދާ އަޑެވެ. ފަހަރަކަށް ވުރެ ފަހަރެއް، އެ އަޑު ބާރުވަމުން ދެއެވެ. ރޯ މީހުން ރޮނީ އެވެ. ގިސްލާ މީހުން ގިސްލަނީއެވެ. [މޫނުފޮތަށް] ދެވިހިފުން\n1 މޭ 20132 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 5204\nޙަސަން ލުޠުފީ، ރަންފަސް، ސ.ހިތަދޫ14 އަހަރުގެ އަންހެން ކުއްޖަކު ގޮވައިގެން އެކުއްޖާގެ ބައްޕަ އައި.ޖީ.އެމް.އެޗުގެ ތެރެއިން އެމީހުން ބޭނުންވާ ރަނގަޅު ކްލިނިކް ހޯދަމުންދަނީއެވެ. އެދެބަފައިން “މަސްތުކުރުވާ ތަކެއްޗަށް ދެވިހިފާފައިވާ މީހުންގެ ކްލިނިކް” އާއި، “ދުންފަތަށް ދެވިހިފާފައިވާ މީހުންގެ ކްލިނިކް” އާއި “ސިޔާސީ ޕާޓިތަކަށް ދެވިހިފާފައިވާ މީހުންގެ ކްލިނިކް” ފަހަނައަޅައި މަޑުމަޑުން ހިނގަމުން ދިޔައެވެ. ކުއްލިއަކަށް އެ އަންހެންކުއްޖާ އޭނާގެ ބައްޕަގެ ގައިގައި ކޮއްޓައިލައިފައި އެދެބަފައިން ބޭނުންވެގެން އުޅޭ ކްލިނިކް ދައްކައިލައިފިއެވެ. އެދެބަފައިން އެ ހޯދަނީ ކޮން ކްލިނިކެއް ތޯއެވެ؟ އާދެ ” މޫނުފޮތަށް ދެވިހިފައިފައިވާ މީހުންގެ ކްލިނިކް” އެވެ.\n30 އޭޕްރިލް 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 2936\nރާއްޖޭގެ މަސްވެރިކަމުގެ މުބާރާތުގެ ނަތީޖާ ފާޅުކުރައްވައިފި!\nޖަލްސާގައި 142 ހުސްގޮނޑި!!\nރާއްޖޭގެ މަސްވެރިކަމުގެ 1972 ވަނަ އަހަރުގެ މުބާރާތުގެ ނަތީޖާ ފާޅުކުރުމުގެ ޖަލްސާ ރޭގައިއޮތެވެ. މި ޖަލްސާ އޮތީ މަޖީދިއްޔާ ސްކޫލްގެ ހޯލްގައެވެ. ޖަލްސާގެ ޗީފްގެސްޓްއަކީ އޮނަރަބްލް ފަޟީލަތުއްޝައިޚް އަލްއުސްތާޛު މޫސާ ފަތުޙިލްއަޒްހަރީއެވެ. ހިޓްލަރުގެ ކާނާ ރަހަބަލައި އުޅުނު އަންހެނެއްގެ ބައެއް ހަނދާންތައް\n30 އޭޕްރިލް 20131 ޚިޔާލުދުނިޔޭގެ ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 8368\nތަރުކާރީގެ އެމީރު ކެއުންތަކެވެ. ޖަރުމަނުގެ އެންމެ މޮޅު ކެއްކުންތެރިން، އެމީހުންގެ ވެރިޔާ އެޑޮލްފް ހިޓްލަރަށް ތައްޔާރުކޮށްދޭ ފަރިއްކޮޅުތަކެވެ. އެހެން ނަމަވެސް އެ މީރު ކެއުންތަކުގެ ތެރެއިން ކޮންމެ ކެއުމެއްގައިވެސް ހަމަ ޔަގީނުންވެސް އަބަދުވެސް އެއްރަހަ، އެހެން ހުރިހައި ރަހަތަކުގެ ތެރެއިން ފާހަގަ ކުރެވެއެވެ. އެއީ ބިރުވެރިކަމުގެ ރަހައެވެ! ހިޓްލަރަކީ، އޭނާގެ ކެއުމަށް އިނގިރޭސީން ޒަހަރު ލާފައި ހުރެދާނެ ކަމަށް، އިންތިހާއަށް ބިރުގަންނަ މީހެކެވެ! ވީމާ އޭނާ ކެއުމުގެ ކުރިން އޭނާގެ ކާނާ ރަހަބަލަން ޒުވާން 15 އަންހެނުންގެ ޓީމެއް ގެންގުޅުނެވެ.\nއޭރުގެ ފަތްފުށްތަކުން…. (26)\n29 އޭޕްރިލް 20131 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 6478\n“وأحبب إذا أحببت حبا مناسبا، فإنك لا تدرى متى أنت نازع\nوأبغض إذا أبغضت بغضا مقاربا، فإنك لا تدرى متى أنت راجع” އަލްމުޙްތަރަމް ޢަބްދުﷲ ޞާދިޤު\nލިޔުންތެރިންގެ ގުޅުމުގެ މުސްތަޝާރު، އަލްފާޟިލް ޢަބްދުﷲ ޞާދިޤު، ލިޔުއްވާފައިވާ މި ލިޔުއްވުމަކީ، މީގެ 60 އަހަރު ކުރިން ނުކުން،”دينى روح” ގެ 22 ވަނަ ޢަދަދު (12 ރަބީޢުލްއައްވަލް 1374) ން ނަގާފައި ލިޔުމެކެވެ. ޢަބްދުﷲ ޞާދިޤަކީ، ދިވެހި އަދަބީ ފަންނުގައި އެންމެ ފުންނާބު އުސް ބޭފުޅުންގެތެރޭގައި ފާހަގަކޮށްލެވޭ ބޭފުޅެކެވެ.\nއަލްފާޟިލް ޢަބްދުﷲ ޞާދިޤުގެ އަދަބީ ޚިދުމަތްތަކުގެ ނަތީޖާއެއްގެ ގޮތުން، (1993 ވަނަ އަހަރު) ނޫސްވެރިކަން ދެމެހެއްޓުމުގެ ޚިދުމަތުގެ ރަންގަލަމާއި (1980 ވަނަ އަހަރާއި 1983 ވަނަ އަހަރު) ދިވެހިބަހަށް ޚިދުމަތް ކުރުމުގެ ރޮނގުން ހިތްވަރު ދިނުމުގެ އިނާމާއި އަދި (1998 ވަނަ އަހަރު) ހަމަ އެ ރޮނގުން ޝަރަފުވެރިކަމުގެ އިނާމާއި (1992 ވަނަ އަހަރު) ޅެންވެރިކަމަށް ޚިދުމަތް ކުރުމުގެ ރޮނގުން ހިތްވަރު ދިނުމުގެ އިނާމު އަދި (1990 ވަނަ އަހަރު) މިނިވަން 25 ގެ އާންމު ޚިދުމަތުގެ އިނާމު ލިބިވަޑައިގެންފައިވެއެވެ. ހައްދުންމަތީގައި ހުރި އާސާރީ ތަންތަނުގެ ތެރެއިން “ބުންބެރަ”\n29 އޭޕްރިލް 20132 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 4277\nހައްދުންމަތީ ގަމާއި މާންދޫއާ (ހިއްކައިގެން) ގުޅުވައިލުމުގެ ކުރިން މި ދެ ރަށް ވަކިވެފައި އޮންނަނީ ގަމު މީހުން “ކުޑަދޭތެރެ” އޭ ކިޔާ ތިލަ ފަޅުންނެވެ. ކުޑަ ދޭތެރޭގެ އިރުމަތީކޮޅުން ނާއި ހުޅަނގު ކޮޅުން ހިކި ދިޔައިގައި ނުތެމި މި ދޭތެރެ ހުރަސްކުރެވޭ ވަރަށް ތިލަ ނަމަވެސް، މެދުގައި އޮންނަނީ ރިތް ނުޖެހޭ ވަރުގެ ފުން ވިލެކެވެ. ކުރީ ޒަމާނުގައި ބޭނުންކުރާ 17 ރިޔަނުގެ މަސްދޯނީގެ6ގަނޑެތި މި ތާނގައި އަޅައިފައި ބޭއްވޭ ކަމަށް ވެއެވެ.\nކޯރސިކާގެ އަސްތަބީލާއަކުން – މިސުރުގެ ސިންގާ ސަނާ އަށް (7)\n28 އޭޕްރިލް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5122\nކަނީރު ޢަބްދުއްރަޙީމް (ކަނީރު)(22 އޭޕްރިލް 2013 (ހޯމަ) ގުޅޭ)“ކިހާ މޮޔަ ޚިޔާލެއް ހެއްޔެވެ؟ އަހަރެންނަކީ ނަވާބެއްގެ އިންނަން ހަމަޖެހިފައިހުރި އަންހެނެކެވެ. ކަލޭ ތިޔައީ އަޅެކެވެ.” “އަނެއްކާ އަޅުގަނޑަށް މި ދެންނެވުނު އެއްޗަކާ މެދު ފޫހިފުޅުވީތޯ އެވެ؟” އަހަރެން ފޫހިވާ ވަގުތަކީ ކަލޭގެ ގައިގެ ހަންގަނޑު އިދިކޮޅަށް ދަމައިގަންނަ ވަގުތެވެ. އަހަރެންނާއި އަޅައި ބަލާއިރު ކަލެއަކީ ދެން ކާކުހެއްޔެވެ؟ އެއްބަހެވެ. ކަލޭ ވެސް މިނިވަން އަދި ޢިއްޒަތްތެރި މީހަކަށްވީ ނަމަ އަދި ވީހީ އެހެން ގޮތެކެވެ.”\nމުސްލިމު ދަރިވަރަކާއި ޢަލްމާނީ ޕުރޮފެސަރު\n28 އޭޕްރިލް 20131 ޚިޔާލުޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 9041\nއަޙުމަދު ސަމީރު ޢަމީރު ޢަލީ\nﷲގެ އެއްކައުވަންތަކަން ގަބޫލު ނުކުރާ (ލާދީނީ) ޕްރޮފެސަރކު، ޔޫރަޕުގެ މަޝްހޫރު ޔުނިވަރސިޓީއެއް ގައި، ﷲ އާއި ސައިންސާއި މިއީ އެއްވެސް ގުޅުމެއް ނެތް، ޢިލްމީ ގޮތުން ސާބިތު ނުކުރެވޭނެ ކަމެއްކަން ދެއްކުމުގެ ގޮތުން އޭނާގެ ކުލާހުގައި ކިޔަވަމުންދާ، އޭޝިއާ ނަސްލުގެ މުސްލިމު ދަރިވަރަކާ މުޚާތަބުކުރައްވައި ވަރަށް ރުންކުރު ރާގެއްގައި ވިދާޅުވިއެވެ.\nޕްރޮފެސަރު: ޒުވާނާ! ކަލޭ ތިޔައީ މުސްލިމެއް ދޯ؟


150 meehun register kuraa gaumuthakugai vote foshi bahattaanan- EC\n150 މީހުން ރަޖިސްޓްރީ ކުރާ ގައުމުތަކުގައި ވޯޓު ފޮށި ބަހައްޓާނަން- އީސީ\n2020 ވަނަ އަހަރު ބާއްވާ ލޯކަލް ކައުންސިލު އިންތިހާބުގައި، ބޭރު ގައުމެއްގައި 150 މީހުން ވޯޓު ލާން ރަޖިސްޓްރީ ކޮށްފިނަމަ، އެގައުމެއްގައި ވޯޓު ފޮށި ބަހައްޓާނެ ކަމަށް އިލެކްޝަންސް ކޮމިޝަނުން ބުނެފިއެވެ.\nއީސީއިން މިއަދު ކުރި ޓްވީޓެއްގައި ބުނީ ކައުންސިލު އިންތިހާބުގައި 50 މީހުން ރަޖިސްޓްރީ ކުރާ ރިސޯޓްތަކާއި، ސިނާއީ ރަށްތަކުގައި އަދި 25 މީހުން ރަޖިސްޓްރީ ކުރާ ޖަލުތަކުގައި ވޯޓު ފޮށި ބެހެއްޓުމަށް އެކޮމިޝަނުން ނިންމާފައިވާ ކަމަށެވެ.\nމިދިޔަ ލޯކަލް ކައުންސިލް އިންތިހާބުގައި ރާއްޖެއިން ބޭރުގައި ވޯޓު ފޮށި ބަަހައްޓާފައިވަނީ ސްރީލަންކާގައި އެކަންޏެެވެ. އެގައުމުގައި ވޯޓު ފޮށި ބެހެއްޓީ ވޯޓުލާން 1،000އަށްވުރެ ގިނަ މީހުން ރަޖިސްޓްރީ ކުރުމުންނެވެ.\nކައުންސިލު އިންތިހާބު ބާއްވަން ނިންމާފައިވަނީ އަންނަ އަހަރުގެ އޭޕްރީލް މަހުގައެވެ. އެހެންނަމަވެސް އިންތިހާބު ބާއްވަނީ އެމަހުގެ ކޮން ތާރީހެއްގައި ކަމެއް އީސީން ހާމައެއް ނުކުރެެއެވެ. އެ އިންތިހާބު ބޭއްވުމަށް، ގާތްގަނޑަކަށް 70 މިލިއަން ރުފިޔާ ހަރަދުވާނެ ކަމަށް ލަފާ ކުރެވޭ ކަމަށް އީސީން މީގެ ކުރިން ވަނީ ބުނެފައެވެ.\n2017 ވަނަ އަހަރު ބޭއްވި ލޯކަލް ކައުންސިލް އިންތިހާބުގައި225،987 މީހުންނަށް ވޯޓު ލުމުގެ ހައްގު ލިބިފައިވެއެވެ.


Mifaharu Lathaa ekangneh nuvi!\nލަވަކިޔުންތެރިޔާ އަބްދުﷲ ހަސަން (ލަތާ އަބްދުﷲ): އޭނާގެ ފޭސްބުކް ލަވަ ޝޯއަށް ބޮޑު ތަރުހީބެއް ލިބޭ -- އަވަސް ފޮޓޯ\nއޭނާ ބުނާ ގޮތުން ހަޔާތުގެ ދުރު ހަނދާނަކީ ރަށުގައި އެކަނި އުޅެން ޖެހުނު ނިކަމެތި ދިރިއުޅުމެވެ. އަބަދުވެސް އެކަންޏެވެ. ރަށުގެ އެ ދިރިއުޅުމުން ދޫކޮށް މާލެ އައީ ފޮނި އުންމީދުތަކެއްގަ އެވެ. މާލެ އައި މީހާއަށް ޖެހުނީ އިހަށް ދަތި އެކަނި ހާލެކެވެ. މާލޭގައި އޭރު ހުރި ގޭގައި އެކަނިމާއެކަނި ކުރަން ނުޖެހޭ ކަމެއް ނޯވެ އެވެ. ގޭގައި ކައްކާ، ތެލި ތަށި ދޮވެ ހަދަނީ އޭނާ އެވެ. ގޭތެރެ ކުނިކަހާ، ފޮޅާ ސާފު ކުރުމުގެ ބުރަ މަސައްކަތް ވެސް އޮންނަނީ އޭނާއަށެވެ. އެ ހުރިހާ ބުރައަކުން ނުކުމެ އެކަނި ވެލައި ސިކުނޑިއަށް ލުއި ކަމެއް އޭނާ ހޯދާ ވަގުތުކޮޅެއް ވެސް އޮވެއެވެ. އެއީ ލަވަ ކިޔާލަން އޭނާ ހޭދަކުރާ ވަގުތުތަކެވެ. ރަށުގައި އެކަނި އުޅުނު ދުވަސްތަކުގެ އުފަލަކީ ވެސް އެއީއެވެ. މާލެ އައިސް ގުލާނު ކުރި ދުވަސްތަކުގެ އުފަލަކީ ވެސް އެއީ އެވެ. ލަވައިން އޭނާގެ އެކަނިވެރިކަން ފިލުވައިދެ އެވެ.\nމިއީ ލަވަ އާއި މިއުޒިކަށް ހާއްސަ ޝައުގުވެރިކަމެއް އޮންނަ ތ. ހިރިލަންދޫ، އޮނުފީނި ގަސްދޮށުގޭ، އަބްދުﷲ ހަސަނެވެ. ދެ އަޑުން ލަވަ ކިޔާ، އަދި "ދިވެހި ލަތާ" ނަމުގައި މަޝްހޫރުވެފައިވާ ލަވަކިޔުންތެރިޔާ އެވެ. އަބްދުﷲ ވަނީ އޭނާގެ ވަރަށް ޒުވާން ދުވަސްވަރުގައި ބައެއް އަލްބަމް ތަކަށްވެސް ލަވަ ކިޔަން ފުރުސަތު ލިބި އޭގެ ބައެއް ފުރުސަތުތަކުގެ ބޭނުންވެސް ހިފާފަ އެވެ. ހަަތަރު އަލްބަމަކަށް އޭނާ ވަނީ ލަވަ ކިޔައިދީފަ އެެވެ.\n"ފުރަތަމަ ރަށުގައި ލަވަކިޔަން ފެށީ އުނދޯލި އުނދޯންޔަށް އަރާ... އެންމެ ކުޑައިރު! ދެން ކުދިންތައް އަންނާނެ ވަރަށް. އަހަރެމެން ރަށަކީ [ހިރިލަންދޫ] ވަރަށް މިއުޒިކުގެ ރަށަކަށްވާތީ ޝޯތަކުގައި ލަވަކިޔަން ފުރުސަތު ފުރަތަމަ ފުރުސަތު ލިބުނީ. އެހާ ހިސާބުން ޝަައުގުވެރިކަން އުފެދުނީ،" ލަވަ ކިޔުމަށް ޝައުގުވެރިކަން އުފެދުނު ގޮތް ކިޔައިދެމުން ލަތާ ބުންޏެވެ.\nރަށުގެ ސްޓޭޖްތަކުގައި ލަވަކިޔަމުން އައި ލަތާ ފަހުން މާލޭގައި އަލްބަމްތަކަށް ލަވަ ކިޔަން ލިބުނު ފުރުސަތުގެ ބޭނުން ކުރި އެވެ. ނަމަވެސް އެކަމުގެ އުފާވެރިކަން ވެސް އަދި އެ ފުރުސަތު ވެސް ދެމި އޮތީ އޭނާ ބުނާ ގޮތުން ދުވަސްކޮޅަކަށެވެ. އެތައް ބައެއްގެ މަލާމާތާއި ފުރައްސާރައާ އޭނާއާ ކުރިމަތިވި އެވެ. މީހުންތަކެއް ނުކުމެ އޭނާއާ ޖައްސާލައިފި އެވެ. ހާއްސަކޮށް ލަވަކިޔާ މަޝްހޫރުކަން ހޯދި ބައެއް މީހުން އޭނާއަށް ވަރަށް ބޮޑަށް މަލާމަތްކުރި އެވެ. އަދި އެކި އަޑުތަކުން ލަވަ ކިޔާތީ އޭނާއަށް ޖޯކް ޖަހައި ލަދު ގަންނަވާލީ ކަމަށް އޭނާ ބުނެ އެވެ.\n"އަސްލު އެއްވެސް ކޮޅެއްގައި ނުޖެހުނީ މަޝްހޫރު ބައެއް މީހުންގެ ނުރުހުމާ ހެދި. އެއީ ބައެއް މީހުންގެ އަޑުން ވެސް އަހަރެން އެބަ ލަވަކިޔަން. އެހެންވީމަ ވަރަށް މަލާމާތްކޮށް ހެދި ބައެއް މީހުން. އެހެންވީމަ އަލްބަމްތަަކަށް ލަވަކިޔަން ހުއްޓާލީ،" އަލްބަމްތަކަށް ލަވަކިޔުން ހުއްޓާލި ގޮތް ކިޔައިދެމުން ލަތާ ބުންޏެވެ.\nލަތާ ބުނާ ގޮތުން އޭނާއަކީ ވަރަށް ފާޑެއްގެ މީހެކެވެ. ވަރަށް ފަސޭހައިން ގޮތް ދޫކުރާ މީހެކެވެ. އެއްވެސް އިރެއްގައި މީހުނާ ޖަދަލު ކުރަން ބޭނުންވާ މީހެއް ނޫނެވެ. އަދި ބުންޏެވެ: "އަހަރެންމީ މީހުންނާ ޖަދަލު ކުރާ މީހެއް ނޫން. ދުވަހަކުވެސް އެކަމެއް ނުކުރާނަން... އަހަރެންމީ މީހުން އެހެން ބުނާ ބުނުންތަކާ ޗެލެންޖްކޮށް ކުރިއަށްދާ މީހެއް ނޫން، އަހަރެން އުޅެނީ އަހަރެންގެ ދުނިޔެއެއްގައި"\nލިބެމުންދިޔަ މަލާމާތާ ފުރައްސާރައިގެ ސަބަބުން ލަވަ ކިޔުމާ ދުރުގައި ހުރި ދުވަސްކޮޅު ބައެއް ފިލްމުތަކަށް ވެސް ލަވަކިޔަން ފުރުސަތު ލިބުނެވެ. ނަމަވެސް އިތުރަށް ކުރިޔަށް ދާން ބޭނުން ނުވުމުން އެހެން އައި ހުރިހާ ފުރުސަތެއް ލަތާ ދޫކޮށްލީ އެވެ. ފަހުން މީހުންނަށް އެނގޭ ގޮތަށް އަލުން ލަވަކިޔަން އޭރު ބޭނުން ނުވީ އެވެ. ނަމަވެސް ލަވަ ކިޔަން އޮތް ލޯތްބަށް އުނި ކަމެއް ނާދެ އެވެ. އެހެންވެ ކޮންމެވެސް ވަރެއްގެ ބްރޭކަކަށް ފަހު ބައެއް ހަފްލާތަކުގައި ލަވަކިޔަން ފެށީ އެވެ.\nލަތާގެ އެކަނިވެރި އެ ދުވަސްތައް މިހާރު މި އޮތީ މާޒީވެފަ އެވެ. އެތައް ބަޔަކު މިހާރު ތިބީ އޭނާއާ އެކުގަ އެވެ. އޭނާގެ "ލަވަ ފީނި" ޝޯއަކީ މިހާރު ގިނަ ބައެއްގެ މެދުގައި ވަރަށް މަގުބޫލު ޝޯއަކަށް ވެއްޖެ އެވެ. ކޮންމެ ރެއަކު ވެސް ވަރަށް ގިނަ ބަޔަކު އެ ޝޯ ބަލައެވެ. ހެޔޮ އެދުމުގެ އެތައް ސަތޭކަ ކޮމެންޓެއް ވެސް އޭނާއަށް ކުރެ އެވެ.\nލަތާގެ "ލަވަ ފީނި" ޝޯއަކީ ކޮވިޑްގެ ބަލިމަޑުކަމާއެކު އެންމެން ގޭ ބަންދަށް ދިއުމުން އެކުވެރިން އުފާ ކޮށްދިނުމުގެ ގޮތުން އޭނާ ގެނެސްދޭން ފެށި ޝޯއެކެވެ. ކުޅުދުއްފުށީގެ އެކުވެރިންތަކެއްގެ އެދިގެން އޭނާ ފެށި ފެށުމެކެވެ. އެ އެކުވެރިން އެދުނީ ފޭސްބުކުން ލައިވްކޮށް ލަތާ ލަވަތައް ކިޔަމުން ގެންދާށެވެ.\n"ގޮތް ބަލާލަން އެއް ރޭ ޖެއްސީ. ދެން މީހުން ބުނަން ފަށައިފި ތިއީ ލޮކްޑައުންގައި ކުރަން ރަނގަޅު ކަމެކޭ... އޭރު ނަމެއްވެެސް ނުކިޔަން. ކޮންމެ ރެއަކު ވަކި ގަޑިއެއްގައި ލަވަ ކިޔަަނީ،"\nލަތާ ބުނިގޮތުގައި ލޮކްޑައުންގެ ކުރީކޮޅުގައި އެގޮތަށް 10 ރޭ ޝޯ ކުރިއަށް ގެންދިޔަ އެވެ. ރެއަކަށްފަހު ރެއެއް ބެލުންތެރިން އިތުރުވެ ޝޯގެ މަގުބޫލުކުރަން އިތުރުވެެގެންދިޔަ އެވެ. އެއާއެކު ފޭސްބުކް ލައިވްއަށް ހާއްސަ ނަމެއް ދިނީ އެވެ.\n"ރަށުގައި އަޅުގަނޑުގެ ގެއަށް ކިޔަނީ އޮނުފީނިގަސްދޮށުގެ އެ ނަމާ އަސްލު ގުޅުވާފައި 'ލަވަފީނި' އެއޮތީ ކިޔާފައި" ލަތާ ބުންޏެވެ.\nއަބްދުﷲ، ލަވަ ފީނީ ޝޯ ގެނެސްދެނީ: ބެލުންތެރިން ހެއްވާލާ ގިނަ ވާހަކަތަކެއްވެސް ދައްކާ --\nލަތާގެ ޝޯތަކުގެ ފޯރި ގަދަވެގެން މިހާރު ކޮންމެ ރެއަކުވެސް އެ ޝޯތައް ގެނެސްދެމުން ދަނީ ސްޕޮންސާ ވެސް ކޮށްގެނެވެ. މާލެއާއި ހުޅުމާލޭގެ އެކި މާޓްތަކުން ލަވަފީނި ޝޯތައް ދަނީ ސްޕޮންސަރެ އެވެ. ކެފޭތަކާއި ރެސްޓޯރަންޓްތަކުން ވެސް ބައެއް ރޭރޭ ޝޯތައް ސްޕޮންސަރު ކުރެ އެވެ.\n"އަސްލު އެއީ ވަރަށް ބޮޑު ހިތްވަރެއް. ސްޕޮންސަރުން އެދިގެން ހަފުތާގެ ހަތް ރޭވެސް އެބަ ޝޯތައް ގެނެސްދެން. އެކަން އެންމެ ފުރަތަމަ ފައްޓައިދިނީ މާފަންނު ބަތްހިއްކާގޭ އާއިލާއިން. އެއާއިލާގެ މެންބަރުން ޝޯ ފުރަތަމަ ސްޕޮންސަރު ކުރީ. އަދި އެމީހުން ސްޕޮންސަރުން ހޯދައިވެސް ދޭ. އޭގެ ފަހުން ތޮއްޑޫ ބަނޑިޔާ ގުރޫޕުން ޝޯތައް ސްޕޮންސަރު ކުރަން ފަށައިިފި. އަދި އާމީސް ކެފޭ އާއި ބައެއް މާޓްތަކުން ވެސް މިހާރު ޝޯތައް ސްޕޮންސާ ކުރޭ،"\nލަތާގެ ޝޯތައް ބަލާ އެންމެންނަށް ވެސް އެންމެ ބޮޑަށް ފާހަގަ ކުރެވޭނެ އެއް ކަމަކީ މުޅި އެ ޝޯގައި ފޯރި ހިއްޕާ ލީޑް ކުރާ "ބަތްހިއްކާގޭ" އާއިލާ އެެވެ. ހާއްސަކޮށް އެގޭ ހަބީ އަޒީޒްގެ އިތުރުން އައިމިން އަހުމަދެވެ. މުޅި ޝޯ ކުރިއަށް ގެންދިއުމުގައި ހަބީ ދައުރު ވަރަށް ބޮޑެވެ. ޝޯ އޯގަނައިޒްކޮށް ރީތި ލަވަތައް ގެނެސްދެނީ ހަބީގެ ރިކްއެސްޓަށެވެ. އަދި "ލަވަފީނި" ޝޯ ކުރިޔަށް ގެންދަން ހިފާލާފައިވާ ގްރޫޕެއް އޮވެއެވެ. މާހިރު އާއި އަޒޫ އާއި އާއި އަހުމަދު އަބްދުލް ޣަފޫރާއި އަބްދުﷲ ރަޝީދާއި މޯޑް ހަމީދާއި ޝާމް، އިސްމާއިލް ޖެމީން، އަފްސާހް، ފަޒީ، އުންމު ކިނާން، އަބްދުލް ހަމީދު، ޝިޔާޒް، ޑެވިން ޑިއު ފަދަ ބައިވެރިންނަކީ މުޅި ޝޯގެ ރޫހަށް ވެފައި ވެއެވެ. އަދި މިޝީއަކީ ވެސް ލަތާއާ ހެދި ވަރެއް ހުންނަ ސަޕޯޓަރެކެވެ. އެކަހަލަ ބޮޑު ޖަމާއަތެއް އޮވެއެވެ.\n"ބަތްހިއްކާގެ" އާއިލާއަކީ ލަތާއަށް ވަރަށް ހާއްސަ އާއިލާއެކެވެ. އެއީ އޭނާ އެތައް ދުވަހެއް ވަންދެން ދިރިއުޅުނު ގެއެކެވެ. އަދި ލަތާއަށް އޭނާގެ ޓެލެންޓް ދައްކާލަން އެންމެ ބޮޑަށް ހިތްވަރު ދިނީ އެ އާއިލާގެ މެންބަރުންނެވެ. އަދި އޭނާއަށް އޯގާތެރިކަމާ ލޯބި އެންމެ ފުރަތަމަ ލިބުނީވެސް އޭނާ ބުނާ ގޮތުން އެ އާއިލާގެ ތެރެއިންނެވެ.\n"އެކަކު މިހާރު ވަރަށް ގިނަ އެކުވެރިންތަކެއް އުފެއްދިއްޖެ މި ޝޯގެ ތެރެއިން،" ލަތާ ބުންޏެވެ.\n"ލަވަފީނީ" ޝޯ ބަލަން ތައްޔާރުވެގެން: ގިނަ ބަޔަކު އެ ޝޯ ބަލާ\nލަތާއާ އާއި އޭނާގެ "ލަވަފީނި" ޝޯއާ ބެހޭ ގޮތުން ހަބީ އަޒީޒް ވެސް ވަނީ ކޮމެންޓްކޮށްފަ އެވެ: "އޭނަ ކުރިން އުޅުނީ ހަބީގެ މާމަމެން ގޭގައި. އެ ގޭގައި އުޅުނުއިރު ރަހުމަތްތެރިވި، އެ ގާތްކަން އޭރުންސުރެ ފަހުން ވެސް އޮވޭ،"\nހަބީ ބުނި ގޮތުގައި ލަތާއާ ބައްދަލު ނުވާތާ ދުވަސްތަކެއް ފަހުން އޭނާގެ ޝޯއެއް ފޭސްބުކުން ފެނުމުން އެ ޝޯ މަޝްހޫރު ކޮށްދޭން "ބަތްހިއްކާގޭ" އާއިލާއިން ބޭނުންވީ އެވެ. އެހެންވެ އެ ޝޯ ސްޕޮންސާ ވެސް ކުރަން ފަށައި ސްޕޮންސަރުން ހޯދައި ދެނީ އެވެ. މިހާރު ހަބީ އިސްވެ ލަވަފީނި ޝޯގެ އެކުވެރިންގެ ވައިބާ ގްރޫޕެއްވެސް އޮވެ އެވެ. އެ ގުރޫޕް މެދުވެރިކޮށް ކޮންމެ ރެއަކު ކިޔާނެ ރީތި ލަވަތަކުގެ ލިސްޓެއް ވެސް ހަދައެވެ. އަދި އެކި ފަރާތްތަކަށް ލަވަ ހާއްސަ ކުރެއެވެ. އަދި ގެޓްޓްގެދާތައް ވެސް ރާވަ އެވެ.\n"ބޭނުންވަނީ ވަރަށް އޮގަނައިޒް ޝޯއެއްގެ ގޮތުގައި އެ ޝޯ ފެނުން. އަބްދުﷲ އަށް [ލަތާއަށް] ހިތްވަރުދީ އޭނާގެ ޓެލެންޓް ކުރިއެރުވުން، އޭނާ ބާކީކޮށް ނުލުން،" ހަބީ ބުންޏެވެ.\nކޮންމެ ރެއެއްގެ ޝޯ ފެށުމުން އެންމެ ފުރަތަމަ ގުޅަނީ ވެސް ހަބީ އެެވެ. ޝޯތެރެއިން ތަކުރާރުކޮށް އެތައް ފަހަރަކު ވެސް އޭނާ ގުޅައެވެ. ޝޯ ބަލަމުންދާ އެކި މީހުންނަށް ލަވަ ހާއްސަކޮށް ޝޯ ބަލާ މީހުންގެ މެދުގައި ގުޅުން ވަރުގަދަ ކޮށް އެކުވެރިކަން އާލާ ކޮށްދެ އެވެ.\nލަތާ މަސައްކަތް ކުރަނީ ބ އަތޮޅުގައި ޔުނިވާސަލްއިން ހިންގާ މިލައިދޫ ރިސޯޓްގަ އެވެ. އޭނާއަކީ ރިސޯޓްގެ މުވައްޒިފުންނަށް ކައްކައިދޭ ޝެފެކެވެ. އޭނާގެ ޝޯ ކުރިއަށް ގެންދަން ރިސޯޓްގެ މެނޭޖްމަންޓާއި ހުރިހާ ސްޓާފުން ވެސް އެހީތެރި ވެދެ އެވެ.\n"ރިސޯޓުން ވެސް ވަރަށް އެއްބާރުލުން ދޭ. މިރަށުގެ [މިލައިދޫ] ޖެނެރަލް މެނޭޖަރު ވަރަށް ރަނގަޅު. އެ ބޭފުޅާ ވިދާޅުވެފައި އަބަދުވެސް އޮވޭ ބޭނުން ކަމެއް ބުނަން. އަދި އެކަމެއް ފަހިކޮށް ދޭނެ ކަމަށް އެއީ ވަރަށް އޯގާތެރި ބޭފުޅެއް. އަދި މުޅި ޔުނިވާސަލް ކޮމްޕެނީގެ ހުރިހާ ބޭފުޅުންނަށް ވަރަށް ބޮޑަށް ޝުކުރިއްޔާ،" ކޮވިޑްގެ ބަލިމަޑުކަމުގައި އެއްވެސް މުވައްޒިފަކު ވަކިނުކޮށް މުވައްޒިފުންގެ މުސާރަ ވެސް ޔުނިވާސަލްއިން ދެމުންދާކަން ފާހަގަކޮށް ލަތާ ބުންޏެވެ.\nމިވަގުތު ރިސޯޓް ބަންދުކޮށްފައި އޮތުމުން ޝޯތައް ގެނެސް ދިނުމުގައި ލަތާއަށް ވަރަށް ފަސޭހަ އެވެ. ނަމަވެސް ރިސޯޓް ހުޅުވުމާއެކު ބައެއް ދަތިތައް ދިމާވާނެތީ އޭނާ ފުރަތަމަ ވަރަށް ކަންބޮޑުވި އެވެ. އެކަމަކު މެނޭޖްމަންޓުން އޮތީ އޭނާގެ "ލަވަފީނި" ޝޯ ހުއްޓުވާ ގޮތަކަށް ނޫނެވެ. ރިސޯޓްގައި އެ ޝޯއަށް ހާއްސަކޮށް ހާއްސަ ނެއް ހަދައިދިނުމަށް ވެސް މެނޭޖުްމެންޓް އޮތީ ތައްޔާރަށެވެ.\nމިވަގުތު ވެސް "ލަވަފީނީ" ޝޯ ގެނެސްދިނުމަށް ރަނގަޅު ސްޓޫޑިއޯއެއް ތައްޔާރު ކުރުމުގެ މަސައްކަތް ދަނީ ކުރަމުންނެވެ. އޭނާގެ އުންމީދަކީ ހުއްޓާނުލާ ފޭސްބުކް ލައިވް ޝޯ ކުރިއަށް ގެންދިއުމެވެ.\n"ވިސްނާފައި އޮތީ ފޭސްބުކް ޗެނަލްއެއްގެ ގޮތުގައި 'ލަވަފީނި ޝޯ' ގެންދިއުން. ފެންވަރު ރަނގަޅު ޝޯއެއްގެ ގޮތުގައި އެ ޝޯ ކުރިއަށް ގެންދިއުން. ރީތި ސަޅި ސްޓޫޑިއޯއެއްގައި،" އޭނާ ބުންޏެވެ.\n"ލަވަފީނި" ޝޯ ކުރިއަށް ގެންދަން ނިންމާފައި އޮންނަނީ ހަފުތާއަކު ދެ ރެއެވެ. އެއީ ހުކުރު އަދި ހޮނިހިރު ދުވަހުގެ ރެއެވެ. ނަމަވެސް ސްޕޮންސަރުން ލިބޭތީ ހަފުތާގެ ހަތް ރޭ ޝޯތައް ކުރިއަށް ދެއެވެ. މިހާރު ކޮންމެ ރެއަކުހެން ސްޕޮންސަރުން ލިބޭތީ ޝޯތައް ކޮންމެ ރެއަކުވެސް އޮވެ އެވެ.\nއޭނާގެ ޝޯތަކެއް ފެށުނުނަމަ ވެސް އޭނާ އަލުން ކުރިޔަށް ނެރެދޭން އެހީތެރިވެދިން އެންމެންގެ މަތިން އޭނާ ހަނދާން ކުރެއެވެ. ހާއްސަކޮށް ލަތާގެ ގޮތުގައި އޭނާ މަޝްހޫރުކޮށް ދިން ރަމީޒުބެ އޭނާ އަބަދުވެސް ހަނދާން ހުރެ އެވެ.\n"ރަމީޒު އެއީ އެއްވަނައިގެ މީހެއް. އަހަރެން މަޝްހޫރުކުރަން އެންމެ ބޮޑު ރޯލެއް އަދާކުރި ބޭފުޅާ އެއީ. އެއީ ބުނާ ބަހުގެ އިތުބާރު އޮންނަ ވަރަށް ވަފާތެރި ތެދުވެރި މީހެއް. އެކަހަލަ މީހަކު ދޫކޮށްލާނީ ކިހިނެއް،" ލަތާ ބުންޏެވެ.\nމީގެ އިތުުރުން ލަތާގެ ނަން އޭނާއަށް ދިން ސްޓެޕިން އައްޔަ އާއި އޭނާ ކުރިން ވަޒީފާ އަދާކުރި އަންސާނާ އިހުރު ރިސޯޓްގެ ހުރިހާ މުވައްޒިފުންނަށް ވެސް އޭނާގެ ހިތުގައި ހާއްސަ ޝުކުރެއް އެބަ އޮތެވެ. ނަަމަވެސް މިވަގުތު އެންމެ ބޮޑު ޝުކުރެއް އޮތީ "ލަވަފީނި" ޝޯގެ ބެލުންތެރިންނަށެވެ. އޭނާއަށްދޭ ސަޕޯޓަށްޓަކައެވެ. ކޮންމެ ރެއަކު ފޫހިކަމެއްނެތި ޝޯ ބަލަމުންދާތީއެވެ. ޝޯ މަގުބޫލް ކުރުމަށް ކުރަމުންދާ މަސައްކަތުން އޭނާގެ އެކަނިވެރިކަން ފިލައިފި އެވެ.\nނެށުމުގެ ސްޓޭޖުން މިހާރު އެކެއް!


SunOnline: Report: Jinsee gulhun hingun faalhugai, nurakkaa bodu!\nވެސްޓް ޕާކަށް ދެ ލޯބިވެރިން ވަންނަނީ---ސަން ފޮޓޯ/ އަފްރާހް\nޖިންސީ ގުޅުން ހިންގުން ފާޅުގައި، ނުރައްކާ ބޮޑު!\n1 އަހަރު4މަސް ކުރިން - 01 ޖެނުއަރީ 2017 21\nއިމާރާތްތަކުން ތޮއްޖެހިފައިވާ މާލޭގެ ގެއެއްގެ ބެލްކަނީ ހަރު އުމުރުގެ ދެ މީހަކު ތިބެ ބަދުއަހުލާގީ އަމަލު ހިންގަނީ އެވެ. ދިރާސީ އަހަރު ކިޔެވުން ނިމުނު ދުވަހު ސުކޫލު ޔުނީފޯމުގައި ހެދިގޮނޑުގައި ފާޅުގައި ބަދުއަހުލާގީ އަމަލު ހިންގީ އެވެ. ވޭތުވެދިޔަ ދެ ކަމަކީ ވެސް ދާދިފަހުން ވެރިރަށް މާލޭގައި ހިނގި އަދި ސޯޝަލް މީޑިއާ މެދުވެރިކޮށް އާންމު ވިކަންކަމެވެ. ދިވެހި މުޖުތަމައު އާއި އިސްލާމީ އުސޫލުތަކާއި ހިލާފު އެފަދަ ކަންކަން މިއަދު ވަރަށް ވެސް އާންމެވެ.\nކުލީ ކޮޓަރިތަކުން ފެށި އެ އަމަލުތައް ގޭގޭ ދޮރާށި ދަށުން ހިތްއުފާ ކުރަން ހަދާފައިވާ ޕާކްތަކުން ފެށިގެން ގޮސް މިހާރު މި ވަނީ މަގުތަކާއި ހިސާބަށް އާންމުވެފަ އެވެ. ރޭގަނޑު އަނދިރީގައި ހިނގި އަމަލުތައް ދުވާލަށް ބަދަލުވެއްޖެ އެވެ. މައިންދަރިން އެކުގައި ބޭރަށް ނުކުންނަން ލަދު ގަންނަން ޖެހޭ ހިސާބަށް ކަންކަން ގޮސްފައިވާ އިރު މިހެން މިވާ ސަބަބުތައް ގިނަ އެވެ.\nމިހެން މި ވަނީ ކީއްވެ؟\nދިވެހިންގެ ދިރިއުޅުމަށް ދިމާވެފައިވާ އެންމެ ބޮޑު މައްސަލަކަމަށްވާ ބޯހިޔާވަހިކަމުގެ ދަތިކަމަކީ މިފަދަ ކަންކަން ފެށުމުގެ އަސްލެވެ. އެކަހެރި ބައްދަލުވުންތަކަށް ދެމަފިރިންނަށް ވެސް އޮންނަނީ ފުރުސަތު ނުލިބިއެވެ. ޖާގަ ކުޑަ ދިރިއުޅުމުގެ ސަބަބުން ފެންނަން ނުޖެހޭ މަންޒަރުތައް ފެނި އިވެންނު ޖެހޭ އަޑުތައް އިވުމަކީ ވެސް ގޮތެއްފޮދެއްނެތް މިފަދަ އަމަލުތައް އިތުރުވާ ސަބަބެކެވެ.\nޝެއިހް އަލީ ޒާހިރު ވިދާޅުވި ގޮތުގައި ޒުވާނުންނަށް އަމާޒުކޮށްގެން ފާހިޝް އަމަލުތަކަށް މަގުފަހިވާ ކަންކަން އާންމު ކުރުމަކީ މިފަދަ ކަންކަން އިތުރުވާ ސަބަބު ކަމަށެވެ.\n"ފާހިޝް އަމަލުތައް އާންމުވުމުން އެއީ މާބޮޑު ކަމަކަށްނުވާ ހިސާބަށް ކަންކަން ދާނެ،" ޝެއިހް ވިދާޅުވި އެވެ.\nސްރީލަންކާގެ ސައިކޮލޮޖިސްޓެއް ކަމަށްވާ ދިމުތު ޕަސްކުއަލް ވިދާޅުވި ގޮތުގައި އެއީ ހުޅަނގު ގައުމުތަކުގައި އާންމު ކަމަކަށްވެފައިވާ ކަމަކަށްވާ އިރު ފަހުގެ އާދައެއްގެ ގޮތަށް މީހުން ގަބޫލްކޮށް އެކަން ފެތުރެމުން އާދެ އެވެ.\n"ރާއްޖޭގެ ޖާގަގައިގެ ދަތިކަން މިކަމުގައި ހިމެނޭ، މިއީ ފެތުރެމުން އަންނަ ޓުރެންޑެއް، ހެއާ ސްޓައިލް ހެދުމާއި ހެދުން އެޅުން ފަދަ ޓުރެންޑަކަށް މިކަން ހަދައިފި،" ދިމުތު ވިދާޅުވި އެވެ.\nދިވެހިންނަކީ ގިނަ އަދަދަށް އިނގިރޭސި ފިލްމާއި ސީރީސް ބަލާ ބައެކެވެ. ލޯބީގެ މަންޒަރުތައް ދެއްކުމުގެ ގޮތުން އާންމު ސަރަހައްދުތަކުގައި ފާޅުގައި ބަދުއަހުލާގީ އަމަލު ހިންގުމަކީ އެފަދަ ފިލްމުތަކުން ޕުރޮމޯޓްކުރާ ކަންކަމެވެ. ނަތީޖާއެއްގެ އެކަންކަން އެދަނީ އާންމު ވަމުންނެވެ.\n"އެފަދަ މަންޒަރުތައް އާންމުކޮށް ފެންނަ ނަމަ ބޭނުންވާނެ އެކަން ތަޖުރިބާ ކުރަން، އެފަދަ މަންޒަރުތައް ބެލުމަކީ އެކަންކަން އިތުރުވާނެ ކަމެއް،" ދިމުތު ވިދާޅުވި އެވެ.\nއަހުލާގީ އެތައް މައްސަލައެއް!\nޔޫއެންއެފްޕީއޭގެ ދިރާސާ ރިޕޯޓެއްގައި ބުނެފައިވާ ގޮތުން އުމުރުން 18 އާއި 21 އަހަރުގެ ދިވެހި ޒުވާނުންގެ ތެރެއިން 92 ޕަސެންޓް ކުދިން ކައިވެނީގެ ބޭރުން ޖިންސީ ގުޅުން ހިންގާފައި ވަނީ ރުހިގެންނެވެ. އަދި އުމުރުން 15 އާއި 17 އަހަރުގެ 85 ޕަސެންޓް ކުދިން ވެސް އަމިއްލަ ރުހުމުގައި ޖިންސީގުޅުން ހިންގާފައިވާ އިރު އުމުރުން 15 އަހަރުން ދަށުގެ 65 ޕަސެންޓް ކުދިން ވެސް އަމިއްލަ ރުހުމުގައި ޖިންސީގުޅުން ހިންގާފައިވާ ކަމަށް އެ ދިރާސާ އިން ދައްކަ އެވެ. އެކަމުގެ ސަބަބުން ވެސް ދިވެހިންގެ ތެރޭގައި އެފަދަ ކަންކަން އާންމުވެފައިވާ މިންވަރުން ހާމަވެ އެވެ.\nއެންމެފަހުން މަގުތަކަށް ނުކުތީއެވެ.\nނަފްސާނީ ބަލިތަކަށް ތެރަޕީ ދެއްވާ ފާތިމަތު ސައުދާ ވިދާޅުވި ގޮތުގައި އެފަދަ ކަންކަން އާންމުވުމުން މީހުންނަށް ފެންނަ ގޮތަށް ވެސް ބަދުއަހުލާގީ އަމަލުތައް ހިންގުމަކީ މައްސަލައަކަށް ނޫން ކަމަށް އެފަދަ ފަރާތްތަކުން ގަބޫލް ކުރެ އެވެ.\nއެފަދަ އަމަލުތައް މުޖުތަމައުގައި އިންތިހާ އަށް ފެނުމަކީ އެފަދަ ނަހަމަ ގުޅުންތައް ފެތުރެން އޮތްމަގެކެވެ. ހަމައެއާ އެކު ގަދަކަމުން ބަދުއަހުލާގީ އަމަލުތައް ހިންގުން ފަދަ މައްސަލަތައް އިތުރުވެ ޖިންސީ ބަލިމަޑުކަމެއް ފެތުރުމުގެ ފުރުސަތު އެފަދަ ކަންކަން އާންމުވުމުގެ ސަބަބުން މަގުފަހިވާކަމަށް ނަފްސާނީ އިލްމުވެރިން ވިދާޅުވި އެވެ.\nއައްޝެއިޚް އަހުމަދު ފަހުމީ ދީދީ ވިދާޅުވީ އެފަދަ ފާހިޝް އަމަލުތައް މުޖުތަމައުގައި އާންމުވުމަކީ ބިރުވެރިކަމެއް ކަމަށާއި ﷲގެ ކޯފާއަށް ހުށައެޅޭ އެފަދަ ކަންކަން ހުއްޓުވަންޖެހޭ ކަމަށެވެ.\nހުއްޓުވުމަށް ފަރުދީ ޒިންމާނަގަންޖެހޭ!\nއާންމުވެފައިވާ ނުރައްކާތެރިކަމުން ސަލާމަތްވުމަށް އެންމެން އެކުގައި މަސައްކަތްކުރަންޖެހެ އެވެ. ޝެއިހް ފަހުމީ ވިދާޅުވީ އެފަދަ ކަންކަން ހުއްޓުވުމަށް ބެލެނިވެރިން އެފަރާތްތަކުގެ ޒިންމާ ފުރިހަމައަށް އަދާކުރަން ޖެހޭ ކަމަށެވެ. އެފަދަ ކަންކަން ހުއްޓުވުމަށް އެންމެން ގުޅިގެން މަސައްކަތް ކުރަން ޖެހޭ ކަމަށް ވެސް ޝެއިހް ވިދާޅުވި އެވެ.\nޝެއިހް އަލީ ޒާހިރު ވިދާޅުވީ ތައުލީމީ ދާއިރާގެ ތެރެއިން ހަމައެކަނި މައުލޫމާތުތަކެއް ދިނުމުގެ ބަދަލުގައި ދީނީ ތަރުބިއްޔަތެއް ދޭން ޖެހޭ ކަމަށާއި ހަމައެކަނި މައުލޫމާތުތަކެއް ދީގެން ކަންކަން އިސްލާހް ނުވާނެ ކަމަށެވެ.\nއެފަދަ ކަންކަން އިންތިހާއަށް އިތުރުވެގެންދާއިރު ބެލެނިވެރިންގެ ޒިންމާ ބޮޑު ކަމަށާއި ކުދިން ތަރުބިއްޔަތު ކުރުމުގެ ޒިންމާއަދާ ކުރަން ޖެހޭ ކަމަށް ޝެއިހް ވިދާޅުވި އެވެ.\nބޮޑު ބިރުވެރިކަމެއް މުޖުތަމައުއަށް ފެތުރި މިކަން އިންތިހާއަށް އާންމުވެގެންދާއިރު ވެސް އެފަދަ ކަންކަމުގައި ފިޔަވަޅު އެޅޭތަނެއް ނުފެނެއެވެ. ފިޔަވަޅު އަޅައި އަދަބުދޭތަނެއް ނުފެންނަ އިރު އެކަންކަން ހުއްޓުވުމަށް އެކަށޭނަ މަސައްކަތްކުރާތަނެއް ވެސް ނުފެނެ އެވެ.\nފުލުހުންގެ އޮފިޝަލަކު ވިދާޅުވީ ފުލުހުންގެ ޕެޓްރޯލްތަކުގަޔާއި އާންމުންގެ ފަރާތުން ލިބޭ މައުލޫމާތުތަކުގައި އެފަދަ ކަންކަން ބަލައި ފިޔަވަޅު އަޅަމުން އަންނަ ކަމަށެވެ.\nއާންމުވެފައި މިވަނީ ލަތުވެތި ކަމެކެވެ. ބަލިމަޑު ކަމެވެ. ގޯސް ކަމެއް އަބަދު ފެނި، ފެނި ހުއްދަ ކަމަކަށް މިއަދު ވެއްޖެ އެވެ. ހިތާމައަކީ އެކަންކަން ހުއްޓުވުމަށް އެކަށޭނަ ފިޔަވަޅު ނޭޅޭއިރު އެފަދަ އަމަލުތައް އިންތިހާއަށް އިތުރުވަމުންދާތީއެވެ. މިއީ ޖިންސީ ބަލިމަޑުކަމަކަށް މުޖުތަމައު ވެއްޓި ފާހިޝް އަމަލުތައް އިންތިހާއަށް އިތުރުވެދާނެ ކަމުގެ ނިޝާނެކެވެ.\nސާއިލްގެ މުޖުތަމަޢު ޖިންސީގޯނާ\nއާދަޔާ ހިލާފަށް ބިޔަ ރާޅު ނެގި ދުވަހެއް، ގެއްލުނު ދެކުދިންނަށްވެސް ފަތަން އެނގޭ! 21 ގަޑި 49 މިނެޓް ކުރިން\nފެހި ލަޝްކަރުގެ 126 އަހަރުވީ ގައުމީ ހިދުމަތް! 1 ދުވަސް 8 ގަޑި ކުރިން


Tsunami binaa maizaan gai anehkaa ves dhoanyakun jehi gehlunvehjje\nތިންރުށް ޕާކްގައި ހަދާފައިވާ ސުނާމީ ބިނާ މައިޒާންގައި ދޯންޏަކުން ޖެހި އަނެއްކާ ވެސް އެތަނަށް ގެއްލުންތަކެއް ލިބިއްޖެ އެވެ.\nމިއަދު ހެނދުނު ހައުސިން މިނިސްޓްރީގެ ރަސްމީ ޓްވިޓާ އެކައުންޓުން ކުރި ޓްވީޓެއްގައި ބުނެފައި ވަނީ، މާލެ ފަޅުތެރެއަށް ވަންނަން އައި ދޯންޏެއް ސުނާމީ ބިނާ މައިޒާންގެ ފެންސްގައި ރޭވެސް ޖެހިފައިވާ ކަމަށެވެ. އަދި ފޮޓޯޓަކުން ފެންނަ ގޮތުގައި އެކަމުގެ ސަބަބުން އެ ބިނާގެ ފެންސަށް ވަނީ ގެއްލުންވެ ބައެއް ލަކުޑިތައް ބިންދައިގެން ގޮސްފަ އެވެ.\nއެކަމާ ގުޅިގެން ހައުސިން މިނިސްޓަރު މުހައްމަދު މުއިއްޒު ކުރެއްވި ޓްވީޓެއްގައި ވިދާޅުވީ، މާލެފަޅަށް ވަދެ ނުކުމެވާ އުޅަނދުތައް ސުނާމީ ބިނާ މައިޒާނަށް ބަލައިގެން ދަތުރު ކުރުމަށް އެދިވަޑައިގަންނަވާ ކަމަށެވެ.\nސުނާމީ ބިނާ މައިޒާންގައި ދޯންޏަކުން ޖެހި ގެއްލުންވެފައި ވަނީ މިދިޔަ ހުކުރު ދުވަހުގެ ރޭ އެވެ. އެ ދޯނި ދުއްވަން އިން މީހާ ހައްޔަރުކޮށް ބަލައި ފާސްކުރި އިރު އޭނާގެ އަތުގައި ލައިސަންސް ނެތުމުގެ އިތުރަށް މަސްތުވާތަކެއްޗަށް ވަނީ ޕޮޒިޓިވްވެފަ އެވެ.\nސުނާމީ ބިނާ މައިޒާން ކަނޑުމަތީގެ ހާދިސާ\nދޯންޏަކުން ކަނޑުވި މީހުން ސަލާމަތް ކޮށްފި


Breaking news: Bathalaa Resortun Covid19 ah shakku kurevey2meehaku ekaherikoffi\nބަތަލާ ރިސޯޓުން ކޮވިޑް19 އަށް ޝައްކު ކުރެވޭ ދެމީހަކު އެކަހެރިކޮށްފި\nސޭންޑީޒް ބަތަލާ އައިލެންޑް ރިސޯޓުން ކޮވިޑް19 އަށް ޝާއްކުކުރެވޭ އިތުރު ދެބިދޭސީއަކު އެކަހެރިކޮށްފިއެވެ.\nއެޗްޕީއޭއިން ބުނީ، އެ ރިސޯޓުގައި ތިބި2ބިދޭސީއެއްގެ ފަރާތުން ކޮވިޑް19އަށް ޝައްކުކުރެވޭ އަލާމާތްތަކެއް ފެނުމުން، އެ ދެ މީހުންވެސް އައިސޮލޭޝަން ފެސިލިޓީއަށް ބަދަލުކޮށް، ޓެސްޓު ކުރުމުގެ މަސައްކަތް ވަނީ ފަށާފަ ކަމަށެވެ.\nއަދި މިދެމީހުންނަކީވެސް ކޮވިޑް19އަށް ކުރިން ޕޮޒިޓިވްވެފައިވާ މީހަކާއި ކޮންޓެކްޓް ޓްރޭސިންގްވެފައިވާ ދެމީހުން ކަމަށް އެޗްޕީއޭއިން ބުނެއެވެ.\nރާއްޖެއިން މިހާތަނަށް6މީހުންވަނީ ކޮވިޑް19އަށް ޕޮޒިޓިވް ވެފައެވެ. އޭގެތެރޭގައި ސޭންޑީޒް ބަތަލާ އައިލެންޑް ރިސޯޓުން2ބިދޭސީ ފަތުރުވެރިއަކުވަނީ ޕޮޒިޓިވް ވެފައެވެ. އަދި އެދެ ފަތުރުވެރިންނަކީވެސް އިޓަލާއަށް ނިސްބަތްވާ މީހުންނެވެ. ކޮވިޑް19 އަށް އިތުރު ހަތަރު މީހަކު ޕޮޒިޓިވް ވެފައިވަނީ ކުރެއްދޫ އައިލެންޑް ރިސޯޓުންނެވެ.\nރާޢްޖޭގައި ކޮވިޑް19 ފެތުރުމާއި ގުޅިގެން، ވަގުތީ ގޮތުން ބައެއް ރަށްތަކަށް އަރާ ފޭބުންވަނީ މަނާކޮށްފައެވެ. އޭގެތެރޭގައި، ކުރެއްދޫ އައިލެންޑް ރިސޯޓު، ސޭންޑީޒް ބަތަލާ އައިލެންޑް ރިސޯޓު، ވިލަމެންދޫ އައިލެންޑް ރިސޯޓު އަދި ކުރަމަތި މޯލްޑިވްސް އައިލެންޑް ރިސޯޓު ހިމެނެއެވެ. އަދި މިނޫން އެއްވެސް ރަށަކަށް އަރައިފޭބުން ހުއްޓައިލާފައެއް ނުވާނެކަމަށް އެޗްޕީއޭއިން ބުންޏެވެ.


Syria athun Raajje balivee hanigothakah - vNews.mv\nސީރިއާ އަތުން ރާއްޖެ ބަލިވީ ހަނިގޮތަކަށް\nއިސްމާޢީލް ޝާހު (ކުޑަ ޝާހު) 04 October 2019, 18:22\n19 އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފިކޭޝަނުގައި ކުޅުނު ދެވަނަ މެޗުން ސީރިއާ އަތުން ހަނި ގޮތަކަށް ރާއްޖެ ބަލިވެއްޖެ އެވެ.\n19 އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފިކޭޝަނުގައި ރާއްޖެ މިފަހަރު ލައްވާލާފައިވަނީ ގްރޫޕް ސީގައެވެ. ތަޖިކިސްތާނުގެ ވެރިރަށް ޑުޝާންބޭގައި ކޮލިފިކޭޝަން ކުރިއަށްދާއިރު، މި ގްރޫޕްގައި ރާއްޖޭގެ އިތުރުން ހިމެނެނީ ތަޖިކިސްތާން، ސީރިއާ އަދި ލުބުނާނެވެ.\nސިރިއާއާ ދެކޮޅަށް ހުކުރު ދުވަހު ކުޅުނު މެޗުގައި ރާއްޖޭގެ ފަރާތުން ވަނީ މޮޅު ކުޅުމެއް ފެނިގެންގޮސްފައެވެ. އެގޮތުން މެޗުގައި އެންމެ ފުރަތަމަ ގޯލް ޖަހާ ލީޑު ނެގީވެސް ރާއްޖެއިންނެވެ. 19 ވަނަ މިނެޓުގައި ރާއްޖެއަށް މި ގޯލް ކާމިޔާބުކޮށްދިނީ ސާވީ އިބްރާހީމެވެ. އެކަމަކު 25 ވަނަ މިނެޓުގައި ރާއްޖޭގެ ކުޅުންތެރިއެއްގެ އަތުން ބައިކޮޅަށް ވަން ގޯލާއެކު ސީރިއާއިން ނަތީޖާ އެއްވަރުކުރިއެވެ.\nފުރަތަމަ ހާފު ނިމުމުގެ ކުރިން ސީރިއާއިން ލީޑު ނެގީ 33 ވަނަ މިނެޓުގައި މުހައްމަދު އަލާވާދު ކާމިޔާބުކުރި ގޯލާއެކުއެވެ. ދެވަނަ ހާފުގައިވެސް ރާއްޖޭގެ ފަރާތުން ރަނގަޅު ކުޅުމެއް ފެނިގެންދިޔައިރު، ދެވަނަ ހާފު ފަށައިގެން 10 ވަނަ މިނެޓުގައި ރާއްޖެއިން ވަނީ ނަތީޖާ އެއްވަރުކޮށްފައެވެ. މި ގޯލް ކާމިޔާބުކޮށްދިނީ ކެޕްޓަން ހަސަން ނަޒީމް (ޗޯޓު) އެވެ. އެކަމަކު ސީރިއާއިން ވަނީ 62 ވަނަ މިނެޓުގައި އަމަރު ރަމަދާން ކާމިޔާބުކުރި ގޯލާއެކު އަލުން ލީޑު ނަގާފައެވެ.\nކޮލިފައިންގައި ކުޅުނު ދެވަނަ މެޗުން ސީރިއާ އަތުން ހަނިގޮތަކަށް ރާއްޖެ ބަލިވިއިރު، ފުރަތަމަ މެޗުން ތަޖިކިސްތާން އަތުން ވަނީ 9-0 ގެ ތަފާތު ބޮޑު ނަތީޖާއަކުން ބަލިވެފައެވެ. ކޮލިފިކޭޝަނުގެ ފަހު މެޗުގައި އާދިއްތަ ދުވަހު ރާއްޖެ ނުކުނާނީ ލުބުނާނާ ދެކޮޅަށެވެ.


SunOnline: League ge2vana match week nimunu iru goal list ge kureegai Asadhulla\nލީގުގެ ދެވަނަ މެޗު ވީކް ނިމުނު އިރު ގޯލް ލިސްޓުގެ ކުރީގައި އަސަދުﷲ\nޢަބްދުﷲ އައިމަން 22 Dec 2020, 19:18\nމާޒިޔާގެ ކެޕްޓަން އަސަދުﷲ އަބްދުﷲ ގްރީންސްޓްރީޓްސް ކޮޅަށް ގޯލު ޖެހުމަށްފަހު އުފާފާޅު ކުރަނީ --- ސަން ފޮޓޯ// ފަޔާޒް މޫސާ\nމިހާރު ކުރިއަށްދާ ދިވެހި ޕްރިމިއާ ލީގުގެ ދެވަނަ މެޗްވީކް ނިންމާލި އިރު، މާޒިޔާގެ ތަޖުރިބާކާރު ފޯވާޑް އަސަދުﷲ އަބްދުﷲ ގޯލް ލިސްޓުގެ އެއްވަނައަށް ޖެހިލައިފި އެވެ.\nދެވަނަ މެޗު ވީކް ނިންމާލި އިރު މާޒިޔާ އެއްވަނައިގައި ހަ ޕޮއިންޓް ހޯދައިގެން އޮތް އިރު، އެ ޓީމުގެ ފައިދާ 10 ގޯލު އެބައޮތެވެ. ދެވަނައިގައި އޮތް ކުލަބް ވެލެންސިޔާ ހަ ޕޮއިންޓާ އެކު އޮތީ ފައިދާ ފަސް ގޯލުންނެވެ. ތިންވަނައިގައި އޮތް ދަ ގްރާންޑޭ ހަތަރު ޕޮއިންޓާ އެކު ފައިދާ ތިން ގޯލު އިތުރަށް އޮތް އިރު، ހަތަރުވަނައިގައި ސުޕަ ޔުނައިޓެޑް ވެސް އޮތީ ހަތަރު ޕޮއިންޓް ހޯދައިގެން އެއް ގޯލުގެ ފައިދާއާ އެކު އެވެ. ލީގުގެ ފަސްވަނައިގައި ޓީސީ ތިން ޕޮއިންޓާ އެކު އޮތް އިރު، ހަވަނައިގައި އޮތް އީގަލްސްއާއި ހަތްނަވަނައިގައި އޮތް ގްރީންސްޓްރީޓްސް އަދި ފުލުގައި އޮތް ޔުނައިޓެޑް ވިކްޓްރީއަށްބ ޕޮއިންޓެއް ނުލިބެ އެވެ.\nލީގުގައި މިހާތަނަށް މާޒިޔާއިން ކުޅުނު ދެ މެޗުގައި އެގާރަ ގޯލު ޖަހާފައިވާ އިރު، އޭގެ ތެރެއިން ހަތަރު ގޯލަކީ އެ ޓީމުގެ ކެޕްޓަން އަސަދުﷲ އަބްދުﷲ ޖަހައިދިން ގޯލުތަކެވެ. ލީގުގެ ކުރީގައި މިވަގުތު އޮތް މާޒިޔާއިން ޖެހި ޖެހިގެން ދެވަނަ ސީޒަނަކަށް ލީގު ކާމިޔާބު ކުރުމަށް ފޫގަޅާފައިވާ އިރު، އެ ޓީމުން ކުރީ ސީޒަނުގެ ސްކޮޑަށް މާ ބޮޑު ބަދަލުތަކެއް ގެނެސްފައި ނުވި ނަަމަވެސް ތަޖުރިބާކާރު މިޑްފީލަޑަރު އުމެއިރު ވަނީ އެ ޓީމަށް ގުޅިފަ އެވެ.\nއުމެއިރުގެ ތަޖުރިބާގެ އަލީގައި މާޒިޔާއިން ގިނަ ގޯލުތަކެއް ޖަހަމުން އަންނަ އިރު، މިވަގުތު ލީގުގެ ޓޮޕް ސްކޯރާގެ މަގާމުގައި އޮތީ އަސަދުﷲ އެވެ. ހަތަރު ގޯލު ޖަހައިގެން އޭނާ ކުރީގައި އޮތް އިރު، އޭނާއާ އެންމެ ގާތުން ވާދަކުރަނީ ވެލެންސިއާގެ ދެ ފޯވާޑުން ކަމަށްވާ އަލީ އަޝްފާގު (ދަގަނޑޭ) އާއި އަލީ ފާސިރު (ސެންޓޭ) އެވެ. މި ދެކުޅުންތެރިންވެސް މިފަހަރުގެ ލީގުގައި މިހާތަނަށް ވަނީ ދެ ގޯލު ޖަހައިފަ އެވެ.\nރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމު ދެ ފަހަރެއްގެ މަތިން ހޯދާފައިވާ އަސަދުﷲ އަކީ ރާއްޖޭގެ ފުޓްބޯޅައިގައި އެއް ކްލަބަކަށް އެންމެ ގިނަ ގޯލު ޖަހައިދިން ކުޅުންތެރިޔާ އެވެ. އޭނާ ވަނީ މާޒިޔާ އަށް ކުޅެދިން ނުވަ ވަރަކަށް އަހަރު ތެރޭ އެ ޓީމަށް 157 ގޯލު ޖަހައިދީފަ އެވެ.\nއޭވައިއެލް އިން ވިދާލި ފޯވާޑް ކްލަބް ވެލެންސިއާ އަށް ކުޅުމަށް ފަހު މާޒިޔާ އަށް ބަދަލުވީ 2012 ވަނަ އަހަރު އެވެ. އަސަދުﷲގެ ކުޅުން އެންމެ ބޮޑަށް ފާހަގަވާން ފެށީ 2014 ވަަނަ އަހަރުގެ ސީޒަން މެދުތެރެއިން އަލީ ސުޒޭން މާޒިޔާގެ ކޯޗުކަމާ ހަވާލުވުމުންނެވެ. ފަހުން މާޒިޔާއާ ހަވާލުވި މެސެޑޯނިއާ ކޯޗު މަރުޔާން ސެކުލޮސްކީގެ ކޯޗުކަމުގައި ވެސް އަސަދުﷲ ވަނީ މޮޅު ކުޅުމެއް ދައްކައިފަ އެވެ.\nމިފަހަރުގެ ސީޒަނަކީ އަސަދުﷲ މާޒިޔާއަށް ކެޕްޓަންކަން ކޮށްދޭ ހަތްވަނަ ސީޒަނެވެ. ނާގެ ކެޕްޓަންކަމުގެ ދަށުގައި މާޒިޔާ އިން ވަނީ ރާއްޖޭގެ ހުރިހާ މުބާރާތެއްގެ ތަށި ހޯދައިފަ އެވެ. މާޒިޔާއާ އެކު ނުވަ މުބާރާތުގެ ތަށި އުފުލާލިއިރު އޭގެ ތެރެއިން އަށް މުބާރާތް ކާމިޔާބުކުރީ އަސަދުﷲގެ ކެޕްޓަންކަމުގަ އެވެ.


Anekkaaves viyafaari thanthan inspect kuran fashaifi\nއަނެއްކާވެސް ވިޔަފާރިގެތައް އިންސްޕެކްޓް ކުރަން ފަށައިފި\nމާރުކޭޓް ސަރަހައްދު އެޗްޕީއޭ އިން އިންސްޕެކްޓް ކުރަނީ -- އަވަސް ފޮޓޯ\nމާލޭގައި ހުރި ވިޔަފާރި ކުރާ ތަންތަން / ވިޔަފާރިގެތައް އެޗްޕީއޭއިން ކަނޑައަޅާފައިވާ އުސޫލާ އެއްގޮތަށް އަމަލު ކުރޭތޯ ބަލަން އަނެއްކާ ވެސް އިންސްޕެކްޝަނެއް ފަށައިފި އެވެ.\nހެލްތު އެމަޖެންޖީ އޮޕަރޭޝަން ސެންޓަރު (އެޗްއީއޯސީ) އިން ރޭ ބުނީ، މި އިންސްޕެކްޝަން އުސޫލާ ހިލާފުވާ ފުރަތަމަ ފަހަރު ވައިޓް ނޯޓިހެއް ދެވަނަ ފަހަރު ރެޑް ނޯޓިހެއް އަދި ތިން ވަނަ ފަހަރު ޖޫރިމަނާ ކުރާނެ ކަމަށެވެ.\nއެގޮތުން ރެޑް ނޯޓިހުގައި ބުނެފައިވާ ކަންކަން ރަނގަޅު ނުކުރާނަމަ 5،000 ރ. އިން ޖޫރިމަނާ ކުރާނެ އެވެ. ދެ ވަނަ ފަހަރު 25،000 ރ. ތިން ވަނަ ފަހަރު 50،000 ރ. ހަތަރު ވަނަ ފަހަރު 75،000 ރ. އަދި ފަސް ވަނަ ފަހަރު 100،000 ރ. އިން ޖޫރިމަނާ ކުރާނެ އެވެ.\nއިންސްޕެކްޝަން މިހާރު ފަށައިފައިވާއިރު މިހާތަނަށް 500 އަށްވުރެ ގިނަ ތަންތަން އިންސްޕެކްޓްކޮށްފައިވާ ކަމަށް އެޗްއީއޯސީން ބުންޏެވެ. އޭގެތެރޭގައި ހިމެނޭ ގިނަ ފިހާރަތަކުގައި އެޗްޕީއޭގެ ގައިޑްލައިނާ އެއްގޮތަށް މީހުން ވަންނާނެ ވަކި މިންވަރެއް ކަނޑައަޅައި ފެންނަ ގޮތަށް ބަހައްޓާފައިވާ ކަމަށް ފާހަގަވި ކަމަށް ވެސް ބުންޏެވެ.\nއެޗްޕީއޭގެ ގައިޑްލައިނާ އެއްގޮތަށް އަމަލުކުރާ ވިޔަފާރިތަކަށް ހާއްސަ ސްޓިކާއެއް ދޭއިރު މިހާތަނަށް 243 ތަނަކަށް ސްޓިކާ ދީފައި ވެއެވެ.\nމޯލްޑިވްސް ޕޮލިސް ސާވިސް މިނިސްޓްރީ އޮފް އިކޮނޮމިކް ޑިވެލޮޕްެމަންޓް އެޗްޕީއޭ\nވިޔަފާރި ހުއްދަވެސް ފުލުސް ޕޯޓަލަށް ބަދަލުކޮށްފި\nގިލިލަންކަންފުށި ޖީއެމް މަގާމުން އެއް ފަރާތްކޮށްފި\nލުއިދޭ ވިޔަފާރި ހުއްދަ ދޭނީ ޕޯޓަލު މެދުވެރިކޮށް


72 ގަޑިއިރު ތެރޭ އަލީ ވަހީދު ކޯޓަށް ހާޒިރުނުވެއްޖެ ނަމަ އަސްހަދަށް ފިޔަވަޅު އަޅަނީ – Haftha\nTue, 18 January, 2022, 3:22 am\n72 ގަޑިއިރު ތެރޭ އަލީ ވަހީދު ކޯޓަށް ހާޒިރުނުވެއްޖެ ނަމަ އަސްހަދަށް ފިޔަވަޅު އަޅަނީ\nކުރީގެ ޓޫރިޒަމް މިނިސްޓަރު އަލީ ވަހީދު 72 ގަޑިއިރު ތެރޭ ކޯޓަށް ހާޒިރު ނުވެއްޖެނަމަ އޭނާގެ މައްޗަށް ޖާމިނުވި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ)އަށް ފިޔަވަޅު އަޅަން ކުރިމިނަލް ކޯޓުން ނިންމައިފި އެވެ.\nރޭޕާއި ޖިންސީ ގޯނާގެ ދައުވާތަކެއް އުފުލާފައި ވަނިކޮށް އަލީ ވަހީދުގެ ޕާސްޕޯޓް ދޫކޮށްލައި، އޭނާ ފުރުމުގެ ހުއްދަ ކްރިމިނަލް ކޯޓުން މިދިޔަ ފެބްރުއަރީ މަހު ދިނީ އޭނާ ބޭސްފަރުވާއަށް ބޭރަށް ވަޑައިގަތުމުގެ ހުއްދައަށް އެދިވަޑައިގަތުމުންނެވެ.\nއަލީ ވަހީދު ފުރަން ކޯޓުން ހުއްދަ ދިނީ ހަތަރު މަސް ފަހުން އޭނާ ކޯޓަށް ހާޒިރުވާނެކަމުގެ ޔަގީންކަން ދީ، ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ ޖާމިނު ކުރުވުމަށްފަހު އެވެ.\nނަމަވެސް ހަތަރު މަސް ވެގެން ދިޔަ އިރުވެސް އަލީ ވަހީދު ރާއްޖެ އައިސްފައެއް ނުވެ އެވެ. އަދި ބޭސްފަރުވާ ކުރިއަށް ގެންދަން ވަގުތު ބޭނުންވާތީ، އޮންލައިންކޮށް ޝަރީއަތް ކުރިއަށް ގެންދަން އަލީ ވަހީދު ކުރިމިނަލް ކޯޓުގައި އެދުނެވެ.\nއެ އިންތިޒާމު ކުރިމިނަލް ކޯޓުން ހަމަޖައްސައި ދީ، އޮންލައިންކޮށް ދެ އަޑުއެހުމެއް ބޭއްވި ނަމަވެސް، އެގޮތަށް އަޑުއެހުންތައް ކުރިއަށް ގެންދަން ޕްރޮސިކިއުޓާ ޖެނެރަލްގެ އޮފީހުން އިއުތިރާޒު ކުރި އެވެ.\nއަދި އެ މައްސަލަ ދައުލަތުން ހައިކޯޓަށް ހުށަހަޅައި، އެ ކޯޓުން މައްސަލަ ނުބެލުމުން ސުޕްރީމް ކޯޓަށް މައްސަލަ ހުށަހެޅި އެވެ. އެ މައްސަލައިގައި ސުޕްރީމް ކޯޓުން ވަނީ، އަލީ ވަހީދަށް ޗިޓް ފޮނުވުމުންވެސް ރާއްޖެ ނައުމުން ކޯޓުގެ ހުރުމަތް ކެނޑުމުގެ ކުށުގައި ދެ މަހުގެ ހުކުމެއް ވަނީ އިއްވައިފަ އެވެ. އަދި އަލީ ވަހީދުގެ ޝަރީއަތް, އޭނާ ރާއްޖޭން ބޭރުގައި ހުރެ އޮންލައިންކޮށް ކުރިއަށް ނުގެންދަންވެސް އަމުރުކުރި އެވެ.\nސުޕްރީމް ކޯޓުގެ އެ އަމުރާ ގުޅިގެން ކުރިމިނަލް ކޯޓުގައި މިއަދު ބޭއްވި އަޑުއެހުން ކުރިއަށް ގެންދިޔައީ މައްސަލައިގައި ހިމެނޭ ފަރާތްތައް ކޯޓަށް ހާޒިރުކޮށްގެންނެވެ.\nއަޑުއެހުމުގައި މައްސަލަ ބައްލަވާ ގާޒީ ހަސަން ސައީދު ވިދާޅުވީ، ބޭރުގައި ހުރެގެން ޝަރީއަތުގައި ބައިވެރިވެވޭނެ އިންތިޒާމް އަލީ ވަހީދަށް ހަމަޖައްސައިދިނީ އޭނާއަށް ބޭސްފަރުވާ ބޭނުންވާ ކަމަށް ބުނެ ލިޔުންތައް ހުށަހެޅުމުން އެކަމަށް ރިއާޔަތްކޮށް ކަމަށާއި ނަމަވެސް, އެކަމަށް މިހާރު އެކަށީގެންވާ ވަގުތު ދެވިއްޖެ ކަމަށެވެ.\nއެހެންކަމުން ކުރިއަށް އޮތް 72 ގަޑިއިރުގެ ތެރޭ އަލީ ވަހީދު ކޯޓަށް ހާޒިރުވާން އަންގައި، ހާޒިރުނުވެއްޖެނަމަ އޭނާއަށް ޖާމިނުވި އަސްހަދަށް ފިޔަވަޅު އަޅާނެކަން ގާޒީ އިއުލާން ކުރެއްވި އެވެ.\nނަމަވެސް އަސްހަދު ވިދާޅުވީ އޭނާ ޖާމިނުވީ ހަތަރު މަސް ދުވަސް ތެރޭ އަލީ ވަހީދު ކޯޓަށް ހާޒިރުކޮށްދިނުމަށް ކަމަށާއި އެ މުއްދަތުގައި އޮންލައިންކޮށް އަލީ ވަހީދު ކޯޓަށް ހާޒިރުކޮށްދީފައިވާނެ ކަމަށެވެ. އެހެންކަމުން މިހާރު އަލީ ވަހީދު ކޯޓަށް ހާޒިރު ނުވުމަކީ އޭނާ ޒިންމާވާންޖެހޭ ކަމެއް ނޫން ކަމަށް ވިދާޅުވި އެވެ.


Raees Yameen ge Foreign Policy aa Eku Dhivehin Beyzaaru!\nރައީސް ޔާމީނާއި އިންޑިއާގެ ބޮޑު ވަޒީރު މޮޑީ\n9 ޖޫން 20184ކޮމެންޓް\nރައީސް ޔާމީނުގެ ފޮރިން ޕޮލިސީ އާއެކު ދިވެހިން ބޭޒާރު!\nއދ. ގެ ސަލާމަތީ މަޖިލިހުގެ ގޮނޑިއެއް ލިބުމަކީ ބައިނަލް އަގުވާމީ މަޝްރަހުގައި ދުނިޔޭގައި ހިނގާ މުހިއްމު ކަންކަމުގައި ބަސްކިއުމަށް ގައުމަކަށް ލިބޭނެ ވަރަށްވެސް މުހިއްމު ފުރުސަތެކެވެ. ހަމަ އެއާއެކު ގޮނޑި ލިބިއްޖެނަމަ ދުނިޔޭގައި ހިނގާ ހައްސާސް މައްސަލަތަކުގައި ސަލާމަތީ މަޖްލިސްގެ މެމްބަރެއްގެ ހައިސިއްޔަތުން ގޮތް ނިންމުމުގައި ވަރަށް ބޮޑެތި ގޮންޖެހުންތަކާވެސް ކުރިމަތިލާން ޖެހޭނެއެވެ. އެގޮތުން ހަނގުރާމަވެރި ހާލަތުގައިވާ ގައުމުތަކާއި އަދާވާތްތެރި ގައުމުތަކުގެ ދެމެދަށް ދިވެހިންވަދެ ބަސްކިއުމަށް ޝައުގުވެރި ވުމަކީ ކިހާވަރެއްގެ ކަމެއްތޯ މީ އުފެދޭ ސުވާލެކެވެ.\nފާހަގަ ކޮށްލަންޖެހޭ އަނެއްކަމަކީ ޚާއްޞަކޮށް ރާއްޖެފަދަ ކުޑަ ޖަޒީރާ ގައުމަކަށް ބައިނަލް އަގްވާމީ މައިދާނުގައި މިފަދަ މަސައްކަތެއް ކުރުމުގެ ފުރުޞަތު ލިބިގެންވާނީ ގައުމު ތަކާ އޮންނަ އެކުވެރި ރަހުމަތްތެރި ކަމުގެ ގާތްގުޅުމާ، ދުނިޔޭގައި އުފައްދާފައިވާ ބައިނަލް އަގްވަމީ ޖަމާޢައްތަކާ ދެމެދު މުޢާމަލާތްކުރާ ގޮތެއްގެ މައްޗަށެވެ. ޚާއްޞަކޮށް، ގާނޫނު އަސަސީއާއި، ގާނޫނުތައް ނެގެހެއްޓުމާ، ޑިމޮކްރެސީގެ ރޫހާ އަސާސް ދެމެހެއްޓުމާ، އަދުލު އިންސާފް ހިފެހެއްޓުމަކީ ސަރުކާރެއްގެ މައްޗައް ބައިނަލް އަގުވާމީ މުއާހަދާތަކުންވެސް ލާޒިމުކުރުވާފައިވާ ކަމެކެވެ. މި ދުވަސްވަރަކީ މި ދެންނެވި ކަންކަމާމެދު ދިވެހި ސަރުކާރުން އިހުމާލުވާކަމަށް ބުނެ ބޭރު ގައުމުތަކާ ޖަމައަތްތަކުން ދިވެހި ސަރުކާރަށް ފާޅުގައި ފާޑުކިޔަމުންދާ ދުވަސްވަރެކެވެ.\nމިކަން މިހެން ހުރި އިރު 8 ޖޫން 2018 ވަނަ ދުވަހު އދ. ގެ ސަލާމަތީ މަޖިލީހުގެ ގޮނޑިއަށް ރާއްޖެއިން ވާދަކޮށް ބޮޑުތަނުން ބަލިވުމަކީ ރާއްޖޭގެ ޚާރިޖީ ސިޔާސަތު ބައިނަލް އަގުވަމީ މަޝްރަހުގައި އެކަހެރިވެފައިވާ މިންވަރު ވަރަށް ރަނގަޅަށް އެނގިގެންދާކަމެކެވެ. ރާއްޖޭގެ ޚާރިޖިއްޔާ އިންނާއި ރާއްޖޭގެ ޑިޕްލޮމެޓުން ޖެއްސެވި ހިސާބުތައް ދިމާނުވުމަކީ ރާއްޖޭގެ ކަރާމަތާ އިސްތިގުލާލް ހިމާޔަތް ކޮށްދޭންޖެހޭ ތަންތާ އަދި އެފަދަ ހާލަތްތަކުގައި އެބޭފުޅުންގެ ގާބިލްކަމާމެދު ދިވެހިން ސުވާލު އުފައްދާނެކަންކަމެވެ. ސަލާމަތީ މަޖިލީހުގެ ގޮނޑިޔަކަށްވުރެ ރާއްޖެއަށް މުހިންމީ ޖަޒީރާ ގައުމެއް ކުރިއަރައިގެންދާނެ ގިނަގުނަ ވަސީލަތްތަކެއް ތަނަވަސް ވެގެންދިއުން ނޫން ބާއްވައެވެ.\nކޮންމެއަކަސް، ސަލާމަތީ މަޖިލީހުގެ މި ގޮނޑި ކަމޔާބުކުރުމަށްޓަކައި ރައީސް ޔާމީން ސަރުކާރުން ވަރަށް އިސްކަމެއް ދެއްވައިގެން ރެޔާދުވާލު ކުރެއްވި ގިނަގުނަ މަސައްކަތް ފަނުފުލުން ދިއުމަކީ އެކަމުގެ ސަބަބުން ސަރުކާރަށް ބަރުދާސްކުރަން ދަތި އިހުސާސްތަކެއް ކުރެވޭނެ ކަމެކެވެ. އެކަމުގެ ސަބަބުން ސަރުކާރުން ގެންގުޅެނީ ދޯހަޅި ފޮރިން ޕޮލިސީއެއްކަން މިވަނީ ހާމަވެފައެވެ. ވޯޓުގެ ކުރިންވެސް ރާއްޖޭގައި ކުރިން ފޮރިން މިސްޓަރުކަން ކުރައްވާފައިވާ ސީނިޔަ ޑިޕްލޮމެޓުން ގެންދެވީ ދިވެހި ސަރުކާރުން ކަންކުރައްވަނީ ބަލަންވާ ވަރަށް ނުބަލާކަމަށް ދަންނަވަމުންނެވެ. އަދި ސަލާމަތީ މަޖިލީހުގެ ގޮނޑިއެއްގައި ބައިނަލް އަގްވާމީ ހަލަބޮލި މާހައުލެއްގައި އަމަލުކުރާނެ ގޮތަކާމެދު ބައެއް ބޭފުޅުން ދިޔައީ ކަންބޮޑުވުން ފާޅުކުރައްވަމުންނެވެ. ދިވެހިންގެ ކުރިމަގު އުޖާލާ ކުރުމަށްޓަކާ ކުރެވިދާނެ މުހިއްމު އެތައްކަމެއް އެބޭފުޅުން ދިޔައީ ފާހަގަ ކުރައްވަމުންނެވެ.\nހަމަ އެހެންމެ މި ވޯޓުން ރާއްޖެ ބަލިވުމަކީ ރައްޔިތުންގެ ކުރިމަތީގައި ސަރުކާރު އިތުރަށް ބަލިކަށިވެގެންދިޔަ ކަމެކެވެ. އެއްބަޔަކު ދެކޭގޮތުގައި މިލިޔަނުން ރައްޔިތުންގެ ފައިސާ ބޭކާރު ގޮތުގައި މިކަމަށްވަނީ ހޭދަކޮށްފައެވެ. ރާއްޖޭގެ ފަހުގެ ތާރީހުގައި ހިނގާދިޔަ ބޮޑެތި ކޮރަޕްޝަގެ މައްސަލަތަކާ ގުޅިގެން މިފަދަ ކަންކަމަކީ ފަސާދަ ނުހިމެނޭނެ ކަމެއްކަމަށް ގަބޫލު ކުރާ މީހުން ވަރަށްވެސް މަދެވެ.\nސަލާމަތީ މަޖިލީހުގެ ގޮނޑި ރާއްޖެއަށް ގެއްލުމާއި، ލިބުނު ނާކާމިޔާބުގެ ސަބަބުން އެކަމުގައި އުޅުއްވި ބޭފުޅުން އެތިއްބެވީ ބޮޑު މާޔޫސްކަމެއްގެ ތެރޭގައެވެ. އެންމެ ފަހު ވަގުތާ ޖެހެންދެއް ގޮނޑި ލިބޭނެ ކަމުގެ ޔަގީންކަން ދެމުން ދިޔަ ބޭފުޅުންގެ ރާގު ބަދަލްކޮށް ކަމުގެ މިސްރާބު އެދަނީ ދީލަމުންނެވެ. ނަމަވެސް ދަންނަވަން އޮތީ9ޖޫން 2018 ވަނަ ދުވަހަކީ ބައިނަލް އަގުވާމީ ދުނިޔޭގައި ބަލިކަށިވެފައިވާ ސަރުކާރުގެ ފޮރިން ޕޮލިސީ އިތުރަށް ނިކަމެތިވެ ރާއްޖޭގެ ހަގީގީ ސައިޒް އަމިއްލަޔަށް ދެނެގަތުމަށް ފުރުޞަތު ލިބުނު ދުވަހެއްކަމުގައެވެ. ފިލާވަޅު ނަންގަވާށެވެ. ދެންވެސް މޮޅެއް އޮތީ އަވައްޓެރި ގައުމުތަކާ ހެޔޮއެދޭ ފަރާތްތަކުގެ ގުޅުން ބަދަހި ބައިނަލް އަގުވާމީ އުސޫލުތަކަށާއި ބެސްޓް ޕްރެކްޓިސްއަށް ތަބާ ކޮށްގެންކަން ގަބޫލުކުރަން މި ވަނީ މަޖުބޫރުވެފައެވެ.\nދަންނަވަން އޮތީ މި ދަތުރުކުރާ ގަދަ ކޮޅިގަނޑު ތެރޭ "ޓީމް ޚާރިޖީ" ބައްތެލީގެ ނިޔަމިން ބަދަލުކޮށްގެން ނޫނީ ސަލާމަތުގެ އައްސޭރި ނުހިފޭނެ ވާހަކައެވެ. ދަތުރުގެ މިސްރާބު ބެލުމަށް ހިސާބު ޖަހަން ބޭނުންވާ އާލާތްތައް ހަލާކުވެފައިވާނަމަ3ނޮވެމްބަރު 1988 ގައި ދިވެހިންގެ މިނިވަންކަން ސަލާމަތް ކުރުމުގައި އެހީތެރިކަން ފޯރުކޮށްދިން އަވައްޓެރިންގެ އަތުން އެ ސާމާނު ލިބޭނެކަމަށް ފެނެއެވެ، އަދި ބައިނަލް އަގުވާމީ ލޯގަނޑުން ރާއްޖޭގެ ސިފަ ފެންނަ އިރު ސައިޒަށްވުރެ ބޮޑުކޮށް ފެންނަ ނަމަ ބޭނުންވާ ފަރުވާ ފޯރުކޮށްދީގެންވެސް މިކަމަށް ހައްލެއް ހޯދަން އެބަޖެހެއެވެ.\nރާއްޖެއަށް ބޭނުންވާ ފަރުވާ ވަރަށް ސާފުކޮށް އެނގިގެންދާއިރު އެ ފަރުވާ ހޯދަން މާކެޔޮޅު ދެކެޮޅު ހަދާހާ ދުވަހު މި ގައުމަށް އޮތް ގޮތަކީ މިއީކަން ބައިނަލް އަގުވާމީ ދުނިޔެއިން އެދަނީ އަންގަމުންނެވެ. މިވަރުވެގެންދާއިރުވެސް ގޮތް ދޫނުކޮށް ކަންކަން ކުރާ ނަމަ މި ފަހަރު ލިބުނު ގެއްލުމާއި ވީ ބޭޒާރަށް ވުރެ ބޮޑު ފަލީހަތެއް ދިވެހިން ނުވާނެ ތާ އެވެ.\nޔޫއެންއެސްސީ އދ ހާރިޖީ ސިޔާސަތު ރައީސް ޔާމީން ފޮރިން މިނިސްޓްރީ ސަރުކާރު\nއިންޑިއާގެ ހެލިކަޕްޓަރުތައް ގެންދަން އެންގީ ޗައިނާގެ ނުފޫޒުން: ނަޝީދު\nސެކިއުރިޓީ ކައުންސިލުގެ ވޯޓުގައި އިންޑިއާއިން ވޯޓު ދިނީ ރާއްޖެއާއި ދެކޮޅަށް!\nގައުމަށް ދިމާވާ ނާކާމިޔާތައް ހާމަކުރުމަށްޓަކާ އެއްވެސް އަގެއްނެތް ދިގު އާޓިކަލްތައް ލިޔުމަކީ ދެރަކަމެކެވެ.\nހަދަށް ދާން ވެސް އެޅުވިދާނެ އެކަމަކު އެކަމުގަ ނާކާމިޔަބު ވުމަކީ މައްސަލަ އެއްނުން.އެކަން މަށްސަލައަކަށް ވާނީ ތަންދިތު ނުދަންނަމީހުަނަށް.\nޜައީސްގެ ފޮރިންޕޮލީސީއެއްނުން މައްސަލައަކީ ކަރަކަރާގެ ވެރިންބުނާހާއެއްޗަކައް އާއެކޭ ނުބުބުން މައްސަލައަކީ ހާއްސަކޮއް ޖަޒީރާވެގެން އުޅޭ މީހާގެކައްގަޑުބޮޑީ އެހެންނޫނަސް އިންޑީޔާ ދުވަހަކުވެސް ދިވެހިންނައް ހެވެއްނޭދޭނެ\nޚޮބައިތޯ އިދިކޮޅުފަރާތްތަކުން ކުރާ އެންޓި ކެމްޕޭން؟ ކީވެތޯ އެވާހަކަ ނުލިޔަނި؟ އެއީ ނުކިބުނު ސަބަބަކީ.


SunOnline: Mahloof kuri Tweet aa gulhigen anekkaaves fuluhah haaziruvaan chit fonuvaifi\nމަހްލޫފް ކުރި ޓްވީޓާ ގުޅިގެން އަނެއްކާވެސް ފުލުހަށް ހާޒިރުވާން އަންގައިފި\nމުއާވިޔަތު އަންވަރު 14 Feb 2018, 15:50\nމަހުލޫފު މީގެ ކުރިން ފުލުހުންގެ ބެލުމުގެ ދަށަށް މިރޭ ގެންދަނީ: އޭނާ ކުރި ޓްވީޓަކާ ގުޅިގެން ފުލުސް އޮފީހަށް ހާޒިރުވުމަށް ވަނީ ޗިޓް ފޮނުވާފަ --- ސަން ފައިލް ފޮޓޯ/ ފަޔާޒު މޫސާ\nގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް މިދިޔަ އަހަރުގެ ޑިސެމްބަރު މަހު ކުރި ޓްވީޓަކާ ގުޅިގެން ފުލުސް އޮފީހަށް ހާޒިރުވުމަށް އެދި ޗިޓް ފޮނުވައިފިއެވެ.\nފެބްރުއަރީ އެއް ވަނަ ދުވަހު ވެސް މަހްލޫފް ފުލުސް އޮފީހަށް ހާޒިރުވުމަށް އެދި ޗިޓް ވަނީ ފޮނުވާފައެވެ. އެ ފަހަރު މަހްލޫފަށް ޗިޓް ފޮނުވީ ފުލުހުންގެ ކުރީގެ އެސިސްޓެންޓް ކޮމިޝަނަރު މުހައްމަދު ޖަމްޝީދު ޑީމޯޓް ކުރުމާ ގުޅޭގޮތުން މިދިޔަ ޑިސެމްބަރު މަހު ކުރި ޓްވީޓެއްގައި މަހުލޫފު، ފުލުހުންނަށް ދޮގު މައުލޫމާތު ދީފައިވާ ކަމަށްބުނެއެވެ.\nފުލުހުންގެ ރަސްމީ ޓްވީޓާ އެކައުންޓް ޓެގްކޮށް މިދިޔަ ޑިސެމްބަރު މަހުގެ ތިން ވަނަ ދުވަހު މަހުލޫފު ޓްވީޓެއް ކުރެއްވީ ކުރީގެ ނައިބް ރައީސް އަހުމަދު އަދީބާ ގުޅުވައިގެންނެވެ. އަދި ޖަމްޝީދުގެ ޑީމޯޝަން މަޑުޖައްސާލާފައި އޮތީ އޯޑިއޯއެއް އޭނާގެ އަތުގައި އޮތުމުން ކަމަށާއި އެހެންވެ އެކަން ސާފުކޮށްދިނުމަށް މަހުލޫފު ކުރެއްވި ޓްވީޓުގައި ބުނެފައިވެ އެވެ.\nނަމަވެސް މާދަމާ ތިނެއް ޖަހާއިރަށް މަހްލޫފް ފުލުސް އޮފީހަށް ހާޒިރުކުރަނީ ކޮން ޓްވީޓަކާ ގުޅިގެން ކަމެށް މި ފަހަރު ފޮނުވި ޗިޓްގައެއް ބުނެފައެއް ނުވެއެވެ. ޗިޓާ ގުޅިގެން މަހްލޫފް ވިދާޅުވީ ފުލުސް އޮފީހަށް ކެރިގެން ހާޒިރުވާނެ ކަމަށާއި ހައްޔަރުކޮށް ޖަލަށް ލިޔަސް ފަހަތަށް ނުޖެހޭނެ ކަމަށެވެ.\nގިނަ ދުވަސްތަކެއް ވަންދެން އަވަށްޓެރި ސްރީލަންކާގައި ހުންނެވުމަށްފަހު މަހުލޫފު ރާއްޖެ ވަޑައިގަތީ މިދިޔަ ޖެނުއަރީ މަހު 31 ވަނަ ދުވަހުއެވެ.\nއިންޑިއާއިން ރާއްޖެއައި ކާގޯ ބޯޓަކުން ދެކިލޯގެ މަސްތުވާތަކެތި އަތުލައިގެންފި\nދެހާހެއްހާ މަސްތުވާތަކެތީގެ ގުޅަ ކަސްޓަމްސް އިން އަތުލައިގެންފި\nރާއްޖޭގެ ހުރިހާ ޓޫރިސްޓު ޕްރޮޕަޓީތައް އިންސްޕެކްޓުކުރަނީ


Tonsil negumaaeku vaahaka dhehkey raagu badhaluvehje\nކުއްލިއަކަށް މީހާ ވާހަކަ ދައްކާ އެކްސެންޓެއް ބަދަލެއް އަތުވެއްޖިއްޔާ ވާނެ ގޮތަކާ މެދު ވިސްނާލާށެވެ. މިއީ އޮސްޓްރޭލިޔާ އަންހެނަކަށް ހަމަ ހަގީގަތުގައި ވެސް ދިމާވެފައިވާ ކަމެކެވެ. އަދި މިކަމުގެ ސަބަބުން ޚުދް އޭނާގެ ވިސްނުން ވަނީ އޮޅުން ބޮޅުން ވެފަ އެވެ. މި އަންހެންމީހާގެ ޓޮންސިލް ނެގިފަހުން އޭނާއަށް ވާހަކަ ދެއްކެނީ މުޅީން އެހެން ރާގަކަށެވެ. މިހާރު އޭނާއަށް ވާހަކަ ދެއްކެނީ އައިރިޝް އެކްސެންޓް އަކަށެވެ.\nޖީ މެކްޔެން ނަމަކަށް ކިޔާ މި އަންހެންމީހާ ވަނީ އޭނާގެ މި ތަޖުރިބާ ވީޑީއޯކޮށް ސޯޝަލް މީޑިއާގައި ޝެއާ ކޮށްފަ އެވެ. އޭނާ ބުނި ގޮތުގައި އޭނާއަކީ ކުރިން އޮސްޓްރޭލިއަން އެކްސެންޓުން ވާޙަކަ ދައްކާ މީހެކެވެ. ނަމަވެސް ޓޮންސިލް ނަގަން ކުރި އޮޕަރޭޝަނަކަށް އެންމެ ދެ ދުވަސް ވީއިރު އޭނާގެ އެކްސެންޓް ވަނީ ބަދަލުވެފަ އެވެ. މިހާރު އޭނާއަށް ވާޙަކަ ދެއްކީ އައިރިޝް އެކްސެންޓުންނެވެ.\nމި ވީޑީއޯ ކެޕްޝަންގައި އެމީހާ ލިޔެފައިވާ ގޮތުގައި މީގެ ދެ ދުވަހެއް ކުރިން އޭނާ ހެނދުނު ހޭލިއިރު ވާހަކަ ދެއްކޭ ރާގަށް އައިސްފައިވާ ބަދަލުން އޭނާ ހީކުރީ ފާޑެއްގެ ހުވަފެނެއް ފެންނަނީ ކަމަށެވެ. އޭނާއަށް މި ކުރެވޭ ތަޖުރިބާ އަކީ ހަގީގަތެއް ނޫން ކަމަށެވެ.\nއެހިސާބުން އޭނާ މިކަމާ ގުޅޭ ގޮތުން ރިސާޗްކޮށް ކޮންމެ ދުވަހަކު އޭނާގެ ވާޙަކަ ދެއްކުމުގެ ރާގަށް އަންނަ ބަދަލު ރެކޯޑް ކުރަން ފެށި އެވެ. މިހެން މިކަންކުރަން ފެށުމުން އޭނާއަށް ފާޙަގަ ކުރެވުނީ އޭނާ އަސްލު ވާހަކަ ދައްކަމުން އައި އޮސްޓްރޭލިއަން އެކްސެންޓް މަޑުމަޑުން ފަނޑުވެ އައިރިޝް އެކްސެންޓްގެ ބާރު ގަދަވަމުންދާ ކަމެވެ.\nމެކްޔެން ވަގުތުން ޑޮކްޓަރަށް ދެއްކުމުން އޭނާއަށް ފޮރިން އެކްސެންޓް ސިންޑްރޯމް ޖެހިފައިވާ ކަމަށް ޑޮކްޓަރުން ބުނި ކަމަށް ވެއެވެ. މިއީ ސިކުނޑިއަށް ލިބޭ ގެއްލުމަކުން ދިމާވާ ހާލަތެއް ކަމަށާއި 1907 ވަނަ އަހަރުން ފެށިގެން ދުނިޔޭން މިފަދަ މައްސަލައެއް ދިމާވެފައިވާ ކަމަށް ރެކޯޑް ކުރެވިފައިވަނީ އެންމެ 100 ވަރަށް މީހުން ކަމަށް ވެސް ޑޮކްޓަރުން މެކްޔެން ކައިރީ ބުންޏެވެ.\nއެންމެ މަޖާ ކަމަކީ މެކްޔެން ދުވަހަކުވެސް އަޔަލެންޑަށް ދަތުރުކޮށްފައި ނުވާ ކަމެވެ. އެހެންވީމާ އައިރިޝް އެކްސެންޓަކީ އެއްވެސް ވަރަކަށް އޭނާއަށް އެ ރާގެއް އެނގޭ ބަހުރުވައެއް ނޫނެވެ.\nމެކްޔެން ވަނީ ޓޮންސިލް އޮޕަރޭޝަން ކުރިތާ ދެ ވަނަ ދުވަހު އޭނާއަށް އޮސްޓްރޭލިޔާ އެކްސެންޓުން އެކުވެރިޔާ ވާހަކަ ދެއްކެނިކޮށް ރެކޯޑްކޮށް ޝެއާ ކޮށްފަ އެވެ. ވިޑިއޯގައި ވެސް ފާހަގަކުރެވުނު އެއް ކަމަކީ ވާހަކަ ދައްކަމުން ދަނިކޮށް ވަކި ހިސާބަކުން އޭނާގެ އަޑު އައިރިޝް އެކްސެންޓަށް ބަދަލުވާތީ އެވެ.\nއޮޕަރޭޝަނަށް ގިނަ ދުވަސްވާ ވަރަކަށް އޭނާގެ އޮސްޓްރޭލިއަން އެކްސެންޓް މުޅިން ފަނޑުވެގެން ދާކަމަށް މެކްޔެން ބުންޏެވެ. އެހެން ގޮސް އެއްގޮތަކަށް ވެސް އޮސްޓްރޭލިޔަން އެކްސެންޓް ނެތް ވަރަށް އޭނާގެ ވާޙަކަ ދެއްކުން ބަދަލުވެފައިވާޚަމަށް މެކްޔެން ބުންޏެވެ.\nމިކަން ރަނގަޅު ކުރެވޭތޯ ދައްކާނެ ނިއުރޮލޮޖިސްޓެއް މިހާރު މެކްޔެން އަށް ފެނިއްޖެ އެވެ. މި ނިއުރޮލޮޖިސްޓަކީ ސްޓްރޯކް ރިހެބިލިޓޭޝަންގެ ރޮނގުން ޚާއްސަ ވެފައިވާ ޑޮކްޓަރެކެވެ. މެކްޔެންގެ އުންމީދުތަކީ މި ޑޮކްޓަރުގެ އެހީގައި އޭނާގެ އޮރިޖިނަލް ރާގު އަނބުރާ ލިބުމެވެ.\nކުޅަނދުރުގެ ވިހައިން އުރަމަތީ ކެންސަރަށް ފަރުވާ


Hiyaa flat thakah current dhinumuge masakkai fashaifi | Jazeera\tހިޔާ ފްލެޓްތަކަށް ކަރަންޓު ދިނުމުގެ މަސައްކަތް ފަށައިފި - Jazeera\nހިޔާ ފްލެޓްތަކަށް ކަރަންޓު ދިނުމުގެ މަސައްކަތް ފަށައިފި\nމުޙައްމަދު އަފްޒަލް January 30, 2021 179 views0\nހުޅުމާލޭގައި ބިނާކޮށްފައިވާ ހިޔާ ފްލެޓްތަކަށް ކަރަންޓު ދިނުމުގެ މަސައްކަތް ސްޓެލްކޯއިން ފަށައިފިއެވެ.\nއެ ކުންފުނިން މިއަދު ހާމަކޮށްފައިވާ ގޮތުގައި، ހުޅުމާލެ ފޭސް ދޭއްގައި އަޅާފައިވާ 7000 ހައުސިން ޔުނިޓަށް ކަރަންޓު ދިނުމަށްޓަކައި އިންސްޕެކްޓް ކުރުމުގެ މަސައްކަތްތައް މިހާރުވަނީ ފަށާފައެވެ. އިންސްޕެކްޝަން ނިމުމަށްފަހު ކަރަންޓު ދިނުމުގެ އަމަލީ މަސައްކަތް ފެށޭނެއެވެ. ފްލެޓްތައް ދޫކުރުމަށް ހަމަޖެހިފައިވާ ތާރީހުގެ ކުރިން ކަރަންޓުގެ ހިދުމަތް ފޯރުކޮށްދީ ނިންމާލެވޭނެކަމަށް ސްޓެލްކޯއިން ވަނީ ބުނެފައެެވެ.\nހުޅުމާލޭ ދެވަނަ ފިޔަވަހީގައި ހަދާފައިވާ ހިޔާ ފްލެޓްތަކަށް ކަރަންޓު ފޯރުކޮށްދިނުމުގެ މަސައްކަތް ސްޓެލްކޯއިން ފަށާފައިވާއިރު، ދެވަނަ ފިޔަވައްސަށް ކަރަންޓުގެ ހިދުމަތް ދިނުމާއި ގުޅޭގޮތުންވެސް އެ ކުންފުނިން ވަނީ އެޗްޑީސީއާއެކު މަޝްވަރާކޮށްފައެވެ. އެގޮތުން، ބުރާސްފަތި ދުވަހު ބޭއްވެވި ބައްދަލުވުމުގައި އުންމީދީ މަޝްވަރާތަކެއް ކުރެވުނުކަމަށް ސްޓެލްކޯއިން ވަނީ ހާމަކޮށްފައެވެ. އަދި ވަރަށް އަވަހަށް މި މަސައްކަތްތައް ނިމި، މި ހިދުމަތްތައް ރައްޔިތުންނަށް ލިބިގެންދާނެކަމަށް ސްޓެލްކޯ އިން ބުންޏެެވެ.


Raajjein dhookuraa viha gas 2030 vana aharah 26 percent ah kuda kurumakee amaazeh: Dr.Hussain - vNews.mv\nރާއްޖެއިން ޖައްވަށް ދޫކުރާ ވިހަގޭސް 26 އިންސައްތައަށް ކުޑަކުރުމަކީ އަމާޒެއް: ޑރ ހުސައިން\nމަރްޔަމް ލީން 28 January 2021, 13:38\nމިހާރު ހުރި ވަސީލަތްތައް ބޭނުންކޮށްގެން 2030 ވަނަ އަހަރަށް ދިވެހިރާއްޖެއިން ޖައްވަށް ދޫކުރާ ވިހަގޭސް 26 އިންސައްތައަށް ކުޑަކުރުމަކީ އަމާޒެއްކަމަށް އެންވަޔަރަންމަންޓް މިނިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nމިނިސްޓަރު މިހެން ވިދާޅުވީ ކްލައިމެޓް އެޑެޕްޓޭޝަން ސަމިޓް 2021 ގައި ބައިވެރިވެވަޑައިގެން، ވާހަކަފުޅު ދައްކަވަމުންނެވެ.\nއޮންލައިންކޮށް ބޭއްވި މިސަމިޓުގައި ވާހަކަފުޅު ދައްކަވަމުން މިނިސްޓަރ ޑރ. ހުސައިން ވިދާޅުވީ، ރާއްޖެފަދަ ކުދި ޖަޒީރާ ގައުމުތަކަށް މޫސުމަށް އަންނަ ބަދަލުތަކާއި ގުޅިގެން ކުރިމަތިވާ ގެއްލުންތަކަކީ ބޮޑު ގޮންޖެހުމެއް ކަމަށާއި އެކަމާއި ގުޅިގެން މީހުންގެ ދިރިއުޅުމަށް ބޮޑެތި ގެއްލުންތައް ކުރިމަތިވަމުން އަންނަ ކަމަށެވެ.\nމި ގެއްލުންތައް ކުރިމަތިވާލެއް ގިނަވަމުން އަންނަ ކަމަށާއި މީގެ ސަބަބުން ދެމެހެއްޓެނިވި ތަރައްގީއަށް ވާސިލުވުމަށް ކުރާ މަސައްކަތްތައް އިތުރު ދަތިތަކާއި ކުރިމަތިވާ ކަމަށްވެސް މިނިސްޓަރު ވިދާޅުވިއެވެ.\nމި ގެއްލުންތައް ކުޑަކުރުމަށް ކުރަންޖެހޭ މަސައްކަތްތަކަކީ އެކަމަކަށް ވަރަށް ގިނަ ފައިސާގެ އެހީއާއި ވަސީލަތްތައް ބޭނުންވާނެ ކަމެއްކަންވެސް މިނިސްޓަރުގެ ވާހަކަފުޅުގައި ވަނީ ފާހަގަކުރައްވާފައެވެ.\nނޭޝަނަލީ ޑިޓަރމައިންޑް ކޮންޓްރިބިއުޝަން (އެންޑީސީ) ގައި ކްލައިމެޓް އެޑެޕްޓޭޝަން ހަރުދަނާކުރުމަށް ހިމަނާފައި ވާނެކަންވެސް މިނިސްޓަރުގެ ވާހަކަފުޅުގައި ފާހަގަކުރެއްވިއެވެ.\nމިނިސްޓަރ ވިދާޅުވީ ދިވެހިރާއްޖެ ހިއްސާކުރަނީ ދުނިޔޭގެ ނިސްބަތުން ޖައްވަށް ދޫކުރާ ވިހަގޭހުގެ އެންމެ 0.003 އިންސައްތަ ކަމަށާއި އެހެންނަމަވެސް، ދިވެހިރާއްޖެއިން ލީޑަރޝިޕް ދައްކާނެ ކަމަށާއި މޫސުމަށް އަންނަ ބަދަލުތަކުން ލިބޭ ގެއްލުން ކުޑަކުރުމަށް ހަރުދަނާ ބޮޑެތި ފިޔަވަޅުތައް އެޅުމަށާއި ބޮޑެތި ނިންމުންތައް ނިންމުމަށް ގޮވާލާނެ ކަމަށެވެ. އަދި މިކަމުގައި ސާބިތުވެ ހުންނަވާނެކަމަށް މިނިސްޓަރ ވިދާޅުވިއެވެ.\nއަމާޒަކީ، 2030 އަށް ދިވެހިރާއްޖެއަކީ ނެޓްޒީރޯ ގައުމަކަށް ހެދުންކަމަށްވެސް މިނިސްޓަރު ވިދާޅުވިއެވެ.\nއެހެންނަމަވެސް، ދިވެހިރާއްޖެ ނެޓްޒީރޯ ގައުމަކަށް ހެދެން އޮތީ، ދުނިޔޭގެ ގައުމުތަކުން އެކަމަށް ބޭނުންވާ އެއްބާރުލުން ލިބިގެންކަން މިނިސްޓަރ ފާހަގަކުރެއްވިއެވެ.\nމި ބައްދަލުވުމުގައި ދުނިޔޭގެ އެކި ގައުމުތަކުން ސައިންޓިސްޓުންނާއި، ޕްރައިވެޓް ސެކްޓަރއާއި، ސިވިލް ސޮސައިޓީ އަދި ޔޫތް ރިޕްރެޒެންޓޭޓިވްސް ހިމެނޭގޮތަށް ޖުމްލަ 18،500 އަށްވުރެ ގިނަ މީހުން ވަނީ ބައިވެރިވެފައެވެ. މީގެ ތެރޭގައި 50 މިނިސްޓަރުންނާއި ދުނިޔޭގެ 30 ލީޑަރުންނާއި 50 އިންޓަރނޭޝަނަލް އޯގައިނައިޒޭޝަންތަކުން ވަނީ ބައިވެރިވެފައެވެ.\nޑރ.ހުސައިން ރަޝީދު ހަސަން ތިމާވެށި ރާއްޖެ


Siyaasee Leadarun Jalugai Thibevvee Rayyithunge Hahggu Gai - Ali Hussain - Vaguthu\nސިޔާސީ ލީޑަރުން ޖަލުގައި ތިއްބެއްވީ ރައްޔިތުންގެ ހައްގުގައި - އަލީ ހުސެއިން\nސިޔާސީ ލީޑަރުން ޖަލުގައި ތިއްބެއްވީ ރައްޔިތުންގެ ހައްގުގައި ކަމަށް ކެންދޫ ދާއިރާގެ މެމްބަރު އަލީ ހުސެއިން ވިދާޅުވެއްޖެ އެވެ.\nރޭ " ހުއްޓުވާ" ނަމުގައި އެމްޑީޕީ އޮފީސް ކުރިމަތީ އިދިކޮޅު ފަރާތްތަކުން ބޭއްވި އެއްވުމުގައި ވާހަކަ ދައްކަވަމުން އަލީ ހުސެއިން ވިދާޅުވީ ކުށުގެ ވެށިން ނޫން ގޮތަކަށް ހައްޔަރުކޮށްގެން ގެންގުޅުމަކީ ވަރަށް ބޮޑު އަނިޔާއެއް ކަމަށެވެ.\n" މި ވަގުތު ހައްޔަރުކޮށްފައިވާ ސިޔާސީ ބޭފުޅުންނާއި ފަނޑިޔާރުންނާއި ފުލުހުންގެ ކުރީގެ އިސްވެރިންނާއި ފުލުހުން ޖަލުގައި ތިބީ ރައްޔިތުންގެ ހައްގުގައި " އަލީ ހުސެއިން ވިދާޅުވިއެވެ.\nއަލީ ހުސެއިން ވިދާޅުވީ ހުކުމެއް ނެތި ޖަލުގައި މީހަކު ބޭއްވުމަކީ ދެވޭނެ އެންމެ ބޮޑު އަނިޔާ ކަމަށެވެ. އަދި ޖަލުގައި ހައްޔަރު ކުރެވިފައިވާ މީހުންގެ ކިބައިން ވެސް އިންސާނީ ހައްގުތައް ނިގުޅައިގަނެވޭނެ ކަމަށެވެ.\n" އެއްވެސް ހުކުމެއް ނެތި ހައްޔަރުކޮށްފައި ތިބި މީހުންނާއިމެދު އަމަލު ކުރަންޖެހޭނީ ވަކިން ރަނގަޅަށް. ކުށެއްގެ ތުހުމަތުގައި މީހުން ޖަލަށް ލުމަކީ އިސްލާމީ ޝަރީއަތް ދަންނަ ކަމެއް ނޫން , އެހެން ނަމަވެސް ގައުމުގެ ސަލާމަތަށްޓަކައި ބޮޑެތި ކުށްތައް ކުރާ މީހުން ބަންދުކުރުމަށްޓަކައި ގާނޫނުތައް ހެދިފައި ހުރޭ " އަލީ ހުސެއިން ވިދާޅުވިއެވެ.\nއަލީ ހުސެއިން ވިދާޅުވީ ރައްޔިތުންގެ މަންދޫބުންގެ ގޮތުގައި ހޮވާފައި ތިބި އެތައް ބަޔަކު ޖަލުގައި ބަންދުކޮށްގެން މި ގެންގުޅެނީ މުޅި މުޖުތަމައުގެ ނުރައްކަލަކޭ ކިޔައިގެން ކަމަށެވެ. އަދި ހުކުމަކާ ނުލައި ހައްޔަރުކުރުމުގެ އިތުރުން އެ ބޭފުޅުންނާމެދު ޝަރީއަތްތައް ހިންގަމުން ދަނީ ވެސް ކަނޑައެޅިގެން އިޖުރާއަތްތަކާ ހިލާފަށް ކަމަށް އޭނާ ވިދާޅުވިއެވެ.\nއޭޕްރީލް 24, 2018 18:57\nސިޔާސީ މީހުން ޖަލުގަތިބީ އަމިއްލަ އެދުމުގަ ކަމެއް ހާސިލުވޭތޯ\nއޭޕްރީލް 24, 2018 18:58\nއިޖުރާއަތު ކިޔަން އެނގުނީ މަޖްލިހަށް ވަނުމުންދޯ އެކަމް އެއީ ކޯއްޗެއް ކަމެއް އަދި އަދަށްވެސް ނޭނގުނޭދޯ؟ ދެން ދޭ މަސްކަނޑަން ނުވަތަ ތެލިދޮންނަން. އަދިވެސް ފުއްޕާ އާނ ފުއްޕަންވާނެ. ކަލޭމެންގެ ސިޔާސީ ކެރިޔަރ ނިމުނީ ދެންވެސް މަގުތަށް މަތީ ކޮރަކަލި ގަނޑެއްހެން ތެޅެންޏާ ގޮޅީގައި ބާއްވާނީ. މިހާރުވެސް ކަލޭމެންނަށް މިރާއްޖޭގެ ފަސްގަނޑުން އެންމެ ހައްގުކަން ބޮޑުތަނަކީ ޖަލު. އެއީ ކަލޭމެންގެ އަވައިގަ ޖެހިގެން ގިނަބައެއްގެ ދިރިއުޅުން ފަނާކޮށްފައިވާތީ.\nއޭޕްރީލް 24, 2018 19:28\nއަޅުގަނޑުގެ ހައްގުގައެއްނޫ...އަމިއްލަ އެދުން ހަމަބޮޑުކަމުންގޮސް ޖަލުގަތިބެންޖެހެނީ...\nއޭޕްރީލް 24, 2018 19:35\nތިޔައިން އެކަކުވެސް ޖަލުގައި ހުރީ އަހަރެންނާއި އަހަރެންގެ ޢާއިލާގެ އެއްވެސް މީހެއްގެ ޙައްޤުގައެއް ނޫން. އެމީހުންގެ އަމިއްލަ އެދުމާ ހެދި.\nއޭޕްރީލް 24, 2018 19:38\nތިޔައިން އެއްގޮލާވެސް ރައްޔިތުންގެ ހައްގުގަ ޖަލު ކީއްކުރަން ހައްޕުނޑު ގަޑުވެސް އެއްލާނުލާނެ ރައްޔިތުން ހައްދަން ފާޑުފާޑުގެ ވާހަކަ ދައްކާނެ ކަމެއްނެތް ތިމާމެން ބޭނުންބަޔަކަށް ވެރިކަން ހޯދައިނުދެވިގެން ޖަލުގަވެސް ތިބީ ކުރާ ހުރިހާ ކަމެއް ކުރަނީވެސް އެކަން މިހާރުއެނގޭ އެންމެނުވިސްނޭ މީހާއަށްވެސް\nއޭޕްރީލް 24, 2018 19:39\nޢެހެންވެ ދެއްތޯ ކެންދޫ ދާއިރާގެ އިއިްޒަތްތެރި މެމްބަރު ރައްޔިތުންގެ ހައްގުގައި ބަޖެޓައްވޯޓު ނުދެއްވީވެސް. ދެން ނިކަން ކެރެންޏާ ދާއިރާގެ ރައްޔިތުންގެ ހައްގުގައި ޖަލައްވަދެ އޮވެބަލަ. ބާޣީ ރިޔާޒު ޖަލައް ވަންގޮތައް\nއޭޕްރީލް 24, 2018 19:43\nމަސްކަނޑަނީވެސް ރައްޔިތުންގެ ހައްގުގަ\nމަޖުލީހައް ނުދަނީވެސް ރައްޔިތުންގެ ހައްގުގަ\nބަޖެޓައް ވޯޓު ނުދިނީވެސް ރައްޔިތުންގެ ހައްގުގަ\nދާއިރާގެ ތަރައްގީއައް ކަމެއް ކުރަން ބާރުނާޅަނީވެސް ރައްޔިތުންގެ ހައްގުގަ\nއޭޕްރީލް 24, 2018 19:44\nއައްޔާ4މަހާ 24 ދުވަހުގެ މުއްދަތެއް ޖަހާފާނަން އިނގޭ. ފުއްޕާނެ ކަމެއް ނެތް\nއޭޕްރީލް 24, 2018 19:57\nޖަލުގައިތިބީ ރައްޔތުންންނަށް ހަރާމްކޯރުވުމާއި އަމިއްލަ އެދުންގިނަވުމުގެ ނަތީޖާއެއްގެ ގޮތުން. ރައްޔިތުންނަށް ޚިދުމަތްނުކޮށް ޖަލުގައި ރައްޔިތުންގެ ކޮންޙައްގެއް ހޯދައިދިނުމަށްތޯ ޖަލުގައިތިބީ\nއޭޕްރީލް 24, 2018 20:08\nސިޔާސީމީހުން ދުވަހަކުމިގައުމުގައި ނެތަސް އަހަރެމެންނަން އެއްވެސްމައްސަލައެއް ނެތެވެ. ތިމަޖުލިސްތެރޭގައި ތަޅާފޮޅާތަންބަލާކަށް އަހަރެމެންބޭނުމެއްނުވޭ\nއޭޕްރީލް 25, 2018 06:25\nމި ސޮރުގެ ނަޓު އެޅުވުން ލަސްވެއްޖެ! މާ ދަންނަ ކަމަށް ހެދިގެން އުޅޭ ސޯރެއް!އަވަސްކުރޭ!\nއޭޕްރީލް 25, 2018 07:42\nއެހެންވިއްޔާ ކަލޭ ކީއްވެ ރައްޔިތުންގެ ހައްޤުޤައި ޖަލަށް ނުގޮސް ތި ހުންނަނީ.\nއޭޕްރީލް 25, 2018 08:43\nކާކު އޮޅުވާލަން އަނގަ ފުޅާތިކުރަނީ، އަމިއްލަ އެދުމާއިގެން ކަލޭމެން ތިއުޅެނީ އަހަރުމެން ބޮލަށް ޗިޕްޖަހަން ނޫޅޭ ތިަކަމެއް ކަލޭމެންނަކަށް ނުވާނެ\nއޭޕްރީލް 25, 2018 10:21\nއަނގައަށް ލުބޮއެްފިތީމާ ހުންނަގޮތަށް އެ ހުންނަނީ. ހީވަނީ ކުޑައިރު ކޮންމެސްމީހަކު އަނިޔާކޮށްފާހުރިހެން


މަޤާމް :ޕާޓްޓައިމް ލެކްޗަރަރުން\nހދ. ކުޅުދުއްފުށީ ކެމްޕަހުގައި، މި ފެކަލްޓީގެ ފަރާތުން ހިންގާ "ބެޗްލަރ އޮފް އާޓްސް އިން ދިވެހި ލޭންގުވިޖް" ކޯހުގައި ކިޔަވައިދެއްވާނެ ޕާޓްޓައިމް ލެކްޗަރަރުން އަދި ސުޕަވައިޒަރުން ބޭނުންވެއެވެ. ލެކްޗަރަރުން ބޭނުންވާ މާއްދާތައް ތިރީގައި މިވަނީއެވެ. ކޮންމެ މާއްދާއަކަށްވެސް ބޭނުންވަނީ 01 (އެކެއް) ލެކްޗަރަރއެވެ.\n- ޑިސްކޯސް އެންޑް ޕްރެގްމެޓިކްސް\n- އެޑްވާންސްޑް ރައިޓިންގ އެންޑް ރެޓޮރިކްސް\n- މިޑީވަލް ހިސްޓްރީ އޮފް މޯލްޑިވްސް\n- ޑައިރެކްޓްޑް ރިސަރޗް ޕްރޮޖެކްޓް\nލެކްޗަރަރުންނަށް ހޮވިވަޑައިގަންނަވާ ބޭފުޅުން މަސައްކަތް ކުރެއްވުމަށް ހަމަޖެހިފައިވަނީ ހދ. ކުޅުދުއްފުށީ ކެމްޕަހުގައެވެ.\nވީމާ، ހދ. ކުޅުދުއްފުށީ ކެމްޕަހުގައި ކިޔަވައިދެއްވުމަށް ޝައުޤުވެރިވެވަޑައިގަންނަވާ ފަރާތްތަކުން، 21 އެޕްރީލް 2016 ވާ ބުރާސްފަތި ދުވަހުގެ 14:00 ގެ ކުރިން ހދ. ކުޅުދުއްފުށީ ކެމްޕަހަށް ސިޓީ ފޮނުއްވުން އެދެމެވެ.\n- ކޯސް ނިންމިކަމުގެ ލިޔުންތަކާއި ޓްރާންސްކްރިޕްޓްގެ ކޮޕީ (އެކްރެޑިޓް ކޮށްފައިވާ ސަނަދާއި އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)


މިއަހަރުގެ އެއްބައިވަންތަކަމުގެ ދުވަސް ދުވާފަރުގައި ޤައުމީ ފެންވަރުގައި ފާހަގަކުރަނީ – Ungoofaaru\nބަނޑޭރިގަނޑު/ޙަބަރު/މިއަހަރުގެ އެއްބައިވަންތަކަމުގެ ދުވަސް ދުވާފަރުގައި ޤައުމީ ފެންވަރުގައި ފާހަގަކުރަނީ\nމުނާޒު މުޙައްމަދު 25 ޑިސެމްބަރ 2018\n0 198 1 މިނެޓުން ކިޔާލެވޭ\n2018 ވަނަ އަހަރުގެ ޤައުމީ އެއްބައިވަންތަކަމުގެ ދުވަސް ޤައުމީ ފެންވަރުގައި ރަސްމީކޮށް ރ.ދުވާފަރުގައި މާދަން ފާހަގަކުރާ ގޮތަށް ހަމަޖެހިއްޖެއެވެ. ކޮންމެ އަހަރަކު ވެސް ޑިސެންބަރު 26 ވަނަ ދުވަހު ފާހަގަކުރާ މި ދުވަސް ފާހަގަކުރުމަށް ދުވާފަރުގައި ވަނީ ގިނަ ހަރަކާތްތަކެއް ރޭވިފައެވެ.\nމި ހަރަކާތްތަކާ ގުޅޭ ގޮތުން އުނގޫފާރު.ކޮމް އަށް މަޢުލޫމާތު ދެއްވަމުން ދުވާފަރު ކައުންސިލްގެ ރައީސް އިބްރާހިމް ނަޞީރު ވިދާޅުވި ގޮތުގައި އެންމެ ފުރަތަމަ ކަމަކަށް މާދަމާގެ ފަތިހު ފަތިސް ނަމާދަށް ފަހު އޮންނާނީ ދުވަހާ ގުޅޭ ގޮތަށް ޖަރީކުރެވިފައިވާ ދޯނިތަކެއްގައި ރ.އަތޮޅުގެ ރަށްރަށުން ދަޢުވަތު އެރުވިގެން ވަޑައިގަންނަވާ ބޭފުޅުން ބަލާ ފުރުމެވެ. އެބޭފުޅުންނާ އެކު ދުވާފަރަށް ލަފާ ދޯނިތަކަށް މަރުހަބާ ކިޔުން ހެނދުނު 8:00 ގައި ދުވާފަރު ބަނދަރު ސަރަހައްދުގައި ކުރިއަށް ދާނެ ކަމަށާއި އެއަށްފަހު އެބޭފުޅުންގެ ޝަރަފުގައި އެރުވޭ ހެނދުނުގެ ނާސްތާއެއް އޮންނާނެ ކަމަށް ނަޞީރު މައުލޫމާތުދެއްވިއެވެ.\nދުވަހުގެ ރަސްމީ ޖަލްސާ ޝަރަފުވެރިކޮށްދެއްވުމަށް ރައީސުލްޖުމްހުރިއްޔާ އިބްރާހިމް މުޙައްމަދު ޞާލިހު މާދަމާ ހެނދުނު ދުވާފަަރަށް ވަޑައިގަންނަވާ ގޮތަށް ވަނީ ހަމަޖެހިފައެވެ. ރައީސް ޞާލިހަށް ދުވާފަރު ބަނދަރުން މަރުހަބާ ދެންނެވުން އޮންނާނީ ހެނދުނު 10:30 ގައެވެ. އެއަށްފަހު ދުވާފަރަށް ވަޑައިގެން އެންމެހާ ބޭފުޅުންނަށް އޮންނަ މެންދުރުގެ ފަރިކޮޅެއް އޮނާނެ ކަމަށް ނަޞީރު މަޢުލޫމަތުދެއްވިއެވެ.\nމެންދުރުފަހުގެ 10:30 ގައި އޮންނާނީ ދުވަހުގަ ރަސްމީ ޖަލްސާއެވެ. ޖަލްސާއަށްފަހު ރައީސް ޞާލިހު ދުވާފަރުން ފުރާވަޑައިގަތުމާއި ރަށްރަށުން ވަޑައިގެން ބޭފުޅުން ދުވާފަރުން ފުރުން އޮންނާނެއެވެ.\nއޭގެ އިތުރުން އެއްބައިވަންތަކަމުގެ ދުވަސް ފާހަގަކުރުމުގެ ގޮތުން ބާއްވާ ޙާއްސަ ޢާއިލީ ހަވީރެއް މާދަމާ ހަވިރު ދުވާފަރު ބަނދަރު ސަރަހައްދުގައި އޮންނެއެވެ. އެންމެ ފަހު ހަރަކާތެއްގޮތުން އޮންނާނީ ދުވަސް ނިންމުމާއި ޝުކުރު ދެންނެވުމުގެ ގޮތުން އެރޭ ބާއްވާ ހަފުލާއެކެވެ. ހަމަ އެއާއެކު ދުވާފަރު ރައްޔިތުންނަށް އޮންނަ ޙާއްސަ ބާބެކިއު އެއް ވެސް އެރޭ ކުރިއަށް ދާނެއެވެ.\nއެއްބައިވަންތަކަމުގެ ދުވަސް ފާހަގަ ކުރަނީ 2004 ވަނަ އަހަރުގެ ޑިސެންބަރު 26 ވަނަ ދުވަހު ރާއްޖެއަށް ކުރިމަތިވި ސުނާމީ ކާރިސާގައި ރައްޔިތުން ދައްކައިދިން އެއްބައިވަންތަކަމާ ގުޅިގެންނެވެ. ސުނާމީ ކާރިސާގައި ރާއްޖެއަށް އެންމެ ބޮޑު ގެއްލުމަކާ ކުރިމަތިލާން ޖެހުނު އެއްބަޔަކީ ދުވާފަރުގެ ރައްޔިތުންނެވެ. ދުވާފަރަކީ ސުނާމީގައި އެންމެ ބޮޑަށް ގެއްލުން ލިބުނު އެއް ރަށް ކަމުގައިވާ ރ.ކަނދޮޅުދޫގެ ރައްޔިތުން އާބާދުކުރުމަށް ބިނާކުރި ރަށެކެވެ.\nސުނާމީއާ ގުޅިގެން އުޅެބޮޑުވި އުފަން ރަށް ދޫކޮށް ދާން މަޖުބޫރުވި ދުވާފަރުގެ ގާތްގަނޑަކަށް 4000 އެއްހާ ރައްޔިތުން4އަހަރު ވަންދެން ދިރިއުޅުނީ ރ.އަތޮޅުގެ އެކިރަށް ރަށުގައި އަޅާފައިވާ ވަގުތީ ހިޔާތަކުގައި ރ.އަތޮޅު އެކި ރަށްރަށުގެ ގޭގޭގައެވެ. ސުނާމީއާ ގުޅިގެން ރައްޔިތުން އެއްބަޔަކު އަނެއްބަޔަކަށް އަޅާލާ ބޭއްވި ގާތް ގުޅުން އެންމެ ބޮޑަށް އިހުސާސްކުރި އެއްބަޔަކަށް ވާނީ ސުނާމީގައި އެތަކެއް ވޭނެއް ތަހައްމަލު ކުރަން ޖެހުނު ދުވާފަރުގެ ރައްޔިތުންނެވެ.\n“ދުވާފަރު ޓީން ކަޕް 2018” މިއަދުގެ މެޗު ބޮޑު ތަފާތަކުން ކާމިޔާބުކުރީ ސީބީއެސް އޭ


Sky dive eh raavaidheyn Raajje ai meehaku gina adhadhehge faisaa aaeku filaifi\nސްކައިޑައިވް މޯލްޑިވްސްގެ އިވެންޓެއްގެ ތެރެއިން: ސްކައިޑައިވް އިވެންޓަކަށް އައި މީހަކު ދެ މިލިއަނަށްވުރެ ގިނަ ފައިސާތަކާއެކު ވަނީ ފިލައިފައި -- ފޮޓޯ: ސްކައިޑައިވް\nސްކައިޑައިވް އިވެންޓެއް އިންތިޒާމް ކުރަން ރާއްޖެ އައި ބިދޭސީއަކު އެ އިވެންޓުން ލިބުނު ދެ މިލިއަނަށް ވުރެ ގިނަ ފައިސާއާއެކު ރާއްޖެއިން ފިލައިފި އެވެ.\nފިލީ މިސްރުގެ ރައްޔިތެއް ކަމަށްވާ މުހައްމަދު އަބްދުﷲ އަލް މުރުސީ އެވެ. އޭނާ ރާއްޖެ އައީ ރާއްޖޭގެ ސްކައިޑައިވް ކުންފުންޏެއް ކަމަށްވާ ސްކައިޑައިވް މޯލްޑިވްސް އައިލެންޑް ޕްރައިވެޓް ލިމިޓެޑްއިން އިންތިޒާމް ކުރި އިވެންޓެއް ރާވައި ދޭށެވެ.\nމިދިޔަ މަހުގެ ދޭކުން އަށަކަށް ދ. ކުޑަހުވަދޫގައި ކުރިއަށް ގެންދިޔަ ސްކައިޑައިވިން އިވެންޓްގައި 56 ފަރާތަކުން ބައިވެރިވި އެވެ. އިވެންޓްގައި ބައިވެރިވުމަށް ކޮންމެ ފަރާތެއްގެ އަތުން 3500 އާއި 4800 ޑޮލަރުގެ އަދަދެއް ވަނީ ނަގައިފަ އެވެ.\nއެސޯސިއޭޝަން އޮފް ސްކައި ސްޕޯޓްސް މޯލްޑިވްސްގެ އިސް ބޭފުޅަކު "އަވަސް" އަށް ވިދާޅުވީ މުރުސީ ފިލީ އިވެންޓުން ލިބުނު 150،000 ޑޮލަރު (ގާތްގަނޑަކަށް 2.3 މިލިއަން ރުފިޔާ) އާއެކުގައި ކަމަށެވެ.\n"މުރުސީ ފައިސާ ދޭން އިންކާރުކުރީ އޭނާ ރިސޯޓްގައި ހުރިިއިރު 10،000 އަށްވުރެ ޑޮލަރު ގެއްލުނީ ކަމަށް ބުނެ. ފައިސާ ނުދިނުމުން އެ މައްސަލަ އަޅުގަނޑުމެން ކޯޓަށް ވެސް ހުށަހެޅިން. ނަމަވެސް ކޯޓުން ޕާސްޕޯޓް ދޫކޮށްލުމާއެކު އޭނާ ފުރައިގެން ހިނގައްޖެ." ވިދާޅުވި އެވެ.\nއެ މައްސަލަ މިހާރު ވެސް ފުލުހުން ދަނީ ބަލަމުން ނެވެ. ފިލައިގެން ދިޔުމުގެ އިތުރުން ސްކައިޑައިވް މޯލްޑިވްސް ސޯޝަލް މީޑިއާ އެކައުންޓްތަކުގެ ކޮންޓްރޯލްވެސް އޮތީ މުރުސީގެ އަތުގަ އެވެ. އެހެންވެ އެ އެކައުންޓައް ހޯދަން މިހާރު މަސައްކަތް ކުރަމުން އަންނަ ކަމަށް ސްކައިޑައިވް އެސޯސިއޭޝަނުން ބުންޏެވެ.\nކޮވިޑަށް ޕޮޒިޓިވްވެ ސޯދުބެއަށް ފަރުވާ ދެނީ ފަރުވާ ހޯއްދަވަނީ\nފިއްލަދޫގެ އިންތިހާބީ ރައީސް ހުވާކުރުން ހުއްޓުވައިފި\nކޮވިޑްގައި މިއަދުގެ ތިންވަނަ މަރު


ungoofaaru school ge dhivehi hafutha feshigen kuriyah dhanee | ungoofaaru.com\nބަނޑޭރިގަނޑު/ޚަބަރު/އުނގޫފާރު ސްކޫލްގެ ދިވެހި ހަފްތާ ފެށިގެން ކުރިއަށްދަނީ\nއުނގޫފާރު ސްކޫލްގެ ދިވެހި ހަފްތާ ފެށިގެން ކުރިއަށްދަނީ\nއިބްރާހީމް ޒަޔާން6މާރޗް 2016\n0 150 މިނެޓެއް ނުވަނިސް ކިޔާލެވޭ\nއުނގޫފާރު ސްކޫލްގެ ދިވެހި ހަފްތާ ފެށިގެން ކުރިއަށް އެބަދެއެވެ. ދިވެހި ދުވަހުގެ ހަރަކާތްތައް ފެށިފައިވަނީ މިއަދު މެންދުރުފަހު 13:15 ގައެވެ. ދިވެހި ހަފްތާގެ ހަރަކާތްތަކުގެ ތެރޭގައި ރައިވަރު، ބަނދި، ކުރުވާހަކަ ކިއުންފަދަ ހަރަކާތްތައް ހިމެނިފައިވެއެވެ.\nމިހަފްތާގެ ހަރަކާތްތަކުގައި ފައުންޑޭޝަން ލެވެލް (އެލްކޭޖީ އަދި ޔޫކޭޖީ) ދަރިވަރުންވެސް ބައިވެރިވެއެވެ.\nދިވެހި ހަފްތާ ފެށުމުގެ ރަސްމިއްޔާތަށް ދަރިވަރުން އައިސްފައިވަނީ ތަފާތު ދިވެހި ސަޤާފީ އަދި ޤައުމީހެދުމުގައެވެ. ދިވެހި ހަފްތާގެ ހަރަކާތްތައް އަންގާރަ ދުވަހުގެ ނިޔަލަށް ކުރިއަށްދާނެއެވެ.\nމޯލްޑިވިއަން އައިޑަލްގެ ގާލާ ރައުންޑުން ގަދަ 10 އަކަށް ދަތުރު ކުރި ބައިވެރިން\nމުޅި ރާއްޖެއިން އެންމެ ހިންގުންތެރި 10 ރަށު ކައުންސިލްގެ2ވަނަ ރ.އުނގޫފާރު ކައުންސިލަށް


Bayern, PSG adhi Juventus ah group ge eh vana | Mihaaru\nރެއާލުގެ ހަޒާޑް (ކ) ކައިރިން ޕީއެސްޖީގެ އެމްބާޕޭ ބޯޅަހިފައިގެންދަނީ.-- ފޮޓޯ: އޭއެފްޕީ\nބަޔާނާއި ޕީއެސްޖީ އަދި ޔުވެންޓަސް އަށް ގްރޫޕުގެ އެއް ވަނަ\n27 ނޮވެމްބަރ 2019 - 10:045comments\nގްރޫޕް އޭ އިން ޕީއެސްޖީ އެއް ވަނަ ޓީމުގެ ގޮތުގައި ދެ ވަނަ ބުރުގެ ފުރުސަތު ހޯދީ ރޭ ރަށުން ބޭރުގައި ފަހަތުން އަރައި ރެއާލް މެޑްރިޑާ 2-2 އިން އެއްވަރުކުރުމަށް ފަހު އެވެ. ބަޔާން މިއުނިކުން ވަނީ ރަށުން ބޭރުގައި ރެޑްސްޓާ ބެލްގްރޭޑް އަތުން 6-0 އިން މޮޅުވެ، ގްރޫޕް ބީގެ އެއް ވަނަ ޓީމުގެ ގޮތުގައި ދެ ވަނަ ބުރުން ޖާގަ ކަށަވަރުކޮށްފަ އެވެ. އަދި ޕައޮލޯ ޑިބާލާގެ ހަމައެކަނި ގޯލާ އެކު 1-0 އިން އެތުލެޓިކޯ މެޑްރިޑް ބަލިކޮށް ޔުވެންޓަސް އިން ގްރޫޕް ޑީގެ އެއް ވަނަ ހޯދިއިރު، މެންޗެސްޓާ ސިޓީން ގްރޫޕް ސީގެ އެއް ވަނަ ޔަގީންކުރީ އަމިއްލަ ދަނޑުގައި ރޭ ޝަހުތަރު ޑޮނެސްކާ 1-1 އިން އެއްވަރުކުރުމަށް ފަހު އެވެ.\nރެއާލްގެ ދަނޑުގައި ރޭ އެ ޓީމުން ކަރިމް ބެންޒެމާގެ ދެ ގޯލާ އެކު ލީޑެއް ނަގާފައިވަނިކޮށް ޕީއެސްޖީން ވަނީ ގާތްގާތުގައި ދެ ގޯލު ޖަހައި މެޗުގެ ނަތީޖާ ހަމަހަމަކޮށްފަ އެވެ. މެޗުގެ 81 ވަނަ މިނިޓްގައި ކީލިއަން އެމްބާޕޭ ޕީއެސްޖީ އަށް ފުރަތަމަ ގޯލު ޖަހައިިދިންއިރު، އޭގެ ދެ މިނިޓް ފަހުން އެއްވަރުކޮށްދިނީ ޕަބްލޯ ސަރާބިއާ އެވެ. ރޭ މި ގްރޫޕްގެ އަނެއް މެޗުން ގަލަސަތަރާއި އާއި ކްލަބް ބްރޫޖް 1-1 އިން އެއްވަރުވުމުން މި ގްރޫޕްގެ ދެ ވަނަ ޓީމުގެ ގޮތުގައި ރެއާލަށް ވަނީ ދެ ވަނަ ބުރުގެ ޖާގަ ލިބިފަ އެވެ.\nރެޑްސްޓާ ކޮޅަށް ލަނޑު ޖެހުމަށް ފަހު ލެވަންޑޯސްކީ އުފާފާޅުކުރަނީ. -- ފޮޓޯ: އޭއެފްޕީ\nޕޮލެންޑްގެ ފޯވާޑް ރޮބާޓް ލެވަންޑޯސްކީ ވަނީ ރޭގެ މެޗުގައި ހަތަރު ގޯލު ޖަހައި ރެކޯޑެއް ގާއިމުކޮށްފަ އެވެ. އޭނާ ހަތަރު ގޯލު ޖެހީ 14 މިނިޓާއި 31 ސިކުންތުގެ ތެރޭގަ އެވެ. މިއީ ޗެމްޕިއަންސް ލީގުގެ ތާރީހުގައި އެންމެ މަދުވަގުތުކޮޅެއްގެ ތެރޭގައި ކުޅުންތެރިޔަކު ހަތަރު ގޯލު ޖެހި ފުރަތަމަ ފަހަރެވެ. ބަޔާންގެ އަނެއް ދެ ގޯލު ކާމިޔާބުކުރީ ލެއޯން ގޮރެޓްޒްކާ އާއި ކޮރެންޓިން ޓޮލީސޯ އެވެ.\nބަޔާން ހިމެނޭ ގްރޫޕް ބީގެ ދެ ވަނަ ޓީމުގެ ގޮތުގައި މުބާރާތުގެ އަނެއް ބުރުން ފުރުސަތު ހޯދީ ރޭ އަމިއްލަ ދަނޑުގައި ފަހަތުން އަރައި އޮލިމްޕިއާކޯސް އަތުން 4-2 އިން މޮޅުވި ޓޮޓެންހަމް ހޮޓްސްޕާސް އެވެ. ޓޮޓެންހަމް ކޮޅަށް މެޗުގެ ފުރަތަމަ 20 މިނިޓް ތެރޭ އޮލިމްޕިއާކޯސް އިން ދެ ގޯލު ޖެހި އެވެ. މި ދެ ގޯލު ޖެހީ ޔޫސެފް އަލް އަރާބީ އާއި ރުބެން ސެމޭޑޯ އެވެ. ހޯސޭ މޮރީނިއޯގެ ކޯޗުކަމުގައި ޓޮޓެންހަމުން ޔޫރަޕްގައި ކުޅުނު ފުރަތަމަ މެޗުގައި އެ ޓީމު ކޮޅަށް ނަތީޖާ އަނބުރާލުމުގައި ލަނޑުތައް ޖެހީ ހެރީ ކޭން ދެ ގޯލާއި ދެލޭ އަލީ އަދި ސާޖް އޯރިއޭ އެވެ. ރޭގެ ނަތީޖާއާ އެކު މޮރީނިއޯ ވެފައިވަނީ ޗެމްޕިއަންސް ލީގުގެ ނޮކައުޓު ބުރުގައި ހަ ވަނަ ޓީމަކަށް އިރުޝާދުދޭނެ ފުރަތަމަ ކޯޗަށެވެ.\nސިޓީގެ ދަނޑުގައި ކުޅުނު މެޗުގައި އެ ޓީމަށް ލީޑުނަގައިދިނީ އިލްކާއި ގުންޑޮގާން އެވެ. ޝަހުތަރަށް އެއްވަރުކޮށްދިނީ މަނޯ ސަލޯމޮން އެވެ. މި ގްރޫޕުގައި ރޭ ކުޅުނު އަނެއް މެޗުން އެޓަލަންޓާ ވަނީ 2-0 އިން ޑިނަމޯ ޒަގްރެބް ބަލިކޮށްފަ އެވެ. ގްރޫޕްގެ ފަހު މެޗުތަކަށްދާއިރު، މި ގްރޫޕުން ނޮކައުޓު ބުރުގެ އަނެއް ޖާގަ ލިބުމުގެ ފުރުސަތު ބޮޑީ ދެ ވަނައިގައި އޮތް ޝަހުތަރު އެވެ.\nއިތުރު ލިޔުންތައް ރިއަލް މެޑްރިޑް ޗެމްޕިއަންސް ލީގު ބަޔާން މިއުނިކް ޕީއެސްޖީ


ޕްރެޒިޑެންޓް ސްކޮލަރޝިޕްސް ފޮރ ފޮރިން ސްޓޫޑެންޓްސް ފޮރ ދަ 2014 (ސްރީލަންކާ)\n- މި ޕުރޮގުރާމުގެ ދަށުން ކޯސް ލިބޭ ދާއިރާތަކާއި، ޔުނިވަރސިޓީތަކުގެ މަޢުލޫމާތު މި ޑިޕާރޓްމަންޓުގެ ވެބްސައިޓުންނާއި www.mohe.gov.lk ގެ ވެބްސައިޓުން ލިބެން ހުންނާނެއެވެ.\n- ބެޗްލަރސް ޑިގްރީ.\n-4ފުރުޞަތު\nޖީ.ސީ.އީ އޯލެވެލް / އައި.ޖީ.ސީ.އެސް.ސީ އިމްތިޙާނުގެ5މާއްދާއިން 'ސީ' އިން ފެށިގެން މަތީ ގްރޭޑެއް ޙާސިލުކޮށްފައިވުން. (މި މާއްދާތަކުގެ ތެރޭގައި ކިޔަވަން ބޭނުންވާ ދާއިރާއާ ގުޅޭ މާއްދާތައް ހިމަނަންވާނެއެވެ.) އަދި\nޖީ.ސީ.އީ އޭލެވެލް3މާއްދާއިން "އީ' އިން ފެށިގެން މަތީ ގްރޭޑެއް ޙާސިލުކޮށްފައިވުން. (މި މާއްދާތަކުގެ ތެރޭގައި ކިޔަވަން ބޭނުންވާ ދާއިރާއާ ގުޅޭ މާއްދާތައް ހިމަނަންވާނެއެވެ.) އަދި\nޖީ.ސީ.އީ އޯލެވެލް/ އައި.ޖީ.ސީ.އެސް.ސީ" ގެ އިނގިރޭސި ނުވަތަ އެއާ އެއްފެންވަރުގެ އިމްތިހާނަކުން އިނގިރޭސިން "ސީ" އިން ފެށިގެން މަތީ ގްރޭޑެއް ހާސިލުކޮށްފައިވުން. ނުވަތަ ސީ.އޭ.އީ/ ސީ.ޕީ.އީ އިމްތިޙާނުން 'ސީ' އިން ފެށިގެން މަތީ ގްރޭޑެއް ޙާސިލުކޮށްފައިވުން ނުވަތަ TOEFL އިން 525 އިން ފެށިގެން މަތި ލިބިފައިވުން ނުވަތަ IELTS އިން 6.0 އިން ފެށިގެން މަތީ ސްކޯރއެއް ލިބިފައިވުން.\n15 އޮކްޓޫބަރު 2014 އާ ހަމައަށް 25 އަހަރު ފުރިފައި ނުވުން.\nމީގެ އިތުރުން ޔުނިވަރސިޓީ އިންފޮމޭޝަން ޝީޓުގައިވާ ޝަރުތުތައް ފުރިހަމަ ވާންޖެހޭނެއެވެ.\nމިއީ ސްރީލަންކާގެ ސަރުކާރުގެ ފަރާތުން އެކި ޤަޢުމުތަކަށް ހުޅުވާލެވިފައިވާ ފުރުޞަތެކެވެ. އެހެންކަމުން ސްކޮލަރޝިޕަށް ކެންޑިޑޭޓުން ހޮވޭނީ ކޯހަށް ކުރިމަތިލާ ފަރާތްތަކުގެ މެދުގައި ވާދަކޮށްގެންނެވެ.\nމި ސްކޮލަރޝިޕްގެ ދަށުން ކޯސް ހަމަޖެހޭ ދަރިވަރުންގެ ހުރިހާ ޚަރަދެއް ދިނުމަށް ހަމަޖެހިފައިވަނީ ސްރީލަންކާގެ ސަރުކާރުގެ ފަރާތުންނެވެ.\nސްކޮލަރޝިޕަށް ހުށަހަޅާ ކެނޑިޑޭޓުންގެ ތެރެއިން މި ސްކޮލަރޝިޕަށް ކޮލިފައިވާ ކެނޑިޑޭޓުންގެ އެޕްލިކޭޝަން ސްރީލަންކާއަށް ފޮނުވޭނެއެވެ.\nމި ސްކޮލަރޝިޕްގެ ފައިނަލް ސިލެކްޝަން ހެދުމަށް ހަމަޖެހިފައިވަނީ ކޯހުގެ ފުރުޞަތު ދީފައިވާ ސްރީލަންކާގެ ޔުނިވަރސިޓީ އިންނެވެ.\nކެންޑިޑޭޓަކަށް އެއް ކޯހަކަށް ވުރެ ގިނަ ކޯސްތަކަށް އެޕްލިކޭޝަން ހުށަހެޅިދާނެއެވެ.\nކެންޑިޑޭޓުން ކިޔެވުމަށް ( ސްކޮލަރޝިޕްގެ ދަށުން ލިބޭ ކޯސްތަކުގެ ލިސްޓުގައިވާ ކޯސްތަކުގެ ތެރެއިން) ނަގާ ކޯހަކީ ސްކިލް ޝޭޓޭޖް ލިސްޓުގައިވާ ކޯހެއްކަމުގައި ވާންޖެހޭނެއެވެ.\nމި ސްކޮލަރޝިޕްގެ ދަށުން މަތީތަޢުލީމު ހާސިލު ކުރުމަށް ފުރުޞަތު ލިބޭ ދަރިވަރުން ކިޔަވައި ނިންމުމަށްފަހު، ދިވެހި ސަރުކާރުން ކަނޑައަޅާ އޮފީހެއްގައި ނުވަތަ މުއައްސަސާއެއްގައި ޚިދުމަތް ކުރަން ބޮންޑްކުރެވޭނެއެވެ.\nމިކޯހާބެހޭމަޢުލޫމާތު www.mohe.gov.lk މި ވެބްސައިޓުން ލިބެން ހުންނާނެއެވެ.\nކޯހަށް އެދި ފުރިހަމަކޮށްފައިވާ ފޯމާއި، އެ ފޯމުގައި ބަޔާންކޮށްފައިވާ ތަކެތި. (ޑީ.އެޗް.އީ ގެ ފޯމާއި، ސްރީލަންކާ ގަވަރމެންޓް ސްކޮލަރޝިޕް އެޕްލިކޭޝަން)\nތަޢުލީމީ (އޯލެވެލް، އޭލެވެލް) ސެޓުފިކެޓާއި، ފުލް ޓްރާންސްކްރިޕްޓުގެ ކޮޕީގައި އަޞްލާ އެއްގޮތްކަމަށް ބަޔާންކޮށް، ސަރުކާރު އޮފީހަކުން، ލޯ ފާމަކުން ނުވަތަ ޑިޕާޓްމަންޓް އޮފް ޕަބްލިކް އެގްޒެމިނޭޝަނުން ތައްގަނޑުޖެހި އަސްލު. (އޮރިޖިނަލް އެޓެސްޓު ސެޓުފިކެޓު)\nއެޓެސްޓުކޮށްފައިވާ ލިޔުމުގައި އެޓެސްޓުކޮށްފައިވާ އޮފީހެއްގެ ތައްގަނޑާއި އަދި ސޮއިކުރެއްވި ބޭފުޅެއްގެނަން، މަޤާމު، ސޮއި އަދި ތާރީޚު އޮންނަންވާނެއެވެ. އެޓެސްޓޭޝަން ފުރިހަމަ ނޫންނަމަ އެޕްލިކޭޝަން ބާޠިލްކުރުމުގެ އިޚުތިޔާރު މި ޑިޕާރޓްމަންޓަށް ލިބިގެންވެއެވެ.\nސަރުކާރަށް ނުވަތަ އަމިއްލަ ފަރާތަކަށް ޚިދުމަތް ކުރުމުގެ ބޮންޑެއް އޮތް މީހަކު ނަމަ، އެތަނުން އެ މީހަކު ދޫކުރާނެ ކަމުގެ ލިޔުން ހުށަހަޅަންވާނެއެވެ.\nކެންޑިޑޭޓުން ހުށަހަޅާ ކޯހާއި ޔުނިވަރސިޓީއަކީ "މޯލްޑިވްސް ކޮލިފިކޭޝަން އޮތޯރިޓީ" އިން އެކްރެޑިޓްކުރާ ކޯހެއް/ ނުވަތަ ޔުނިވަރސިޓީއެއްކަން އެނގޭނެ ލިޔުން.\nއިނގިރޭސިބަހަށް ތަރުޖަމާ ކޮށްފައިވާ އުފަންދުވަހުގެ ސެޓުފިކެޓު ކޮޕީ (އެޓެސްޓު ކޮށްފައިވާ އަސްލު)\nޕާސްޕޯޓް ޑޭޓަރ ޕޭޖް ކޮޕީ (އެޓެސްޓު ކޮށްފައިވާ އަސްލު)\nމެޑިކަލް ސެޓުފިކެޓު (އެޓެސްޓުކޮށްފައިވާ އަސްލު)\nޕޮލިސް ރިޕޯޓް (އެޓެސްޓު އަސްލު)\nއެޕްލިކޭޝަން ހުށަހަޅާ ދަރިވަރުގެ ނަމަށް ބަދަލެއް ގެނެސްފައިވާ ނަމަ، އެކަމުގެ ރަސްމީ ލިޔުން.\nސުންގަޑި: 21 ސެޕްޓެންބަރު 2014 (އާދީއްތަ) ދުވަހުގެ 14.30 ގެ ކުރިން މި ޑިޕާރޓްމަންޓުގެ ކައުންޓަރަށް (ވެލާނާގެ /2ވަނަ ފަންގިފިލާ) އެޕްލިކޭޝަން ހުށަހެޅުއްވުން އެދެމެވެ.\nކޯހަށް އެދޭ ފޯމު ހެނދުނު 8.30 އިން މެންދުރުފަހު 14.30 އަށް ވެލާނާގޭ2ވަނަ ފަންގިފިލާގައި ހުންނަ މި ޑިޕާރޓްމަންޓުގެ ކައުންޓަރުންނާއި އަދި މި ޑިޕާރޓްމަންޓުގެ ވެބްސައިޓުން www.dhe.gov.mv ލިބެން ހުންނާނެވެ. އިތުރު މަޢުލޫމާތު 3341383 އިން ލިބިވަޑައިގަންނަވާނެއެވެ.\n03 އޮގަސްޓް 2014\nޕަބްލިޝްކުރި ތާރީޚު: 07 އޮގަސްޓް 2014